Donna-Marie Cooper O’Boyle

Imádságos várandósság

Imakilenced az anyává válás kilenc hónapjára

mű a Pázmány Péter Elektronikus Könyvtár (PPEK)

– a magyarnyelvű keresztény irodalom tárháza – állományában.

Bővebb felvilágosításért és a könyvtárral kapcsolatos legfrissebb hírekért

látogassa meg a http://www.ppek.hu internetes címet.

Impresszum

Donna-Marie Cooper O’Boyle

Imádságos várandósság

Imakilenced az anyává válás kilenc hónapjára

Fordította

Kasnya-Kiss Dalma

Eredeti könyv

Donna-Marie Cooper O’Boyle: Prayerfully Expecting, A Nine-Month Novena for Mothers to Be, The Crossroad Publishing Company, New York, 2007

Rajzokat készítette

Chaldea Emerson

© The Crossroad Publishing Company

____________________

A könyv elektronikus változata

Ez a publikáció Donna-Marie Cooper O’Boyle: Prayerfully Expecting, A Nine-Month Novena for Mothers to Be című könyvének fordítása és elektronikus változata. Megjelent Budapesten az ISBN 978-963-12-0268-7 azonosítóval. A fordítás a kiadó, The Crossroad Publishing Company engedélyével készült. A könyvet lelkipásztori célokra a Pázmány Péter Elektronikus Könyvtár szabályai szerint lehet használni. Minden más szerzői jog a The Crossroad Publishing Company tulajdona.

Tartalomjegyzék

Impresszum

Tartalomjegyzék

Ajánlás

Apostoli áldás Szent II. János Pál pápától

Előszó Boldog Calcuttai Teréz Anyától

Áldás Boldog Calcuttai Teréz Anyától

Előszó

Bevezetés

Fordítói megvallás

Első hónapod

Mi történik a magzatoddal?

Kilenced Szent Annához – 1.

A rózsafüzér örömteli titkai

Kilenced Szent Gerard Majellához – 1.

Egy kegyelemben töltött hónap

Második hónapod

Mi történik a magzatoddal?

Kilenced Szent Annához – 2.

A rózsafüzér fájdalmas titkai

Kilenced Szent Gerard Majellához – 2.

Egy kegyelemben töltött hónap

Harmadik hónapod

Mi történik a magzatoddal?

Kilenced Szent Annához – 3.

A rózsafüzér dicsőséges titkai

Kilenced Szent Gerard Majellához – 3.

Egy kegyelemben töltött hónap

Negyedik hónapod

Mi történik a magzatoddal?

Kilenced Szent Annához – 4.

A rózsafüzér világosság titkai

Kilenced Szent Gerard Majellához – 4.

Egy áldott hónap

Ötödik hónapod

Mi történik a magzatoddal?

Kilenced Szent Annához – 5.

A rózsafüzér örömteli titkai

Kilenced Szent Gerard Majellához – 5.

Egy kegyelemben töltött hónap

Hatodik hónapod

Mi történik a magzatoddal?

Kilenced Szent Annához – 6.

A rózsafüzér fájdalmas titkai

Kilenced Szent Gerard Majellához – 6.

Egy áldott hónap

Hetedik hónapod

Mi történik a magzatoddal?

Kilenced Szent Annához – 7.

A rózsafüzér dicsőséges titkai

Kilenced Szent Gerard Majellához – 7.

Egy áldott hónap

Nyolcadik hónapod

Mi történik a magzatoddal?

Kilenced Szent Annához – 8.

A rózsafüzér fájdalmas titkai

Kilenced Szent Gerard Majellához – 8.

Egy kegyelemben töltött hónap

Kilencedik hónapod

Mi történik a magzatoddal?

Kilenced Szent Annához – 9.

A rózsafüzér dicsőséges titkai

Kilenced Szent Gerard Majellához – 9.

Egy kegyelemben töltött hónap

Függelék

Néhány szó a szerzőtől

Köszönetnyilvánítás

A szerzőről

A fordításhoz felhasznált irodalom

A rózsafüzér titkai

Ajánlás

Szívem minden szeretetével ajánlom a könyvet gyermekeimnek:

Justin-nak, Chaldea-nak, Jessica-nak, Joseph-nek és Mary-Catherine-nek.

Még mindig élénken emlékszem a veletek való várandósságaimra, és hálát adok Istennek azért a csodálatos ajándékért, amelyet Ti jelentetek.

____________________

Fordítói munkámat sok-sok szeretettel ajánlom kisfiúnk, Balázska emlékére.

Köszönjük Istennek azt, amire megtanított minket élete rövidke négy napja alatt.

Szeretettel ajánlom munkámat a Belover ikrek, Patrícia, Franciska és Kristóf emlékére.

Apostoli áldás Szent II. János Pál pápától

Nem sokkal Boldog Calcuttai Teréz anya boldoggá avatása után, Szent II. János Pál pápa apostoli áldását adta Donna-Marie Cooper O’Boyle-ra, családjára és munkájára „mint az öröm és béke zálogára a mi Urunkban, Jézus Krisztusban”, ugyanakkor imáit, és jó kívánságait ígérte Donna-Marie Cooper O’Boyle munkájához, és Boldog Calcuttai Teréz anyáról szóló írásához.

2003. október 30.

Előszó Boldog Calcuttai Teréz Anyától

Ahogy a szeretet és a béke forrása az otthon, ugyanúgy a családnak szíve az asszony – imádkozzunk azért, hogy a nők belássak, a létezés értelme szeretetet adni és kapni, és ez a szeretet a béke alapja.

Boldog Calcuttai Teréz anya, 1991. október 26.

Áldás Boldog Calcuttai Teréz Anyától

Teréz anya így folytatta a könyv szerzőjének szánt gondolatait:

„Istentől nagyon sok ajándékot kaptál, – győződj meg róla, hogy Isten dicsőségére, és az emberek javára használod őket! Az életed során így valami szépet tehetsz Istenért. Azért vagy teremtve, hogy szent légy. Biztosítalak az imáimról, és remélem, te is imádkozol értem. Őrizd meg szívedben Jézus iránti perzselő szeretetedet, és oszd meg ezt az örömöt másokkal!” Így folytatta: „Az érted ajánlott imáimmal kifejezem hálámat. Így az általad írt gyönyörű imákon keresztül, és azáltal, hogy megosztod őket másokkal, növekedhetsz az Isten iránti szeretetben.”

Előszó

Donna-Marie könyve, az Imádságos várandósság, a szeretet spirituális kelyhe, minden emberi lény szeretetéé, akik a fogantatás pillanatától fogva egyediek, értékesek és megismételhetetlenek. Donna-Marie újra és újra megerősíti, úgy, ahogy csak egy anya képes rá, hogy az anyaság elköteleződés hitben, reményben és szeretetben, ennek értelmében tehát a várandós anya a szó szoros értelmében ima zarándoklaton vesz rész, miközben gyermeke születésének pillanata felé halad. A várandós anya zarándokútját Máriával, Jézus édesanyjával, és a mi Urunkkal és Megváltónkkal teszi meg. A gyermek születésére való várakozás kilenc hónapját a szerző az imakilenced keretei közé szerkeszti, melyben Szent Annát, Szent Józsefet, és Szent Gerard Majellat, a várandós anyák védőszentjét is segítségül hívja. A könyv kifejezetten kérdés-felelet módszerű, pápai enciklikákat idéz, mint például a Humanae Vitae-t, vagy Szent II. János Pál pápának néhány emlékezetes kijelentését. Különböző szentekre és teológusokra is hivatkozik végig. A vallási tartalmak és a kérdés-felelet módszer mellett a várandósság hónapjainak előrehaladása során bekövetkező magzati fejlődésről is segít tájékozódni. A szerző nagyon találóan és szépen megvalósította azt az ötletét, hogy a várandósság hónapjait imakilenceddé fűzze.

Msgr. David Q. Liptak, DMin

A The Catholic Transcript főszerkesztője és a harfordi érsekség censor libroruma

Bevezetés

Jézus azonban így szólt: Hagyjátok csak a gyermekeket, ne akadályozzátok meg őket, hadd jöjjenek hozzám, hisz ilyeneké a mennyek országa! (Mt 19,14)

Egy gyermek megfoganásának csodájával vagy megáldva, akinek szíve benned dobog. Méhed bölcsőként melegíti és táplálja magzatod a következő kilenc hónapban. Milyen hihetetlenül csodálatos dolog mindez!

Az anyaság valóban magasztos és áldott hivatás. Azzal, hogy magzatod életére „igennel” feleltél, szövetségre léptél Istennel abban, hogy új lelket hozz a világra. Lehet bármi, ami ennél többet ér?

Ugye milyen érdekes, hogy a várandósság időtartalma pont kilenc hónap? Tökéletesen alkalmas kilenced imádkozására és elmélkedésre. A várandósság egyébként is az elmélkedés kiemelkedő időszakává válhat, hiszen közben örömöd lelheted a benned növekvő életben, a magzatod mozgásában, és készülhetsz a vele való találkozásra. Ez az elmélkedő, imádságos napló hozzásegít téged és magzatodat, hogy a várandósság élménye imádsággal teli, békés és léleképítő legyen.

Ha gyermeked megszületéséig ezt a könyvet követve fohászkodsz, akkor a várandósságod Szent Annának, – aki Jézus nagymamája, Szűzanyánk édesanyja, és az édesanyák védőszentje – valamint, az anyaság másik védőszentjének, Szent Gerard Majella-nak mondott imakilenceddé válik. Emellett rózsafüzért is imádkozol, valamint Jézus és Mária életének misztériumán keresztül elmélkedhetsz várandósságodról. A könyvben sok, a szentjeinktől és szentatyáinktól szármázó lelkesítő és ösztönző írás található, melyek megerősítenek az anyaság méltóságában és értékében vetett hitedben. Hónapról hónapra járva várandósságod zarándokútját, gyermeked fejlődéséről is találsz majd információkat.

Bátran írj a könyv lapjaira, hiszen saját szavaid által fog a hitben való növekedésed csodálatos naplójává válni, az elkövetkezendő években pedig segít majd visszaemlékezni életed eme különleges időszakára! Tedd egyedivé a könyvet azzal, hogy leírod saját várandós imáidat és áldásaidat! A könyvben van hely a gondolatok, imák és elmélkedések számára. Vannak üres oldalak is, ahova tehetsz ultrahangképeket, vagy fényképeket családodról és növekvő pocakodról.

Lazíts, és miközben haladsz az olvasással, használd ki az időt hónapról hónapra az elmélkedésre, imádkozásra. Lehet, hogy egyből végigolvasod azt a fejezetet, amely az adott terhességi hónapodra vonatkozik, lehet, hogy több alkalommal olvasol el bizonyos részeket, de előfordulhat az is, hogy többször leülve, részenként olvasod el a hónapra vonatkozó imákat és elmélkedéseket. Te döntöd el, hogyan szeretnéd használni ezt az imanaplót!

Próbálj imádságos és spirituális hangulatba kerülni, valahányszor a naplót a kezedbe veszed! Lehet, hogy meg akarod kérni az Urat, hogy a gyermeked születésére való készülés „kilencedében” világosítsa meg elmédet, és erősítsen meg fizikailag és lelkileg is. Kérd Őt arra is, hogy részesítsen minden lehetséges kegyelmében azért, hogy olyan anyává válj, amilyenné ő rendelt! A várandósságod alatt megtapasztalt békesség, a világ őrült iramától való visszavonulás nagyszerű alkalom az imádkozásra és az elmélkedésre, ugyanakkor képessé tesz arra, hogy miközben gyermeked növekszik benned, te közelebb kerülj Istenhez.

Azzal, hogy miközben drága magzatodat hordod, lehetőséget adsz magadnak a pihenésre, az elmélkedésre és az imádságra, szinte biztos, hogy megfelelő nyugalmat és békét fogsz biztosítani mind magadnak, mind pedig kicsikéd számára, így nyitottá válsz mindarra a kegyre, melyet Mennyei Atyád biztosított számodra.

Figyelj arra, ahogyan az Úr buzdítja a lelkedet! Légy békében, élvezd életed legcsodálatosabb időszakát, mert Isten kegyelmének, valamint a férjeddel való szerelemnek köszönhetően szíved alatt hordod a legkülönlegesebb ajándékot: Isten egyik kedves gyermekét. Isten gazdagon megáld téged és magzatod!

†

Az asszonyok az élet építői, tisztában vannak a velük kapcsolatos elvárásokkal, és azzal az értékkel, mely a várandósság hosszú időszaka során bennük fejlődik. Képesek arra, hogy nagyon szeressék megszületendő gyermeküket, és az akadályok, problémák, és aggodalmak ellenére a remény élteti őket.

A nők képesek önmagukat adni viszonzás nélkül, annak érdekében, hogy teljes létet biztosítsanak az emberi lényeknek, különösképpen lelki életet, a kegyelem által, hogy életük bőséges legyen az evangélium teljességében és az egyház szentségeiben.

Odaadásuk sokszor sokkal ösztönösebb, mint a férfiaké. Jobban észreveszik az emberek vágyakozását, a be nem vallott csüggedését, és jó érzékkel adják a megfelelő választ. Megérzéseik spontán módon konkrét tettekhez vezetnek: „A férfi természete az ötletekhez, a nőé pedig a tettekhez vezet.” Ezt a különbséget azonban senki ne erőltesse. Cselekedeteiben könnyebb egy nőnek megtartani a kibontakozó élet folytonosságát és a benne való hitet. A nő hite az élet megtartásában, hite az isteni áldásokban, megadja számára a szükséges türelmet a munkájához, a természetes és természetfeletti tanításához.

Dans Le Cadre, 1976. július

Fordítói megvallás

A nap, melyen először kezembe fogtam e könyv angol változatát második kisfiam születésének napja volt, aki koraszülöttként érkezett hozzánk, és négy napig élt köztünk. A szülést megelőzően hosszú hetekig feküdtem kórházban azzal a terhességi komplikációval, mellyel a könyv írónője, Donna-Marie Coopeer O’Boyle küzdött akkor, mikor ezt a könyvét írta. A kórházi ágyon eltöltött hosszú órák alatt sokszor gondoltam arra, hogy mennyit fog majd segíteni ez az imádságos napló, ha végre megérkezik.

Aztán a kisfiúnk megszületett, és néhány napra rá elvesztettük. Hogy a könyv elkésett volna? Nem, nem hiszem. Éppen időben érkezett. Egy olyan időszakában az életemnek, mikor semmire sem vágytam jobban, mint Isten akaratában való megnyugvásra, akkor mikor a lelkem különlegesen nyitott és fogékony volt arra, hogy meghalljam a sugalmazást: le kell fordítanom a könyvet. Meg kell tennem kisfiam emlékéért, a szobatársam akkor elvesztett ikreiért, az anyákért, akik várandósságukat valamiért szorongásokkal telve töltik, és az anyákért, – Istennek hála ők vannak a legtöbben – akik kiegyensúlyozottan és boldogan várják gyermekük születését.

Isten erőt adott ahhoz, hogy a legmélyebb gyász hónapjai egy várandós anyukáknak szóló könyv fordításával teljenek. Fordítói munkám alakulása nemcsak kezdetben, hanem mindvégig szorosan kötődött gyermekeimhez, hiszen a fordítással töltött idő minden perce legidősebb fiam jelenlétében telt, és most, mikor munkám lezárásához érkeztem, néhány hét választ el harmadik kisfiam születésétől.

Jómagam elsősorban a könyv használója vagyok, és csak másodsorban fordítója, s így élményként elmondhatom, hogy a benne szereplő imák, illetve elsősorban a Szent II. János Pál pápától és Boldog Calcuttai Teréz anyától származó gondolatok gazdagabbá tették, elmélyítették harmadik várandósságom és anyaságom megélését.

Abban a végtelen érzelmi hullámzásban, amelyet az elmúlt évek során anyaként megtapasztaltam gyermekeim fogantatásakor, születésekor, középső kisfiam elvesztésekor, illetve amelyet átélek a gyermeknevelés mindennapjai során egy dolog állandó: Isten jelenléte és szeretete. A könyv elsősorban ennek a jelenlétnek és szeretetnek a mindennapi megtapasztalását segített felerősíteni.

A fentiek mellett a rendszeres imádkozás egyre jobban tudatosította bennem a tényt hogy gyermekeim elsősorban nem saját, hanem Isten gyermekei, Istenéi, aki társául jelölt a gyermeknevelésében, és aki egyszer – amikor eljön az órám – szülői munkám számon kéri rajtam.

Az imádságos napló használata segített abban is, hogy a gyermekneveléssel és gyermekvárással kapcsolatos örömeimet alázattal és szeretettel Istennek ajánljam, és hálát adjak értük.

A rendszeres imádkozásnak köszönhetően megküzdöttem a várandóssággal kapcsolatos félelmeimmel, melyekkel minden anyukának szembe kell néznie, és amelyek második gyermekem elvesztése miatt sokszor elhatalmasodtak rajtam.

A személyes hitéleti gazdagodás segítése mellett a könyvnek egy rendkívül mély társadalmi üzenete is van: erőteljesen hangsúlyozza az anyaság társadalmi méltóságát. Isten nevében bátorítja, méltatja és megerősíti azokat az anyákat, akik karrierjüket, munkájukat háttérbe szorítva Isten segítségével anyaságukban akarnak kiteljesedni.

Imádkozzunk Boldog Calcuttai Teréz anya szavaival!

Isten áldjon Titeket és gyermekeiteket!

Kasnya-Kiss Dalma

Ima egy leendő anyáért

Uram, ajándékozz e fiatal anyának örömet,

bátorságot és erőt egy csoda világra hozatalához.

Tedd büszkévé és hálássá,

hiszen gyermekének anyjaként

minden teremtmény közül a leggazdagabb.

Szűzanyánk, legkedvesebb Anya,

ajándékozd meg ezt az asszonyt

szerető, gyengéd szíveddel.

Mutasd meg neki,

mekkora boldogság forrása a család,

mint ahogyan te is boldog voltál

a betlehemi istállóban.

Uram, ajándékozd meg ezt az asszonyt szereteteddel,

hogy továbbadhassa születendő gyermekének.

Így majd a kisdedet örömmel fogadják és szeretik,

s ha felnő, ő is törekedni fog,

hogy szeretetedet kiárassza az emberiségre.

Ámen.

Első hónapod

„Mária meg mind emlékezetébe véste szavaikat és szívében egyeztette.” (Lk 2,19)

„Az emberi életet szentnek kell tekinteni – mert kezdetétől fogva föltételezi Isten teremtő tettét.” (XXIII. János pápa, Mater et Magistra)

Mi történik a magzatoddal?

Az első hónapban gyermeked, – akit ekkor még embriónak hívunk –, kezdeti méretének tízezerszeresére, kezdeti súlyának pedig háromezerszeresére nő.

Egyetlen sejtből átalakul embrióvá, akinek feje, törzse és szervkezdeményei vannak. A hónap végére az embrió, aki kezdetben mindössze mikroszkopikus, formálatlan protoplazma volt, bonyolult, specializálódott sejtekből álló sejtcsoporttá válik. Picikéd körülbelül egy milliméter hosszú a fejétől a sarkáig.

Ennek a hónapnak a végére magzatod sikeresen végrehajtotta az emberi élet legnagyobb méretbeli és fizikai változását.

Vigyázz magadra most, és végig a várandósság alatt!

A kicsinyed léte most teljesen tőled függ.

†

Szánj pár percet arra, hogy válaszolsz az alábbi kérdésekre (mielőtt elfelejted)!

A fogantatás dátuma (nem mindig tudjuk):

A becsült dátum:

Ezen a napon derült ki, hogy gyermeket várok:

Hol voltam, mikor rájöttem, hogy gyermeket várok:

Hogy tudtam meg, hogy várandós vagyok:

Hogy osztottam meg a csodás hírt az újdonsült apukával:

Az apuka reakciói és érzelmei:

Hogy mondtam el a családomnak a csodálatos hírt:

A család reakciói és érzelmei:

Mit jelent számomra, hogy Isten kiválasztott arra, hogy ajándékként méhemben hordjam ezt a csodálatos gyermeket:

Az anyaság különös kapcsolatban áll az élet titkával, mely az asszony méhében érlelődik: az anya csodálattal áll e titok előtt, és egyedülálló intuícióval ragadja meg azt, ami benne fejlődik. A „kezdet” fényénél fogadja be a gyermeket az anya, s akit a méhében hord, azt úgy szereti, mint egy személyt. Ez az egyedülálló kapcsolat az új emberrel, aki fokozatosan fejlődik, olyan lelkületet támaszt vele – nemcsak a saját gyermekével, hanem általában az emberrel –, amely már mélységesen kifejezi a női karaktert. Általános meggyőződés, hogy a nő sokkal jobban képes egy konkrét személlyel törődni, és az anyaság ezt a képességét még erősebben kibontakoztatja. (Szent II. János Pál pápa, Mulieris Dignitatem)

Köszönöm Uram, hogy rámbíztad ezt a gyermeket

Köszönöm Uram, hogy rám bíztad az élet misztériumának eme különleges kapcsolatát, mely a szívem alatt fejlődik. Gyermekkel ajándékoztál meg, aki méhemben növekszik, akit életemmel és szeretetemmel táplálok. Ez szinte felfoghatatlan csoda számomra, de szereteteddel és áldásoddal megélem azt az anyai érzést, melynek segítségével megértem a szívem alatt hordott élet jelentőségét és csodáját. Kérlek, Uram, vigyázz és figyelj rám és magzatomra! Kérlek, segíts, hogy szeretettel és törődéssel gondoskodjam róla, és napról napra mélyüljön a kötődésem irányában! Kérlek, adj meg minden szükséges kegyelmet, hogy olyan anya lehessek, amilyennek Te rendeltél! Köszönöm Uram az életnek eme drága ajándékát! Ámen.

Az elmélkedés ideje

Hagyj időt magadnak az anyaságról, valamint a magzatod iránti szeretetről való elmélkedésre! Mind az elmélkedő, nyugalmas időszakokban, mind pedig tevékeny óráid során, imában emeld szívedet az Úrhoz. Boldog Calcuttai Teréz anya az ima szükségességéről beszél, mikor ezt mondja: „Napközben is próbáld megérezni az ima szükségességét, és vedd a fáradságot arra, hogy imádkozz! Az ima elég nagyra növeli a szívet ahhoz, hogy befogadja magát az Istent. Kérj és keress, hogy szíved akkorára nőjön, hogy befogadhassa és megőrizhesse Őt!” A várakozás ideje alatt, miközben szeretve óvod magzatod, vagy miközben az átlagos, napi feladataidat végzed, keresd az Urat, amilyen gyakran csak tudod! Kezdhetsz minden napot azzal, hogy szívedet felajánlod Istenünknek. Kérd Őt, hogy áldja meg napodat, és ajánld fel neki aznapi imáidat, munkádat, örömödet és szenvedésedet! A napi rutin végzése közben, és az elcsendesedő időszakokban is emeld fel szívedet az Úrhoz, köszönd meg szeretetét, kívánd áldását, és imádkozz azért, hogy erősítse hitedet! A várandósság alatt a lehető leggyakrabban próbálj magadba mélyedni, és könyörögni az Úrhoz, hogy megadjon mindent ahhoz, hogy olyan anyává légy, amilyennek Ő szánt!

Ima a Szent Családhoz

Uram, Jézus Krisztus, téged a Szent Család tagjaként Mária és József nevelt fel Názáretben. Az otthonod egyszerű és szent volt. Kérünk, engedd, hogy életünkben felfedezzük a szentséget az egyszerűségben és az engedelmességben! Add, hogy a Szent Család példáját kövessük az erényességben, miközben pontosan és hűen végezzük mindennapos kötelességeinket! Kérünk Jézus, segíts minket abban, hogy a mindennapi élet forgatagában alkalmat találjunk az elcsendesülésre, hogy szívünket a Tiéddel egyesíthessük! Kérünk Titeket, áldott Szűzanya és jó Szent József, hogy imádkozzatok értünk, és védjetek meg minket! Ámen.

A hit megvallása

Teljes szívemből, szilárdan hiszek benned Uram, és abban, hogy Te vagy az egy, élő Isten, akiben három személy, az Atya, a Fiú és a Szentlélek lakozik. Hiszek a te fiadban, Jézusban, aki meghalt értünk emberekért, szenvedett a bűneinkért, és hiszem, hogy ismét visszajön ítélni élőket és holtakat. Hiszem a Katolikus Anyaszentegyház által tanított igazságokat. Köszönöm a hit ajándékát, és arra kérlek, hogy növeld azt szívemben! Ámen.

†

Isten tervének megfelelően a házasság a nagyobb családi közösség alapja, mert maga a házasság intézménye és a házastársi szerelem a gyermekek világrahozására és nevelésére rendeltetett, és ebben teljesedik be.

A szeretet belső lényege szerint ajándék, s a házastársi szeretet – miközben a házastársakat elvezeti arra a „megismerésre”, melynek következtében „egy testté” válnak – sem merül ki csupán a házastársak egymásközti kapcsolatában, hiszen alkalmassá teszi őket arra a lehető legnagyobb ajándékozásra, amellyel Isten munkatársai lesznek egy új emberi élet adományozásában. Így tehát a házastársak, amikor egymásnak adták önmagukat, önmagukon túl magát a gyermeket ajándékozzák egymásnak, mint szerelmük eleven képét, a házastársi egyesülés örök jelét, továbbá saját állapotuknak azt az élő és feloldhatatlan bizonyságát, melynek következtében apa és anya lettek.

Amikor a házastársak szülővé lesznek, Istentől új feladatot és a vele kapcsolatos felelősség ajándékát kapják. Gyermekük számára ugyanis szülői szeretetüknek az isteni szeretet látható jelévé kell válnia, Isten szeretetének jelévé, „akitől minden atyaság nevét kapja az égben és a földön”. (Szent II. János Pál pápa, Familiaris Consortio)

Máriához, a Szűzanyához hasonlóan, – aki hittel, bizalommal és végtelen alázattal válaszolt, mikor az Úr angyala megjelent előtte –, minden édesanya kijelentheti, hogy „legyen nekem a Te igéd szerint”, mikor elfogadja az új élet ajándékát.

Az anya napi imája gyermekeiért

Ó Mária, te Szeplőtelen Szűz, Urunknak, Jézus Krisztusnak anyja, minden édesanya védőszentje, szeretett gyermekeimet rábízom fiadnak, Jézusnak Szentséges Szívére és a Te Szeplőtelen Szívedre. Kérlek, segítsd és óvd családunkat! Kérlek, védj meg minket a pokol csapdáitól, és őrizz meg minket az Életre vezető úton! Segíts, hogy anyaként megvalósítsam csodálatos küldetésemet, és hogy családom, és a keresztény közösség javára megbízhatóan teljesítsem feladataimat!

Jézus Szentséges Szíve, könyörülj rajtunk!

Szűz Mária Szeplőtelen Szíve, imádkozz érettünk!

Őrangyalom, imádkozz értem!

Szent Őrangyala a családunknak, imádkozz értünk!

Szent Mihály, imádkozz értünk!

Szent József, Mária férje, imádkozz értünk!

Szent Anna, Mária anyja, imádkozz értünk!

Szent Erzsébet, imádkozz értünk!

Szent Elizabeth Ann Seton[1] , imádkozz értünk!

Szent Mónika[2] , imádkozz értünk!

Szent Ágoston, imádkozz értünk!

Szent Gerard Majella[3] , imádkozz értünk!

Boldog Calcuttai Teréz anya, imádkozz értünk! Ámen.

Magnifikat

Mária így szólt: „Lelkem magasztalja az Urat, és szívem ujjong megváltó Istenemben, mert rátekintett szolgálója alázatosságára. Íme, mostantól fogva boldognak hirdet minden nemzedék, mert nagyot tett velem a Hatalmas, és Szent az ő neve. Irgalma nemzedékről nemzedékre az istenfélőkkel marad. Karja bizonyságot tett hatalmáról: szétszórta a szívük szándékában a gőgösöket, letaszította trónjukról a hatalmasokat, az alázatosakat pedig fölemelte. Az éhezőket javakkal töltötte el, de a gazdagokat üres kézzel küldte el. Gondjába vette szolgáját, Izraelt, megemlékezve irgalmáról, amelyet atyáinknak, Ábrahámnak és utódainak örökre megígért.” (Lk 1,46-55)

†

Egy gondolat, egy ima, egy elmélkedés …

Drága édesanyák és édesapák, higgyetek a hivatásotokban, a házasság és a szülőség gyönyörű küldetésében, melyet Istentől kaptatok! Higgyetek abban, hogy Isten veletek van – minden szülői szerep, a mennyben és a földön egyaránt az Atyától kapta a nevét! Ne gondoljátok, hogy bármi ebben az életben fontosabb lehet, mint az, hogy jó keresztény anyák és apák legyetek! (Szent II. János Pál pápa, 1979. október. 1.)

A kilenced imádkozása

A kilenced az imádkozás sajátos módja. Általában kilenc napig tart, és olyan ismert vagy egyéni imákat tartalmaz, amelyeket különleges helyzetben vagy kéréssel mondunk el úgy, hogy valamelyik szentet is segítségül hívhatjuk. A kilenced imádkozásának eredete arra az Áldozócsütörtök és Pünkösd vasárnapja közti kilenc napra nyúlik vissza, melyet Jézus tanítványai és Mária buzgón imádkozva töltöttek. Az elmúlt századok alatt a katolikus egyházban nagyon sok kilencedet és könyörgést mondtak el azért, hogy az emberek elfogadják a kilenced imádkozásának feladatát. A kilences szám különleges, hiszen szimbolizálja a várandósság kilenc hónapját és az imakilencedet is. Ha a terhességedet ennek a könyvnek a segítségével végigimádkozod, akkor várandósságod szép imakilenceddé válik, amely örömet szerez az Úrnak, és amelyért te, a magzatod és a családod is áldásban részesültök.

Kilenced Szent Annához – 1.

A katolikusok Szent Annára, Jézus nagymamájára a közbenjáró imái tükrében tekintenek. Bátor asszonynak tartják, rendíthetetlen erkölcsűnek, aki védte otthonát, férje becsületét és gyermekei jövőjét. A rábízottakat a hagyományok és a törvények szerint vigyázta, és szíve Isten felé mindig nyitott volt.

Ima Szent Annához

Mennyei Atyám, elkezdtem a kilenced imát, ahogy elkezdtem a várandósságot is. Tudom, hogy kiválasztottad és megáldottad Szent Annát azzal a feladattal, hogy fiadnak, Jézus Krisztusnak nagymamája legyen. Kérlek, add áldásodat ahhoz, hogy mindazokat, akik Szent Anna dicsőségére imádkozzák a kilencedet, az ő buzgó közbenjárása megsegítse! Különösen kérem Szent Anna közbenjárását a várandósságom alatt és főleg az első hónapban. Ezt kérem fiadon, Jézus Krisztuson keresztül, aki veled él és uralkodik a Szentlélekkel egységben. Ámen

A rózsafüzér imádkozása

A rózsafüzér az ima szép formája, mely a várandósság alatt bármikor elmondható. Ez a legelterjedtebb és legmaradandóbb katolikus imádság a középkor óta. Szent II. János Pál pápa ezt mondta róla: „Ez az imádság ifjúságom éveitől kezdve fontos szerepet játszott lelki életemben. A rózsafüzér velem volt az örömök és a nehézségek pillanataiban is. Bármennyi félelmemet és szorongásomat rábízhattam, és mindig békét találtam benne.”

A rózsafüzér titkain elmélkedő várandós édesanya azáltal, hogy közelebb kerül Jézushoz és áldott anyjához, a kegyelmükben is részesül.[4]

Ez a közkedvelt imádság bármikor mondható, nappal vagy éjszaka, utazás közben, pihenéskor, az elcsendesülő időszakokban, de különböző tevékenységek, például séta közben is. Sokan úgy érzik, hogy az „Üdvözlégy Mária” ima ismétlődő mondása, vagy a rózsafüzér titkok valamelyikén való elmélkedés segíti az elcsendesedést, a befele fordulást, és nyitottabbá tesz az Úr iránt.

Ha nem állnak rendelkezésedre a rózsafüzér gyöngyök a tized számolásához, használhatod az ujjaidat. Lehetnek alkalmak, mikor nem tudod végigimádkozni a teljes rózsafüzért. A rózsafüzér egy tizedének imádkozása is kedves az Úr és Mária előtt. Tudják, hogy a várandósság alatt lehetsz fáradt, vagy a többi gyermeked és a háztartási teendők miatt elfoglalt. Az Úr tisztában van elfoglaltságaiddal! Ne feledd, a mi Urunk tett téged anyává!

A rózsafüzér örömteli titkai

I. Az angyali üdvözlet

Gábriel arkangyal így köszöntött téged: „Üdvözlégy Mária”. Ó Mária, angyalok királynéja te képviselted az emberiséget, Gábriel arkangyal pedig isten hírvivője volt azon az örömteli napon, amely örökre megváltoztatta és megújította a föld arculatát. Megkérdeztek arról, elfogadod-e Jézus fogantatását úgy, hogy a Szentlélek árnyékol be Téged. Megértetted, hogy ez milyen csodálatos Isteni kegy, és így válaszoltál: „Legyen nekem a Te Igéd szerint”. Kérlek Szűzanya, járj közben értem és magzatomért, miközben a Te dicsőségedre ismétlem a szent rózsafüzér sorait!

„Miatyánk”[5] , tíz „Üdvözlégy Mária”[6] , „Dicsőség”[7] , „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál az alázatosság kegyéért, melynek segítségével a rózsafüzér sorait odaadással imádkozhatom! Kérlek, tekints le rám, és magzatomra!

II. A látogatás

Drága Mária, az a bátor és odaadó viselkedés, amit akkor tanúsítottál, mikor hallottál koros unokatestvéred, Erzsébet várandósságáról, szent önzetlenségre tanít, mely erényre szükségem van az anyai hivatás gyakorlása során. Nagy örömöt vittél Erzsébethez, és férjéhez Zakariáshoz, mikor meglátogattad őket judeai otthonukban. Keresztelő Szent János örömében megmozdult anyja méhében, mikor meghallotta köszöntésed szavát, hiszen Te szíved alatt hordoztad a szent gyermeket, Jézust. Isten anyjaként gyakoroltad hivatásodat, mikor Erzsébet üdvözlésére a Magnificat szavaival válaszoltál: „Magasztalja lelkem az Urat, és szívem ujjong üdvözítő Istenemben”. Drága Szűzanya, kérlek, segíts meglátni saját, csodálatos hivatásomat abban, hogy Isten gyermekét hordom méhemben.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál a felebaráti szeretet kegyéért, hogy odaadhassam magam a szükségben levőknek, szeretve őket Isten kegye által! Kérlek, tekints le rám és magzatomra!

III. Krisztus születése

Jézus, a mi Urunk és királyunk szegénységben, szentséges fejét jászolban pihentetve született. Édesanyja, Mária és nevelőapja, József a fogadókat elkerülve, erőfeszítések árán találták meg a helyet, ahol az Üdvözítő megszülethetett. A szent család javakban szegény, de szeretetben és áldásban gazdag volt. Jézus, Te, aki hatalmas és erős vagy, nem akartad, hogy félelemmel közelítsünk hozzád, így az egyszerű életet választottad, kezdve azzal, hogy istállóban születtél. Gazdagok és szegények is jöttek hozzád – királyok és pásztorok. Mindannyiukat örömmel fogadtad. Segíts nekem, hogy rendíthetetlenül szaladjak karjaidba!

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek! Ámen.

Rózsafüzér Asszonya, kérlek, járj közben számomra fiadnál a lelki szegénység kegyéért! Kérlek, tekints le rám és magzatomra!

IV. A gyermek bemutatása – Jézus a templomban

Drága Szűzanya, bár neked és Jézusnak nem volt szüksége megtisztulásra vagy megváltásra, Te mégis engedelmeskedtél a törvény szavának. Mózes törvénye megkívánja az édesanyától, hogy fia születése után maradjon otthon hét napig, ezt követően pedig még további 33 napig. Minden elsőszülött fiút fel kellett ajánlani az Úrnak, és helyette egy pár gerlicét vagy két galambfiókát kellett bemutatni. Te, és a férjed József egy gerlepárt ajánlottatok fel, ami az Anya és a Gyermek makulátlan tisztaságát és ártatlanságát jelképezte. Jézus volt a Makulátlan Tisztaság, te pedig a Szeplőtelen Fogantatás.

Édesanyád, Anna megáldott, miközben Simeon megjósolta, hogy lelkedet tőr járja át fiad, Jézus miatt.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek! Ámen.

Rózsafüzér Asszonya, kérlek, járj közben számomra fiadnál az erkölcsös gondolkodás, beszéd és cselekvés kegyéért, így elkerülhetem az emberi test bűneit! Kérlek, tekints le rám és magzatomra!

V. Jézus megtalálása a templomban

„Nem tudtátok, hogy nekem Atyám dolgaiban kell lennem?” Ezekkel a szavakkal válaszolt neked a fiad, drága Szűzanya, mikor megkérdezted tőle, hogy miért hagyott ott téged és Józsefet anélkül, hogy szólt volna. Anyai szíved telve volt aggodalommal elveszett, tizenkét éves fiad, Jézus miatt. A tudtod nélkül Jeruzsálemben maradt, miközben Te és József hazaindultatok Názáretbe. A templomban, az írástudók társaságában találtátok meg, akikkel beszélgetett. A templomban megtalálva őt, bizonyára kitárt karokkal üdvözöltétek, büszkék voltatok arra, hogy Atyja dolgaiban járt el, és megkönnyebbültetek, mert biztonságban volt.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek! Ámen.

Rózsafüzér Asszonya, kérlek, járj közben számomra fiadnál a buzgalom kegyéért, így buzgólkodhatom Isten dolgaiban! Kérlek, tekints le rám és magzatomra!

Rózsafüzér Királynője, imádkozz értünk!

Ó Mária, te, aki bűn nélkül fogantál, imádkozz azokért, akik hozzád fordulnak!

Szent II. János Pál pápa úgy tekint az anyai szerepre, mint „A nő méltóságára és hivatására”, mikor azt mondja, „Mária szavai az angyali üdvözletkor – ’Legyen nekem a Te Igéd szerint’. – kifejezik a nő önmaga odaadására, és az új élet befogadására való készségét!”

Kilenced Szent Gerard Majellához – 1.

Szent Gerard, a várandós édesanyák és családjuk gyakran hívnak segítségül téged. Bizakodóan fordulok hozzád, és kérlek, hogy tekints le rám és magzatomra a várandósság idején! Kérlek, járj közben a Szentháromságnál, hogy a magzatom és én egészségesek legyünk, és a gyermekem megtalálja az utat a kereszténységhez! Kérlek, imádkozz azért is, hogy miután jó keresztényként éltünk itt a földön, egy napon mindannyian egyesülhessünk a mennyország örökkévaló boldogságában!

„Miatyánk”, „Üdvözlégy Mária”, „Dicsőség”. Szent Gerard atya, kérlek, imádkozz értünk!

Ima Szűzanyánkhoz

Drága Szűzanya, Te, aki minden anya édesanyja vagy, vezess és védj engem, őrizz meg mindig a Te oltalmadban! Kérlek, segíts felkészülnöm magzatom születésére azzal, hogy odafigyeléssel viselem a várandósságot! Kérlek, imádkozz értem fiadhoz, Jézushoz, azért, hogy megáldjon mindazzal a keggyel, ami ahhoz szükséges, hogy jó és szerető anya legyek! Segíts tanulnom a Te példádból: a békédet, az alázatos szolgálatodat, szerető engedelmességedet, teljes önátadásodat és békés, belső erődet! Segíts felkínálnom várandósságomat fiadnak, remélve azt, hogy ha az örömöket és a szenvedéseket is neki ajánlom, Isten kegyei beteljesednek rajtam és családomon! Üdvözlégy, Mária, malaszttal teljes! Az Úr van teveled. Áldott vagy Te az asszonyok között, és áldott a Te méhednek gyümölcse, Jézus. Asszonyunk, Szűz Mária, Istennek szent anyja, imádkozzál érettünk, bűnösökért, most és halálunk óráján. Ámen.

Ima a családért

Ó, drága Jézus, bizakodóan kérlek, add meg a családomnak mindazokat a kegyeket, melyek ahhoz szükségesek, hogy jól szolgáljunk Téged! Kérlek, drága Uram, védj meg mindannyiunkat, azokat, akik jelen vannak, és azokat, akik távol, azokat, akik élnek, és azokat, akik már meghaltak! Segíts nekünk, hogy szilárdan tartsunk ki egymás mellett, és legyünk tudatában annak, hogy az ima egyesíti szíveinket és lelkeinket, és szeretetben őriz meg minket! Ámen.

Egy kegyelemben töltött hónap

Befejezted várandósságod első hónapját – az első hónapot, melyet gyermeked veled töltött. Magzatod ugrásszerűen és látszólag csendben nő a méhedben, szinte titokban él és gyarapszik elrejtőzve benned – csodálatos áldása egy új életnek, melyet Isten neked adományozott.

Az anyaságra való készülés egy hónapja, és az imádságnak és az elmélkedésnek egy hónapja eltelt. Remélhetőleg tudtál időt szakítani az elmúlt hetek folyamán az imádkozásra és a magányos elmélkedésre, mellyel növekedhettél a szentségben. Köszönd meg Urunknak azt az új életet, amely növekszik benned, és azt a lehetőséget, hogy befogadhatod és táplálhatod Isten gyermekét!

Szívből jövő ima

Egy szívemből jövő ima hálaadás az Úrnak a bennem lévő új élet csodálatos ajándékáért:

Ó, drága Uram,

Elmélkedések várandósságom első hónapjáról

Második hónapod

„Bizony mondom nektek, hogy aki Isten országát nem úgy fogadja, mint a gyermek, az nem jut be oda." (Lk 18,17)

Az emberi nem jövője a családtól függ! Elengedhetetlen és fontos feladat tehát, hogy minden jóakaratú ember vállalja a kötelezettséget, hogy őrizze és ápolja a család javait. (Szent II. János Pál pápa, Familiaris Consortio)

Mi történik a magzatoddal?

Az élet második hónapjában gyermeked legelső reflexei működni kezdenek. A második hónap első két hetében a látszólag kezdetleges embrióból arányos, miniatűr emberke lesz. Az idegcső (amelyből később az agy és a gerincvelő fejlődik), a szív, az emésztő rendszer, az érzékszervek, valamint a kar- és lábkezdemény elkezdenek formálódni. A hetedik hétre kialakul az arc, a szemek, a fülek, az orr, az ajkak, a nyelv, és még a tejfog csírái is az ínyben. Az embrió karja differenciálódik, kialakulnak a kezek, az ujjak és a hüvelykujjak. A láb egy kicsit lassabban nő, de a térdek, a bokák és a lábujjak felismerhetővé válnak. A gyermek agya már küld olyan impulzusokat, melyek koordinálják más szervek működését. Szívverése erőteljes. Ebben a gyors sejtnövekedési, sejtosztódási periódusban az új sejtek nagyon érzékenyek a különböző fizikai és kémiai hatásokra, jókra és rosszakra egyaránt. Ezért orvosod tudta és ellenőrzése nélkül sem most, sem a várandósság későbbi időszakában nem szabad gyógyszereket szedned! Emellett tartózkodnod kell a dohányzástól, az alkohol-, és drogfogyasztástól, hiszen ezek is károsíthatnak téged, vagy magzatodat!

A második hónapra kicsikéd tenyér-, és láblenyomatán megjelennek a vonalak. A hatodik hétre kialakul a teljes csontváza is, igaz, hogy még nem csontból, hanem csak porcból.

Bár mi tudjuk, hogy az ember élete a fogantatással kezdődik, az embriológusok a második hónap végétől az embriót (görög eredetű, jelentése belül növekedő) fetusnak (latin eredetű, jelentése utód) hívják, a gyermek mostanra kivehető emberi vonásai miatt.

†

Habár mindketten gyermekük szülői, mégis az asszony anyasága adja nagyobb részét ennek a közös szülői mivoltnak: a nagyobb felelősséggel járó részt. A szülői mivolt mindkettő sajátja; de valójában sokkal inkább a nőben valósul meg, főként a szülés előtti időben. Az asszony közvetlenül adja meg az árát az új élet keletkezésének, mely valóban kimeríti teste és lelke erejét. A férfinak ezért teljesen tudatában kell lennie, hogy ebben a közös szülői szerepben az asszonnyal szemben különös tartozás hárul őrá. Semmiféle „jogegyenlőség” nem érvényesül a férfi és a nő között, hacsak e lényeges körülményt nem veszik figyelembe. (Szent II. János Pál pápa, Mulieris Dignitatem)

Ima a Szent Családhoz

A mi Urunk Jézus Krisztus első harminc évét a családja körében töltötte, Máriával és Józseffel csendben, alázatosan elrejtőzve. Kérlek Jézus, segíts elmélkednem a Szent Család misztériumán, és támogass abban a törekvésemben, hogy anyai hivatásom gyakorlása során az ő erényeiket utánozhassam! Ámen.

A remény megvallása

Oh, drága Uram, bízva a Te mindenható és végtelen kegyelmedben, remélem, hogy elnyerem bűneim bocsánatát. Jézus Krisztuson, Uramon és Megváltómon keresztül imádkozom kegyelmedért. Reményem az Úrban van. Ámen.

†

„Lám, a gyermekek az Úr ajándékai, a test gyümölcse, jutalom. Ahogy a nyíl a harcos kezéből, úgy sorakoznak a gyermekek az ifjú évekből. Boldog ember, aki velük tölti meg tegzét: nem vall szégyent, ha az ellenséggel vitába száll a kapunál.” (Zsolt 127,3-5)

Az anya napi imája gyermekeiért

Ó Mária, te Szeplőtelen Szűz, Urunknak, Jézus Krisztusnak anyja, minden édesanya védőszentje, szeretett gyermekeimet rábízom fiadnak, Jézusnak Szentséges Szívére és a Te Szeplőtelen Szívedre. Kérlek, segítsd és óvd családunkat! Kérlek, védj meg minket a pokol csapdáitól, és őrizz meg minket az Életre vezető úton! Segíts, hogy anyaként megvalósítsam csodálatos küldetésemet, és hogy családom, és a keresztény közösség javára megbízhatóan teljesítsem feladataimat!

Jézus Szentséges Szíve, könyörülj rajtunk!

Szűz Mária Szeplőtelen Szíve, imádkozz érettünk!

Őrangyalom, imádkozz értem!

Szent Őrangyala a családunknak, imádkozz értünk!

Szent Mihály, imádkozz értünk!

Szent József, Mária férje, imádkozz értünk!

Szent Anna, Mária anyja, imádkozz értünk!

Szent Erzsébet, imádkozz értünk!

Szent Elizabeth Ann Seton, imádkozz értünk!

Szent Mónika, imádkozz értünk!

Szent Ágoston, imádkozz értünk!

Szent Gerard Majella, imádkozz értünk!

Boldog Calcuttai Teréz anya, imádkozz értünk! Ámen.

A nő kettős küldetése

XII. Pius pápa az anyaság fenséges hivatását úgy írja le, mint a testi tulajdonságok és a lelkiség, valamint a gyengéd gondolkodás és a szerető szív szoros összefonódását. A nők kettős küldetéséről ír, amely az anyai szerep elfogadásával kezdődik. Azt mondja, „Nem lehet kétségünk afelől, hogy a nők elsődleges feladata és magasztos küldetése maga az anyaság. Ez a Teremtő által létrehozott sorrendiség összhangban van a Teremtő céljaival, melyeknek értelmében az anyaság erőteljesen, és jelentős részben uralja az asszony életét. A testi felépítése, a lelki tulajdonságai, és az érzelemgazdagsága teszi a nőt anyává, oly mértékben, hogy az anyaság jelenti számára az általános utat a tökéletesség felé (még morális értelemben is), és ezen keresztül valósíthatja meg kettős küldetését, – a földit és a mennybélit.

Az anyaság nem a végső alapköve a nő méltóságának, de olyan ragyogást kölcsönöz neki, olyan nagy szerepe van az emberi méltóság kimunkálásában, hogy önmagában elég ahhoz, hogy minden férfi a föld színén, legyen bár előkelő vagy egyszerű, őszinte tisztelettel hajoljon meg saját édesanyja előtt.” (1956. október 14.)

Mi volt a jó hír Krisztus eljövetelében?

Az, hogy Isten szeret. Isten szeret téged. Isten szeret engem. Az, hogy Isten téged és engem jobb dolgokra teremtett: szeretni és szeretve lenni. Nem csak egy szám vagyunk a világban.

Ezért olyan csodálatos azt felismerni, hogy a magzat léte Isten ajándéka. Isten legnagyobb ajándéka a család számára a gyermek, hiszen a gyermek a szeretet gyümölcse.

Csodálatos dolog hinni, hogy Isten teremtette a gyermeket, Ő teremtett téged és engem, Ő teremtette az utcán a koldust. Az ő képére teremtett, nem azért, hogy csak egy szám légy, hanem azért, hogy szeress, és hogy szeretve legyél.

Olvashatunk valami nagyon szépet a Bibliában, mikor Isten így szól: „Megfeledkezik csecsemőjéről az anya, nem könyörül méhe gyermekén? Ha mások megfeledkeznének is, én nem feledkezem meg rólad! Tenyerembe véstelek, különleges vagy nekem. Neveden szólítottalak.”

Ezért van az, hogy ahogy a gyermek világra jön, nevet adunk neki, a nevet, amin Isten öröktől fogva szeretni és szeretve lenni hívta. (Boldog Calcuttai Teréz anya)

Kilenced Szent Annához – 2.

Az áldott Szűzanya békés, szerető otthonban nőtt fel szüleivel, Annával és Joachimmal. Mária látta édesanyjának áldásos példáját, és elsajátította az odaadó és szorgalmas feleség, valamint a békés és szerető édesanya mintáját.

Mária figyelte édesanyja buzgóságát, és annak gyümölcseit megtapasztalta otthon. Biztosan érezte azt az odaadást, gyengédséget és szeretetet, amellyel Anna anyai feladatait ellátta. Mária megértette, hogy micsoda erő rejlik abban, ha az apró feladatainkat nagy szeretettel végezzük, – ha a családunk szolgálatának szenteljük magunkat hivatásunknak engedelmeskedve.

Ima Szent Annához

Drága Szent Anna, édesanyák patrónusa, kérlek, hallgasd meg szerény imámat! Kérlek, továbbra is, végig ebben a hónapban mutasd az utat, mialatt a gyermekem növekszik bennem! Imádkozz a Mennyei Atyához, kérve Őt, hogy áldjon meg engem azon kegyeivel, melyekre leginkább szükségem van ahhoz, hogy gyermekemet igaz szeretettel, szívem minden odaadásával neveljem! Vezess engem, és add, hogy észrevegyem azokat a csendes pillanatokat, melyekben az Úr felé fordulhatok, és ily módon képes legyek arra, hogy a várandósság idejét bölcsen használva, én és gyermekem megnyíljunk az Úr szeretete előtt! Segíts nekem, hogy miközben végig, a várandósság alatt imádkozom, közelebb kerüljek Máriához! Ámen.

Ima Jézushoz

Drága Jézusom, itt állok várandósságom első harmadában, kutatva szeretetedet, áldásodat és útmutatásodat. Légy velem Uram, várandósságom második hónapjának napjai alatt! Segíts, hogy találjak időt a pihenésre, a lazításra és az imádkozásra! Mutasd meg szeretetedet, és segíts, hogy szívemet még jobban kitárjam előtted! Ámen.

†

Bárcsak az anyák, a fiatal asszonyok és lányok ne hallgatnának azokra, akik azt hangoztatják, hogy egy világi munka végzése, illetve az abban elért siker fontosabb, mint az életet adás hivatása, és az, hogy anyaként vigyázzuk ezt az életet. (Szent II. János Pál pápa, 1979. október 1.)

Az emberi élet szent

Az emberi élet szent és sérthetetlen minden pillanatában, születése előtt is. Az ember az anyaméhtől kezdve Istenhez tartozik, aki mindent átlát és ismer, aki kezével formálja és alakítja; aki látja a kis embriót és látja benne a holnapi felnőtt embert, akinek megszámlálta napjait és hivatása be van írva az „élet könyvébe”. Az ember már a méhben – amint sok szentírási hely tanúsítja – Isten szeretetteljes és atyai gondviselésének személyes tárgya. (Szent II. János Pál pápa, Evangelium Vitae)

Drága Mária

Drága Mária, kérlek, juttasd eszembe, hogy szívem rendíthetetlen célja az, hogy gyermekemnek gondoskodó hajlékot biztosítsak a méhemben és az otthonunkban egyaránt! Tarts meg fiadnak, Jézusnak közelségében, így életem mindenek feletti vágya a mennyország elérése lesz! Segíts, hogy felkészítsem otthonomat az új élet fogadására! Mutasd meg azt, hogyan tudok találkozni Istennel családomban, ahol az Ő békéjének kegyelmében éljük mindennapjainkat! Ámen

A rózsafüzér fájdalmas titkai

I. Gyötrődés a kertben

Oh, drága Mária, Fájdalmas Szűzanya éber vagy, mint fiad, Jézus, apostolaitól és barátaitól elhagyatva. Követői – Péter, Jakab és János – nem tudtak ébren maradni, és virrasztani Jézussal még egy órát sem a getszemáni kertben, egyedül hagyták gyötrődni a halálfélelemtől. Vért izzadva és imádkozva, Jézus azt kérte a Mennyei Atyától, hogy ha lehet, kerülje el őt a szenvedés kelyhe, de úgy legyen, ahogy az Atya akarja, és ne úgy, ahogy Ő. Kérlek, Mária, imádkozz értem, hogy ne aludjam el akkor, mikor fiad, Jézus számít rám! És ha mégis megteszem, emlékeztess, hogy nincs szükségem az újrakezdéshez másra, csak bocsánatkérésre!

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál a bűnbánat kegyelméért és a tiszta szívért, így bocsánatot nyerhetek bűneimért, melyek Jézusnak szenvedést okoznak! Kérlek, tekints le rám és magzatomra!

II. Jézus megkorbácsolása az oszlopnál

Oh, drága Mária, Fájdalmas Szűzanya, szíved kis híján megszakadhatott, mikor láttad fiadat, Jézust, miközben a római katonák kínozzák. A korbácsaik végén lévő ólomdaraboktól megsebezve vérzett Jézus. Embertelenül, szinte az eszméletlenségig verték, közben pedig gúnyolódtak vele és leköpték őt.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál a nehézségek és szenvedések türelmes elviselésének kegyéért. Kérlek, tekints le rám és magzatomra!

III. Megkoronázás a töviskoronával

Oh, drága Mária, Fájdalmas Szűzanya, fiadat kigúnyolták és kicsúfolták, miközben szentséges fejére töviskoronát tettek. Ez volt az ár, amit a szeretetéért fizetett. Bíborvörös palástot terítettek rá, és egy náddarabot adtak a kezébe, amely a jogart helyettesítette. Az arcába nevettek, káromolták őt, és tiszteletlenségből hajoltak meg előtte. Jézus nem ütött és nem beszélt vissza, hanem imádkozott a Mennyei Atyához. Drága Mária, kérlek, emlékeztess, hogy keresztény anyaként el kell viselnem némi gúnyolódást és csúfolódást másoktól! Kérlek, juttasd eszembe, hogy ne üssek vissza, hanem imádkozzam, és a Mennyei Atyának ajánljam az ilyen helyzeteket!

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál a kegyelemért, hogy a szenvedést adományként elviseljem, valamint azért, hogy a megpróbáltatást az Úrnak felajánlva ajándéknak, és a minket megtérítő alkalomnak lássam. Kérlek, tekints le rám és magzatomra!

IV. A kereszt cipelése

Oh, drága Mária, Fájdalmas Szűzanya, fiadat már sebek borították, mikor nehéz fakeresztet tettek a hátára és a vállára. Miközben keresztjét cipelve küszködött, cirenei Simont kényszerítették arra, hogy segítsen neki a keresztet vinni, így Jézus feljutott a Golgotára. Te ott voltál, Mária, és tekinteted találkozott fiad szenvedéssel teli tekintetével. Veronika könyörülettel megtörölte Jézus arcát, és Jézus megvigasztalta a szent asszonyt. Drága Mária, segíts, hogy önszántamból, türelemmel és szeretettel hordozzam keresztjeimet! Kérlek, könyörögj Urunkhoz a kegyért, amelyre szükségem van ahhoz, hogy Veronikához hasonlóan viselkedjem családtagjaimmal és másokkal, így én is az egyik forrása lehessek a szent vigasznak!

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál a kegyelemért, hogy megértsem a szenvedés értelmét, és az erőért, hogy szeretettel viseljem keresztjeimet! Kérlek, tekints le rám és magzatomra!

V. A keresztrefeszítés

Oh, drága Mária, Fájdalmas Szűzanya, a szíved meghasadt, mikor tehetetlenül álltál a kereszt lábánál. A kereszten függve, fiad a Mennyei Atya bocsánatát kérte ellenségeire, akik ezt tették vele. A mennyországot ígérte a jó latornak, és egymásra bízott titeket Jánossal. Fiad felkiáltott a szomjúságtól, és felajánlotta lelkét a Mennyei Atyának. Mennyei segítség nélkül te is meghaltál volna ott, a fiaddal együtt. Kérlek, drága Mária, imádkozz értem és családomért, hogy egész életünkben megkapjuk az állhatatosság kegyét az imában, így egyszer majd szemtől szemben találkozhassunk veled a mennyországban!

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál, hogy elnyerjem az engedelmesség kegyelmét hivatásomban, és mindabban, ami Isten szent akarata szerint lesz! Kérlek, tekints le rám és magzatomra!

Drága Mária

Rózsafüzér Királynője, imádkozz értünk!

Ó Mária, Te, aki bűn nélkül fogantattál, imádkozz értünk, akik hozzád folyamodunk!

A szeretet megértése

Te és én nők vagyunk, bennünk van a szeretet megértésének csodálatos képessége. Olyan szépséget látok abban, ahogy az itteni lakosok, szegény asszonyaink, nap nap után, mindennap találkoznak a szenvedéssel, és gyermekeik kedvéért elfogadják azt. Láttam szülőket, anyákat, akik annyira sok mindenben szenvednek szükséget, hogy a kolduláshoz folyamodnak csak azért, hogy a gyermekeiknek meglegyen az, amire szükségük van. (Boldog Calcuttai Teréz anya)

†

Egy gondolat, egy ima, egy elmélkedés …

Az asszony erkölcsi és lelki ereje szorosan összefügg annak tudatával, hogy Isten egész különlegesen rábízta a férfit, magát az embert. Természetesen Isten minden embert egymásra és mindenkire rábízott. De ez különös módon érvényes a nőre – éppen női mivolta miatt –, és meghatározza hivatását. Az asszonynak e tudatából és megbízatásából merített erkölcsi erő mutatkozik meg sok nőalakban az Ószövetségben, Krisztus idejében, sőt a későbbi korokban egészen napjainkig. E megbízatás tudatából lesz erős az asszony; és abból, hogy Isten mindig és mindenütt rábízza a férfit, még akkor is, ha társadalmilag hátrányos helyzetben van. Ez a tudat és ez az elsődleges hivatás ismerteti meg az asszonyt Istentől kapott méltóságával; s ez teszi őt erőssé és szilárdítja meg hivatását. Így válik az „erős asszony” pótolhatatlan támasszá és szellemi erővé azok számára, akik az ő nagy lelki energiáiból merítenek. Családok és gyakran egész nemzetek köszönhetnek sokat ezeknek a „tökéletes asszonyoknak”. (Szent II. János Pál pápa, Mulieris Dignitatem)

Kilenced Szent Gerard Majellához – 2.

Ó, Szent Gerard, bíztál abban, hogy Isten gondoskodik rólad és életed középpontjába helyezted Őt. Kérlek, imádkozz azért, hogy én is így tegyek, hogy háttérbe szorítsam az idegeskedést, az aggódást, és helyette bízzak Istenben!

Szent Gerard, a várandós édesanyák és családjuk gyakran hívnak segítségül téged. Bizakodóan fordulok hozzád, és kérlek, hogy tekints le rám és magzatomra a várandósság idején! Arra kérlek, imádkozz azokért a különleges kegyekért, melyekre nekem, és minden várandós anyukának szüksége van! Kérlek, járj közben a Szentháromságnál, hogy a gyermekem és én egészségesek legyünk, és hogy a gyermekem megtalálja az utat a kereszténységhez! Kérlek, imádkozz azért is, hogy miután jó keresztényként éltünk itt a földön, egy napon mindannyian egyesülhessünk a mennyország örökkévaló boldogságában! Ámen.

Ima Szűzanyánkhoz

Drága Szűzanya, Jézusnak és nekem az anyám, légy mindig a közelemben, légy vezetőm és védelmezőm! Segíts, hogy megtanuljam és utánozzam erényeid! Kérlek, vigyázz rám a várandósságom alatt! Segíts, hogy megértsem az új élet ajándékát, amely bennem növekszik, és amellyel megbíztál! Kérlek, hogy megfelelően vigyázzak magamra, hogy békességben legyek, így gyermekem életét biztonságos és szerető környezetben kezdhesse majd! Köszönöm Mária, azt a fenséges szeretetet, amellyel felém fordulsz. Köszönöm a példát, amelyet mutatsz. Üdvözlégy, Mária, malaszttal teljes! Az Úr van teveled. Áldott vagy Te az asszonyok között, és áldott a Te méhednek gyümölcse, Jézus. Asszonyunk, Szűz Mária, Istennek szent anyja, imádkozzál érettünk, bűnösökért, most és halálunk óráján. Ámen.

Ima a családért

Ó, drága Jézus, bizakodóan kérlek, add meg a családomnak mindazokat a kegyeket, melyek ahhoz szükségesek, hogy jól szolgáljunk Téged! Kérlek, drága Uram, védj meg mindannyiunkat, azokat, akik jelen vannak, azokat, akik távol, azokat, akik élnek, és azokat, akik már meghaltak! Segíts nekünk, hogy szilárdan tartsunk ki egymás mellett, és legyünk tudatában annak, hogy az ima egyesíti szíveinket és lelkeinket, és szeretetben őriz meg minket! Ámen.

„Miatyánk”, „Üdvözlégy Mária”, „Dicsőség”, Szent Gerard, kérlek, imádkozz értünk!

†

Az eksztázisnál jobban szeretem az áldozatosság egyhangúságát. (Lisieux-i Szent Teréz)

Egy kegyelemben töltött hónap

Lezártad várandósságod második hónapját. Úgy tűnik, a hetek csak úgy repülnek. Napról napra közeledik kicsikéd születése. Remélhetőleg nem, vagy alig szenvedsz a rosszullétektől, és van némi időd arra, hogy férjeddel együtt várakozással tekintsetek a közeljövőben rátok váró örömökre, amikor majd kezditek előkészíteni a babakelengyét, megtervezni az életeteket, berendezni a kicsi szobáját. Ahogy haladsz előre a várandósságban, elkezdheted élvezni azt, hogy magzatod boldogan fejlődik benned – szívmelengető gondolat.

Köszönd meg az Úrnak az érted, férjed, és magzatotok iránt mutatott csodás szeretetét!

Szívből jövő ima

A szívemből jövő ima hálaadás az Úrnak a bennem lévő új élet csodálatos ajándékáért:

Ó, drága Uram,

Elmélkedések várandósságom második hónapjáról

Harmadik hónapod

„Hagyjátok – mondta –, hadd jöjjenek hozzám a kicsinyek, ne akadályozzátok őket, hisz ilyeneké az Isten országa.” (Mk 10,14)

Az anyaság a férfi és a nő házastársi egyesülésének gyümölcse, a Szentírás nyelvén „megismerésként” szerepel, amelyről a Teremtés könyve azt mondja: „Ketten egy test lesznek” (Ter 2,24); ilyen módon valósul meg az asszony részéről az a különös önátadás, amely a hitvesi szeretet kifejezője, melynek révén a hitvestársak oly szorosan kapcsolódnak egybe, hogy „egy testté” lesznek. A szentírási „megismerés” a személy igazságának megfelelően csak akkor valósul meg, amikor a kölcsönös ajándékozást nem torzítja el sem a férfi élvezetvágya, hogy ezáltal „ura” legyen feleségének („ő uralkodni fog rajtad”), sem az asszony saját ösztönébe zárkózott akarata („férjed után vágyakozol” Ter 3,16). (Szent II. János Pál pápa, Mulieris Dignitatem)

Mi történik a magzatoddal?

A harmadik hónapban gyermeked eléggé mozgékonnyá válik, annak ellenére, hogy még mindig nagyon kicsi, és a súlya valamivel kevesebb, mint 30 gramm. Ez az a pont, amikortól az izmok rángással vagy hajlással reagálnak az agyi jelekre. Élénk magzatod mozgásait mindezek ellenére még nem érzed, egyrészt kis mérete, másrészt az újonnan kialakult izmocskák gyengesége miatt. A porcok elkezdenek csontosodni, és gyermeked teste szilárdabbá válik. Több szerv most fejlődik ki. A keringési és kiválasztási rendszer működik. A lányokat és a fiúkat egymástól megkülönböztető nemi jellegzetességek megjelennek, bár külsőleg különbséget tenni még kicsit nehéz.

Gyermeked körülbelül 75 milliméter hosszú, és a fogantatása óta a leggyorsabb fejlődési szakaszon megy keresztül. Előfordul, hogy mindez a növekedés csendben zajlik, úgy, hogy az anyuka még nem is tudja, hogy gyermeket vár.

A harmadik hónaptól a szívdobogás sztetoszkóppal hallhatóvá válik, és magzatod édes kicsi arca, – miközben homlokát ráncolja, vagy bandzsít, – ultrahanggal láthatóvá válik. Már össze tudja húzni az ajkait, és ki tudja nyitni a száját.

A születést megelőzően, gyermeked már folyamatosan próbálgatja, és javítja a légzés, az evés és a helyváltoztatás funkcióját. Mivel az izmok aktuális szerkezete magzatonként különböző, így kicsikéd a harmadik hónap végére már egyedi viselkedésmintát mutat.

Ima a Szent Családhoz

Uram, Jézus Krisztus, téged a Szent Család tagjaként Mária és József nevelt fel Názáretben. Az otthonod egyszerű és szent volt. Kérünk, engedd, hogy életünkben felfedezzük a szentséget az egyszerűségben és az engedelmességben! Add, hogy a Szent Család példáját kövessük az erényességben, miközben pontosan és hűen végezzük mindennapos kötelességeinket! Kérünk Jézus, segíts minket abban, hogy a mindennapi élet forgatagában alkalmat találjunk az elcsendesülésre, hogy szívünket a Tiéddel egyesíthessük! Kérünk Titeket, áldott Szűzanya és jó Szent József, hogy imádkozzatok értünk, és védjetek meg minket! Ámen.

A szeretet megvallása

Ó, Uram, a Te jóságod teljes, és minden szeretetemet megérdemled, ezért mindenekfelett szeretlek Uram. Imádkozom, hogy úgy szeressem felebarátomat, mint önmagamat, a Te szeretetedért. Bocsánatot kérek minden bűnömért, és kérem a kegyelmet, hogy mindig meg tudjak bocsátani másoknak. Ámen.

Az anya napi imája gyermekeiért

Ó Mária, te Szeplőtelen Szűz, Urunknak, Jézus Krisztusnak anyja, minden édesanya védőszentje, szeretett gyermekeimet rábízom fiadnak, Jézusnak Szentséges Szívére és a Te Szeplőtelen Szívedre. Kérlek, segítsd és óvd családunkat! Kérlek, védj meg minket a pokol csapdáitól, és őrizz meg minket az Életre vezető úton! Segíts, hogy anyaként megvalósítsam csodálatos küldetésemet, és hogy családom, és a keresztény közösség javára megbízhatóan teljesítsem feladataimat!

Jézus Szentséges Szíve, könyörülj rajtunk!

Szűz Mária Szeplőtelen Szíve, imádkozz érettünk!

Őrangyalom, imádkozz értem!

Szent Őrangyala a családunknak, imádkozz értünk!

Szent Mihály, imádkozz értünk!

Szent József, Mária férje, imádkozz értünk!

Szent Anna, Mária anyja, imádkozz értünk!

Szent Erzsébet, imádkozz értünk!

Szent Elizabeth Ann Seton, imádkozz értünk!

Szent Mónika, imádkozz értünk!

Szent Ágoston, imádkozz értünk!

Szent Gerard Majella, imádkozz értünk!

Boldog Calcuttai Teréz anya, imádkozz értünk! Ámen.

Ima Jézushoz

Drága Jézusom, te helyeztél ide a családomba, előre látva azt, hogy gyermekem néhány rövid hónap múlva megszületik. Segíts nekem szeretni az anyai hivatást! Segíts szeretni otthonomat, amit az áldott gyermek fogadására készítek elő! Segíts megérteni, hogy az otthonom a szentélyem, amit szeretettel és odaadással az imádság házává alakíthatok! Erősnek kell lennem, és meg kell védenem a családomat a világ veszélyeitől és rosszaságától. Segíts, hogy úgy tekintsek otthonomra, akar egy másik Názáretre, élvezve az elszigeteltséget, amit ez a szeretetteljes menedék a családomnak nyújt! Anyaként megvan az erőm ahhoz, hogy lakhelyünket a felfrissülés oázisává alakítsam, ahova a világ elől visszavonulhat családom, miközben együtt növekszünk a család áldott békéjében minden nap. Segíts engem a családomra való összpontosításban, abban, hogy őket tegyem mindaz elé, amit az otthonomon kívüli világban próbálok elérni! Azzal, hogy az otthonom lelke vagyok, a hőn áhított béke eszköze lehetek. Ámen.

Kilenced Szent Annához – 3.

Szent Anna, és férje, Joachim Istenhez könyörögtek gyermekért, és csak az Ő szent akaratát keresték. Abban az időben az emberek boldogtalanok voltak, és a megígért Megváltóról álmodoztak. Biztos, hogy Szent Anna sosem gondolta, hogy abban a kegyben lesz része, hogy ő lehet a Messiás nagymamája. Sosem adta fel annak reményét, hogy Isten gyermekkel áldja meg. Idős korukra meg is született szépséges Máriájuk.

Ima Szent Annához

Drága Szent Anna, édesanyák patrónusa, kérlek, hallgasd meg szerény imámat! Kérlek, továbbra is mutasd az utat, végig ebben a hónapban, miközben a gyermekem növekszik bennem! Imádkozz a Mennyei Atyához, kérve őt, hogy áldjon meg engem azon kegyeivel, melyekre leginkább szükségem van ahhoz, hogy gyermekemet igaz szeretettel, szívem minden odaadásával neveljem! Segíts, hogy hozzád hasonlóan, mindig kapaszkodjam a reménybe!

Vezess engem, és add, hogy észrevegyem azokat a csendes pillanatokat, melyekben az Úr felé fordulhatok, és ily módon képes legyek arra, hogy a várandósság idejét bölcsen használva, én és gyermekem megnyíljunk az Úr szeretete előtt! Segíts nekem, hogy miközben végig, a várandósság alatt imádkozom, közelebb kerüljek Máriához! Ámen.

†

De bármely asszony anyasága, az evangélium fényénél értelmezve, nem csupán a „testé és véré”: föltárul benne ugyanis „az élő Isten igéjének hallása”, és a készség ennek az igének a „megtartására”, amely „az örök élet igéje” (Jn 6,68). Valójában a földi anyáktól született gyermekek, az emberi nem fiai és leányai azok, akik Isten Fiától hatalmat kapnak, hogy „Isten fiaivá legyenek” (Jn 1,12). A Krisztus vérében kötött új szövetség természete áthatja az egész emberi nemzést, mely ezáltal „az új teremtmények” (2 Kor 5,17) dolgává és feladatává válik. Az asszony anyasága minden ember történetének távlatában az első küszöb, melynek átlépése föltétele az „Isten fiai megnyilvánulásának” (Róm 8,19). (Szent II. János Pál pápa, Mulieris Dignitatem)

Mutasd meg a fiúnak, melyik úton járjon, s akkor sem hagyja el, amikor idősebb lesz. (Péld 22,6)

Az otthonokban, ahol felnövünk, a nőknek az egyes emberekkel, illetve az emberek természetével kapcsolatban sokkal józanabb az ítélőképessége, és nagyobb a tekintélye. Jobb bírái a személyiségnek. A jóság magjait – melyek ott rejtőznek minden lélek mélyén –, a nők a férfiaknál könnyebben képesek kivirágoztatni. (Dans Le Cadre, 1976. július)

A rózsafüzér dicsőséges titkai

I. A feltámadás

Drága Szűzanya, szavakkal nem írható le az a mélységes öröm, melyet Húsvét vasárnap érezhettél, mikor fiad, Jézus feltámadt a sírból.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál az imában való buzgalom kegyéért, és az Isten dolgai iránt való mélységes vágyakozásért! Kérlek, tekints le rám és magzatomra! Ámen.

II. A mennybemenetel

Drága Szűzanya, a fiad feltámadását követő negyven nap csodálatos volt. Jézus megtette Pétert földi helytartójává, és rábízta az egyházat. Az apostolokat felruházta erejével, és megparancsolta nekik: „Menjetek el az egész világra, és hirdessétek az evangéliumot minden teremtménynek. Aki hisz és megkeresztelkedik, üdvözül, aki nem hisz, az elkárhozik.” (Mk 16,15–16). Mivel Jézus feladatát a földön befejezte, elvezette tanítványait az Olajfák hegyére, és megáldotta őket mennybemenetele előtt.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál, azért, hogy ahogyan az apostolok hirdették az evangéliumot minden teremtmény számára a világ végezetéig, úgy én is prédikáljam, és megéljem az evangéliumot családommal együtt! Így családtagjaim is közelebb fognak kerülni Jézushoz és hozzád, és mivel ők maguk is hirdetik az örömhírt, egy napon mindannyian eljuthatunk a mennyek országába. Kérlek, tekints le rám és magzatomra! Ámen.

III. A Szentlélek leszállása

Drága Mária, Jézus beteljesítette ígéretét azzal, hogy elküldte a Szentlelket tanítani és vigasztalni, mikor tíz nappal a mennybemenetel után, mialatt te és az apostolok egybegyűltetek imádkozni a cenaculumban, hatalmas szél támadt, és lángnyelvek jelentek meg minden apostol feje felett. A kegyelem és a szentség szimbóluma a szél volt, a tűz pedig azt jelképezte, hogy az egyház elkezdte látható misszióját. Az apostolok ezután, a Szentlélek áldásával elindulhattak minden nemzethez, hogy hirdessék az evangéliumot.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál a kegyért, melyre szükségem van ahhoz, hogy életem során nyitott legyek a Szentlélekre! Kérlek, imádkozz értem, hogy törekedjem megtanítani gyermekemnek az ájtatosságot, és a Szentlélekre való nyitottságot! Kérlek, tekints le rám és magzatomra! Ámen.

IV. Szűz Mária mennybemenetele

Drága Szűzanya, a világegyetem királynője vagy. Bizonyára akartad, hogy fiad, Jézus belépjen a mennyországba, és tudtad, hogy rád szükség van a fiatal egyház fenntartásához. Még sok évig éltél Szent János apostollal Efezusban, egészen addig, amíg a mi Urunk testedet és lelkedet felvitte arra a helyre, amelyet a mennyországban, jobbján tartott fenn neked. Dicsőítünk téged Mária, mennybe ment királynő.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál a kegyért, melyre szükségem van ahhoz, hogy ne keveredjek bele a földi dolgokba, és a mennyországra vágyakozzam mindenek felett! Kérlek, imádkozz értem, hogy mindig ezt a példát mutathassam a családomnak! Kérlek, tekints le rám és magzatomra! Ámen.

V. A koronázás

Drága Szűzanya, királynőm, és a föld királynője, malaszttal teljes vagy. A mennyország és a Föld királynőjévé koronáztak, miután a mennybemeneteled után megérkeztél a mennyországba. Fiad, Jézus megtett téged minden kegy közvetítőjének, engedélyezve, hogy a mennyei áldásokat megadd számunkra. Add, hogy gyakran folyamadjunk Hozzád. Ámen.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál az állhatatosság kegyéért, így talán életem során nem fogom elszalasztani a kegyelem lehetőségeit, és egy napon majd helyet foglalhatok a Szentháromság templomában, a mennyországban! Kérlek, emlékeztess, a fatimai fohász hathatósságára, amelynek elmondására minden nap törekednem kell. Kérlek, tekints le rám és magzatomra! Ámen.

†

Egy gondolat, egy ima, egy elmélkedés …

Rózsafüzér Királynője, imádkozz értünk!

Ó Mária, te, aki bűn nélkül fogantattál, imádkozz értünk, akik hozzád folyamodunk!

A nők értéke anyaként

A szülői mivolt mindkettő sajátja; de valójában sokkal inkább a nőben valósul meg, főként a szülés előtti időben. Az asszony közvetlenül adja meg az árát az új élet keletkezésének, mely valóban kimeríti teste és lelke erejét. A férfinak ezért teljesen tudatában kell lennie, hogy ebben a közös szülői szerepben az asszonnyal szemben különös tartozás hárul őrá. Semmiféle „jogegyenlőség” nem érvényesül a férfi és a nő között, hacsak e lényeges körülményt nem veszik figyelembe. (Szent II. János Pál pápa, Mulieris Dignitatem)

Kilenced Szent Gerard Majellához – 3.

Drága Szent Gerard, kérlek, imádkozz azért, hogy türelmes lehessek magammal és másokkal! Hősies erényességeddel mindent, – a megpróbáltatásokat is – hajlandó voltál elfogadni az Úrtól. Példád segít bennünket a nagyobb szentségre való törekvésben. Kérlek, emlékeztess arra, hogy várandósságom alatt gyakran hívjam Jézust és a Szűzanyát segítségül! Kérlek, vigyázz minden várandós anyukára, és segíts nekem és magzatomnak!

„Miatyánk”, „Üdvözlégy Mária”, „Dicsőség”. Szent Gerard, kérlek, imádkozz értünk!

Ima férjemért

Drága Jézus és Mária, mikor gyermekem fogantatásakor anyává váltam, a pszichológiai és spirituális változások mellett elkezdtem fizikailag is megváltozni. Férjem fizikai változásokon nem fog keresztülmenni, de a lelki és spirituális változásokon nagyon is valós módon átmegy majd, hiszen ő is apává vált. Segíts nekem szem előtt tartani, hogy neki is nagyon sok része van a várandósságomban! Férjem és én egymáshoz és gyermekünkhöz vagyunk fűzve a szeretetben.

Kérlek, áldd meg őt és engem, miközben készülődünk a kicsikénk születésére! Kérlek, segíts férjemnek, hogy meglássa szerepének fenségességét, melyben az élet lángját továbbadta a gyermekünknek, aki bennem fejlődik. Ámen

Ima a Szúzanyához

Drága Mária, édesanyám, köszönöm, hogy vigyázol rám, örömöt és békét hozol nekem. Segíts szeretni, úgy ahogy Te szeretsz, és odaadni magam, úgy ahogy Te tetted! Segíts kincsként őrizni a bennem fejlődő új életet, és hogy itt-ott találjak egy pillanatot, mikor a bennem formálódó élet csodáját élvezni tudom! Segíts most, és a jövőben is, hogy szeretettel és odaadással vigyázzak drága gyermekemre, így talán a szeretet és imádság elengedhetetlen alapjait le tudom fektetni életében! Imádkozz Jézushoz értem, kérve az összes kegyet ahhoz, hogy szerető és türelmes anya legyek! Üdvözlégy, Mária, malaszttal teljes! Az Úr van teveled. Áldott vagy Te az asszonyok között, és áldott a Te méhednek gyümölcse, Jézus. Asszonyunk, Szűz Mária, Istennek szent anyja, imádkozzál érettünk, bűnösökért, most és halálunk óráján. Ámen.

Ima a családért

Ó, drága Jézus, bizakodóan kérlek, add meg a családomnak mindazokat a kegyeket, melyek ahhoz szükségesek, hogy jól szolgáljunk Téged! Kérlek, drága Uram, védj meg mindannyiunkat, azokat, akik jelen vannak, azokat, akik távol, azokat, akik élnek, és azokat, akik már meghaltak! Segíts nekünk, hogy szilárdan tartsunk ki egymás mellett, és legyünk tudatában annak, hogy az ima egyesíti szíveinket és lelkeinket, és együtt tart minket! Ámen.

†

Valahányszor a földön az emberiség története során ismétlődik az asszony anyasága, mindig kapcsolatban van azzal a szövetséggel, melyet Isten kötött az emberiséggel az Isten anyjának anyasága révén. (Szent II. János Pál pápa, Mulieris Dignitatem)

Egy kegyelemben töltött hónap

A harmadik hónapod végére érkeztél. Örülhetsz, hiszen ha voltak reggeli rosszulléteid, vagy hánytál, akkor ez mostantól kezd majd alábbhagyni. A kimerültség érzése is jelentősen csökken, így ismét egy kicsit több energiád lesz. Belépsz a második trimeszterbe, az út harmadánál vagy! Lehet, hogy most, hogy több az erőd, egyre több dolgot szeretnél előkészíteni a gyermekednek, de ne felejtsd, pihenj is, és élvezd életed legszebb időszakát!

Szívből jövő ima

Szívemből imádkozom Uramhoz, hálát adva a legszebb ajándékért, a bennem fejlődő új életért:

Ó, drága Uram,

Elmélkedések várandósságom harmadik hónapjáról

Negyedik hónapod

„Az asszony is szomorú, aki szül, mert elérkezett az órája. Amikor azonban megszületik a gyermeke, azon való örömében, hogy ember született a világra, nem gondol többé a gyötrelmeire.” (Jn 16,21)

A család hivatása, hogy tagjai életét a születéstől a halálig kíséri. Valóban „az élet szentélye… az a hely, ahol az életet, Isten ajándékát megfelelő módon fogadni lehet, meg lehet védeni a sokféle támadással szemben, és az kibontakozhat egy hitelesen növekvő emberség igényei szerint.” Ezért meghatározó és pótolhatatlan a család szerepe az élet kultúrájának építésében. (Szent II. János Pál pápa, Evangelium Vitae)

Mi történik a magzatoddal?

A negyedik hónapra csöppséged hossza a születéskori hosszának felére nő. Ellátásához nagyon sok mindenre van szükség: táplálékra, oxigénre és vízre, melyek a méhlepényen keresztül szívódnak fel.

A méhlepény termeli azoknak a hormonoknak a nagy részét, amelyek felelősek a várandósság fenntartásáért, és amelyek szükségesek a tejelválasztás megindulásához.

A vérkeringésedbe kerülő anyagok a magzatodhoz jutnak egy-két órán belül. Emiatt rendkívül fontos, hogy csak tápláló ételeket egyél. Ne kockáztasd meg az alkoholfogyasztást, vagy a dohányzást, mert nem egészségesek sem neked, sem a gyermekednek! A kicsikéd fejlődése attól függ, hogy minkettőtök számára helyes döntéseket hozol‑e a megfelelő táplálkozásról.

A fejlődés jelenlegi stádiumában magzatodnak van már szemöldöke és szempillája, az ujjai a kezén és a lábán már jól elkülönülnek. Fejlődnek a reflexei, tudja szopni a hüvelykujját és nyel.

†

Minden gyermek Isten egyedi és megismételhetetlen ajándéka, akinek joga van egy szerető és egységes családra. (Szent II. János Pál pápa, 1979. október 8.)

Ima a Szent Családhoz

Uram, Jézus Krisztus, téged a Szent Család tagjaként Mária és József nevelt fel Názáretben. Az otthonod egyszerű és szent volt. Kérünk, engedd, hogy életünkben felfedezzük a szentséget az egyszerűségben és az engedelmességben! Add, hogy a Szent Család példáját kövessük az erényességben, miközben pontosan és hűen végezzük mindennapos kötelességeinket! Kérünk Jézus, segíts minket abban, hogy a mindennapi élet forgatagában alkalmat találjunk az elcsendesülésre, hogy szívünket a Tiéddel egyesíthessük! Kérünk Titeket, áldott Szűzanya és jó Szent József, hogy imádkozzatok értünk, és védjetek meg minket! Ámen.

A hit megvallása

Teljes szívemből, szilárdan hiszek benned Uram, és abban, hogy Te vagy az egy, élő Isten, akiben három személy, az Atya, a Fiú és a Szentlélek lakozik. Hiszek a te fiadban, Jézusban, aki meghalt értünk emberekért, szenvedett a bűneinkért, és hiszem, hogy ismét visszajön ítélni élőket és holtakat. Hiszem a Katolikus Anyaszentegyház által tanított igazságokat. Köszönöm a hit ajándékát, és arra kérlek, hogy növeld azt szívemben! Ámen.

†

„Addig megmarad a hit, a remény és a szeretet, ez a három, de közülük a legnagyobb a szeretet.” (Kor 13,13)

†

A család mint családi egyház arra hivatott, hogy hirdesse, ünnepelje és szolgálja az élet Evangéliumát. E feladat elsősorban a házastársakat érinti, akik arra hivatottak, hogy továbbadják az életet, mindig tudatában lévén a nemzés értelmének, tudniillik hogy az kiváltságos esemény, melyben megnyilvánul, hogy az emberi élet olyan ajándék, melyet el kell ajándékozni. Egy új élet nemzésében a szülők fölfedezik, hogy a gyermek „kölcsönös szeretetük önátadásának gyümölcse, ugyanakkor ajándék mindkettőjüknek: ajándékból fakadó ajándék.” (Szent II. János Pál pápa, Evangelium Vitae)

Az anya napi imája gyermekeiért

Ó Mária, te Szeplőtelen Szűz, Urunknak, Jézus Krisztusnak anyja, minden édesanya védőszentje, szeretett gyermekeimet rábízom fiadnak, Jézusnak Szentséges Szívére és a Te Szeplőtelen Szívedre. Kérlek, segítsd és óvd családunkat! Kérlek, védj meg minket a pokol csapdáitól, és őrizz meg minket az Életre vezető úton! Segíts, hogy anyaként megvalósítsam csodálatos küldetésemet, és hogy családom, és a keresztény közösség javára megbízhatóan teljesítsem feladataimat!

Jézus Szentséges Szíve, könyörülj rajtunk!

Szűz Mária Szeplőtelen Szíve, imádkozz érettünk!

Őrangyalom, imádkozz értem!

Szent Őrangyala a családunknak, imádkozz értünk!

Szent Mihály, imádkozz értünk!

Szent József, Mária férje, imádkozz értünk!

Szent Anna, Mária anyja, imádkozz értünk!

Szent Erzsébet, imádkozz értünk!

Szent Elizabeth Ann Seton, imádkozz értünk!

Szent Mónika, imádkozz értünk!

Szent Ágoston, imádkozz értünk!

Szent Gerard Majella, imádkozz értünk!

Boldog Calcuttai Teréz anya, imádkozz értünk! Ámen.

†

„Legfőként pedig szeressétek egymást, mert ez a tökéletesség köteléke.” (Kol 3,14)

Ima Jézushoz

Drága Jézus, köszönöm a saját életemet, és a bennem fejlődő drága élet ajándékát. Segíts, hogy a méhemben növekvő gyermeket szeretettel tápláljam! Áldásoddal néhány rövid hónapon belül kicsikém méhemen kívül, karjaimban lesz, hogy felajánlva őt Neked szeressem, és minden nap nagy szeretettel vigyázzak rá! Kérlek, növeld szívemben az anyai érzést, hogy minden nap jobban növekedjek a szeretetben magzatommal együtt, így szeretettel fogok meghozni bármilyen szükséges áldozatot a gyermekemért! Köszönöm, Uram a szeretet hihetetlen ajándékát! Ámen.

†

Szeretet nélkül nincsen igazi családi élet. Még akkor is, ha különböző nehézségeken mennek át, nélkülöznek, vagy szenvednek, ha a szeretet megvan, a család erős marad, és egységes. (Szent II. János Pál pápa, 1989. május 1.)

Az egyház azt hangoztatja, hogy minden gyermek emberi lény, és joga van személyiségének integrált fejlődéséhez. E cél elérésében a család szerepe pótolhatatlan, hiszen a gyermeket csak a család érti meg és segíti, a család, amely az elsődleges nevelő mind a fizikai, mind pedig a lelki, az intellektuális, a morális és a vallási fejlődésben. (VI. Pál pápa)

Lelki áldozás

Drága Jézus, teljes szívemmel hiszem, hogy valóban és teljesen jelen vagy az Oltáriszentségben. Szeretnék most közel lenni hozzád. Kérlek, bocsásd meg minden hibámat! Mivel ebben a pillanatban nem tudlak befogadni szentségként, imádkozom, hogy eljöjj a lelkembe. A szívem átölel majd Uram, amint elárasztasz jelenléteddel. Köszönöm a felém irányuló nagyszerű szeretetedet. Ámen.

†

A gyermeknek a családban kell nevelődnie és tanulnia, a szülőké „az elsődleges és legjelentősebb” felelősség a neveléssel kapcsolatban. Ez a szerep „annyira jelentős, hogy ha hiányzik, alig pótolható”. Ez szükséges ahhoz a szeretetteljes környezethez, erkölcsi és anyagi biztonsághoz, amit a gyermek lelke igényel. Tegyük még hozzá, hogy ez a természetes törvényszerűség az utódnemzés alapja, ami egyben a legnagyobb kötelesség is. És bár napjainkban hajlamosak vagyunk elhanyagolni, de még a szélesebb családi kör, testvérek, nagyszülők, és egyéb közeli rokonok is fontosak a gyermek lelkének harmóniájához. (Gravissimum Educationis)

†

Egy gondolat, egy ima, egy elmélkedés …

Kilenced Szent Annához – 4.

Szent Anna a remény asszonya volt. A rendületlen hit volt reményének alapja. Anna alázatos, szerető szívvel imádkozott. Ő és férje, Joachim a zsidó szombatokon a zsinagógába mentek imádkozni a többi hithű zsidóval, akik az éghez könyörögtek a régóta várt Megváltóért. Anna minden reggel Istennek ajánlotta napját, amit aztán esténként Neki adott vissza, megköszönve az életet és imában esdekelve, hogy egy nap ajándékozza meg gyermekkel. Soha nem adta fel a reményt.

Ima Szent Annához

Drága Szent Anna, édesanyák patrónusa, kérlek, hallgasd meg szerény imámat! Kérlek, továbbra is mutasd az utat, végig ebben a hónapban, miközben a gyermekem növekszik bennem! Imádkozz a Mennyei Atyához, kérve őt, hogy áldjon meg engem azon kegyeivel, melyekre leginkább szükségem van ahhoz, hogy gyermekemet igaz szeretettel, szívem minden odaadásával neveljem! Vezess engem, és add, hogy észrevegyem azokat a csendes pillanatokat, melyekben az Úr felé fordulhatok, és ily módon képes legyek arra, hogy a várandósság idejét bölcsen felhasználva, én és gyermekem megnyíljunk az Úr szeretete előtt! Segíts nekem, hogy miközben végig, a várandósság alatt imádkozom, közelebb kerüljek lányodhoz, Máriához! Ámen.

†

Napjaink társadalmában sokszor normának tekintik, hogy az apának és az anyának is van munkahelye. Ez a hozzáállás alaposan megfontolandó. Meg kell érteni, hogy a legfontosabb munka, amit egy nőnek végeznie kell az, hogy megfelelően gondoskodik gyermekeiről, és felneveli őket. Az a nő, aki otthonának és családjának szenteli magát, nagyon is valós értelemben dolgozik, és járul hozzá az ország fejlődéséhez. Ne gondoljuk, hogy a nemzet építésének folyamata csak az otthonon kívül zajlik! A nő, aki idejét és tudását áldozza otthonára és családjára, az nem fosztja meg családját semmitől azzal, hogy nem kap fizetést. Épp ellenkezőleg, valami nagyon fontosat ad gyermekeinek, olyat, amit pénzzel nem lehet pótolni.

Ha mindkét szülő dolgozik, a gyerekekre sokszor más gyerekek vigyáznak. Ez kettős igazságtalanság: igazságtalan azzal szemben, akire vigyáznak, és azzal szemben is, aki felvigyáz. Még ha kompetens személy is van megbízva a gyermekről való gondoskodással, a szülőt nem lehet megfelelően helyettesíteni. A célunk annak biztosítása kell legyen, hogy a családapák bére elég legyen a család eltartására, így nem lesz szükség arra, hogy az anyák is bérért dolgozzanak. (Kenya püspökei, közös lelkipásztori levél, 1979)

Drága Mária

Drága Mária, malaszttal teljes vagy. Közvetítője vagy minden áldásnak. Kérlek, imádkozz, hogy megkapjam mindazokat a kegyeket, amelyekre leginkább szükségem van! Kérlek, segíts, hogy a várandósságom alatt találjak csendes időszakokat az elmélkedésre és az imádkozásra, így talán közelebb kerülök Urunkhoz! Vezess, kérlek akkor, mikor előre kidolgozom a gyermekemmel való élet mindennapjainak részleteit, hogy olyan beosztást készítsek, hogy mindig jelen lehessek a kicsikém igényeire figyelve. Kérlek, figyelj rám a várandósságom hónapjai alatt, hogy Isten áldásával azzá váljak, akivé lennem kell! Kérlek, hogy élhessek védőszárnyaid alatt! Kérlek, tartsd az én családomat és minden családot közel Magadhoz! Ámen.

Az öröm nem egyszerűen csak temperamentum kérdése. Isten és az emberek szolgálatában mindig nehéz örülni – ez eggyel több ok arra, hogy megpróbáljuk megtanulni, és növelni azt a szívünkben.

Az öröm imádság, az öröm erő, az öröm szeretet, az öröm a szeretet hálója, amellyel lelkeket foghatunk. Isten az örvendező adakozót szereti. Az ad a legtöbbet, aki örömmel ad. Ha nehézségeidet a munkában (a Szeretet Misszionáriusaihoz beszélt, de mindannyiunk életére érvényes) örömmel, egy nagy mosollyal elfogadod, – és ugyanígy teszel minden más dologban is – akkor mások a jó munkát fogják látni, és dicsőítik az Atyát. A legjobb módja annak, hogy kimutasd a hálád, az, hogy mindent örömmel fogadsz. Az örvendező szív természetes következménye a szeretettől égő szívnek. (Boldog Calcuttai Teréz anya)

A rózsafüzér világosság titkai

I. Jézus megkeresztelése

Drága Szűzanya, mikor fiad, Jézus megkeresztelkedett, megnyílt az ég, és Isten Lelke galamb képében leereszkedett rá. Az égből egy hang így szólt fennhangon: „Ez az én szeretett fiam, akiben kedvem telik.”

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál a kegyért, hogy életem során nyitott legyek a Szentlélekre! Kérlek, tekints le rám, és magzatomra!

II. A kánai menyegző

Drága Szűzanya, azt mondtad a szolgálóknak: „Bármit mond nektek, tegyétek meg!” Jézus így szólt hozzájuk „töltsétek meg a korsókat vízzel”, így csordultig töltötték azokat.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál a kegyért, hogy emlékezzem, rajtad keresztül vezet az út Jézushoz! Kérlek, tekints le rám, és magzatomra!

III. A királyság kihírdetése

Drága Szűzanya, fiad, Jézus arra utasította tizenkét tanítványát, hogy menjenek Izrael házának elveszett juhaihoz, és hirdessék, hogy közel van a mennyek országa. Megmondta nekik, hogy a betegeket gyógyítsák meg, a halottakat támasszák fel, a leprásokat tisztítsák meg, és a gonosz lelkeket űzzék ki. Azt is mondta, hogy mindezt ingyen kapták, és ingyen is adják.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál a kegyért, hogy gyakran megbánjam bűneimet, és nagyobb bizalmam legyen Istenhez! Segíts nekem, hogy teljes szívemmel akarjam az igazság és az örök élet hírét terjeszteni! Kérlek, tekints le rám, és magzatomra!

IV. Jézus színeváltozása

Drága Szűzanya, fiad, Jézus imádkozás közben változott át. Vakítóan fehér lett. A felhőből szózat hallatszott: „Ez az én szeretett fiam, Őt hallgassátok!”

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál, hogy mindenek felett kívánjam a szentéletűséget! Kérlek, tekints le rám, és magzatomra!

V. Az Oltáriszentség alapítása

Drága Szűzanya, fiad Jézus, kezébe vette a kenyeret, hálát adott, megtörte, tanítványainak adta, és így szólt, „Ez az én testem, mely értetek adatik”. A vacsora után kezébe vette a kelyhet, és ezt mondta, „Vegyétek, és igyatok ebből mindnyájan, mert ez az én vérem kelyhe, az új és örök szövetségé”.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál, azért a kegyelemért, hogy egyesüljek veled az Oltáriszentségben, ahol magasztalhatom fiadat, Jézust, és ha nem tudok ott lenni, hogy dicsőítsem Őt, akkor imádkozom azért, hogy a lelki áldozást elérhessem. Kérlek, tekints le rám, és magzatomra!

†

Testvéreim, Krisztus születésében az emberi élet hajnalát tiszteljük, az emberét, aki Isten teremtménye, az Ő képmására és hasonlatosságára lett teremtve (Ter 1,26), aki szerelemben fogant akkor, mikor ketten, egy férfi és egy nő egy testté váltak (Mk 10,8), az anya szenvedése árán, de a világ örömére (Jn 16,21).

Tiszteljük a csecsemőt, aki szintén Isten teremtménye, a társadalom öröme, titokzatos újjászületésre hivatva a keresztségben, ami a halhatatlanság záloga!

Tiszteljük a nőt, aki méltóságában egyenrangú a férfival, és aki a felszentelt szüzesség szépséges és kiváltságosan szeretetteljes feladatára, vagy gyakrabban a hitvesi élet úgyszintén szentesített szeretetére hivatott!

Tiszteljük a gyermeket, akinek a gyermek Jézus a testvére, aki „nőtt és erősödött, bölcsesség töltötte be, és az Isten kegyelme volt rajta” (Lk 2,51)! (VI. Pál pápa, 1976. december 25.)

Az elmélkedés ideje

VI. Pál pápa Krisztus és az ember méltóságáról elmélkedett elsöprő erejű szavaiban. Felszólított minket arra, hogy Krisztus születésében az emberi élet hajnalát tiszteljük. Azt mondta, tiszteljük az embert, a nőt és a gyermeket. Az anyai hivatást úgy jellemezte, mint egy „páratlan misztériumot”.

Szent II. János Pál pápa szerint a szeretet a család éltető ereje, és nélküle a család nem marad fenn. Azt mondta: „Még akkor is, ha különböző nehézségeken mennek át, (ti. a család) nélkülöznek, vagy szenvednek, ha a szeretet megmarad, a család erős marad, és egységes.”

Boldog Calcuttai Teréz anya így beszélt: „Isten és az emberek szolgálatában mindig nehéz örülni – ez eggyel több ok arra, hogy megpróbáljuk megtanulni, és növelni azt a szívünkben.” Ezek azok a szavak, melyeket a szívünkbe véshetünk, és gondolkodhatunk rajta, miközben magzatunkat hordjuk.

Oh, Uram, mutasd meg méltóságunkat, és ajándékozz meg szereteteddel, miközben igyekszünk a családunkban örömteli szívvel szolgálni Téged! Ámen.

Kilenced Szent Gerard Majellához – 4.

Ó Szent Gerard, meg kellett küzdened azért, hogy megkapd az engedélyt az egyházi életbe való belépéshez, annak ellenére, hogy kétségek nélkül tudtad, ez az út az, amit Isten kijelölt számodra. A körülmények késlekedést és csalódásokat okoztak, de türelmes szívvel állhatatos maradtál a hitben. Segíts nekem a várandósság alatt, hogy türelmes legyek, és hű a hivatásomhoz! Köszönöm, hogy vezetsz, és hogy vigyázol rám és magzatomra. Ámen.

„Miatyánk”, „Üdvözlégy Mária”, „Dicsőség”. Szent Gerard, imádkozz értünk!

Ima Szűzanyánkhoz

Oh, drága Szűzanya, Uramnak anyja és az én anyám is, köszönöm, hogy figyeltél és vigyáztál rám az elmúlt hónapokban. Kérlek, a jövőben is vigyázz rám, amikor folytatom az anyaság útját! Segíts nekem, hogy miközben gyermekem bennem növekszik, értékeljem az összes áldást, amelyet Isten adományoz számomra, főleg ezt az új, drága életet! Üdvözlégy, Mária, kegyelemmel teljes! Az Úr van teveled. Áldott vagy Te az asszonyok között, és áldott a Te méhednek gyümölcse, Jézus. Asszonyunk, Szűz Mária, Istennek szent anyja, imádkozzál érettünk, bűnösökért, most és halálunk óráján. Ámen.

Ima a családért

Ó, drága Jézus, bizakodóan kérlek, add meg a családomnak mindazokat a kegyeket, melyek ahhoz szükségesek, hogy jól szolgáljunk Téged! Kérlek, drága Uram, védj meg mindannyiunkat, azokat, akik jelen vannak, és azokat, akik távol, azokat, akik élnek, és azokat, akik már meghaltak! Segíts nekünk, hogy szilárdan tartsunk ki egymás mellett, és legyünk tudatában annak, hogy az ima egyesíti szíveinket és lelkeinket, és együtt tart minket! Ámen.

†

Minden ember méltósága és a neki megfelelő hivatása végső értelmét az Istennel való kapcsolatból kapja. Mária – a Szentírás Asszonya – a legtökéletesebb példája ennek a méltóságnak és hivatásnak. Az ember – akár férfi, akár asszony –, mivel Isten képére és hasonlatosságára van teremtve, nem valósíthatja meg önmagát eme képmás és hasonlatosság mértékén kívül. (Szent II. János Pál pápa, Mulieris Dignitatem)

Egy áldott hónap

Te, és a szíved alatt rejtőző kicsikéd túl vagytok egy újabb hónapnyi növekedésen, mind fizikai, mind pedig lelki értelemben. Az elmúlt hetekben te is gyarapodtál, és tested új alakot kezd ölteni. Talán már érzed kicsikéd apró ütéseit és mozgásait a méhedben. Néhány asszony egy kicsit korábban észreveszi őket.

Lehet, hogy szükséged van egy kis támogatásra, tested alakjának változása miatt. „Más” állapotban vagy, olykor érzelmi hullámvölgyeken mész keresztül, melyeket tested hormonális változásai okoznak. Ez teljesen természetes, és nem kell aggódni miatta. Férjed tegye kezét minden reggel és este a pocakodra, miközben mindketten szíveteket és szavatokat a mennybe emelve imádkoztok gyermeketekért! A napi imádságokon kívül találj egy-egy pillanatot, hogy szívedet felemeld a mennybe, folytatva az imádkozást Isten kegyeiért, miközben élvezed ezt a különleges időszakot, melyben rád bízták ezt a csodálatos kis életet.

Szívből jövő ima

Szívemből imádkozom Uramhoz, hálát adva a legszebb ajándékért, a bennem fejlődő új életért:

Ó, drága Uram

Elmélkedések várandósságom ötödik hónapjáról

Ötödik hónapod

„Lám, a gyermekek az Úr ajándékai, a test gyümölcse jutalom. Ahogy a nyíl a harcos kezéből, úgy sorakoznak a gyermekek az ifjú évekből.” (Zsolt 127,3-4)

Az anyaság természetéhez tartozik, hogy személyre vonatkozik. Mindig két személy közötti egyszeri és megismételhetetlen kapcsolatot jelent: az anya viszonyát gyermekéhez és a gyermekét az anyjához. Akkor is, ha egy és ugyanazon nő sok gyermek anyja, az ő személyes viszonyát mindegyikhez az anyaság természete adja meg. Minden gyermek ugyanis egyszeri és megismételhetetlen módon nemződött; anyára és gyermekre egyaránt érvényes ez. (Szent II. János Pál pápa, Redemptoris Mater)

Mi történik a magzatoddal?

Az ötödik hónapban gyermeked súlya fél kilónyira gyarapszik, hossza pedig 25 centiméterre. A haja is elkezd nőni. Erősödnek az izmai, és szorgalmasan edzi őket. Szívdobogása hangosabb. Mivel magzatod egyre nagyobb lesz, elkezded érezni mozgásait. Kezdetben csapkodáshoz hasonlít majd az érzés. Egy idő után, mivel a csöppség nő, erősebb rúgásokat és ütéseket érzel majd. Kicsikéd alvási és ébrenléti szakaszai sokban hasonlítanak az újszülöttek ritmusához. A külső zajok néha felébreszthetik. Mozgásait észreveheted olyankor is, mikor nagyobb zajnak vagy kitéve, például moziban, vagy hangos zene hallgatása közben.

Ima a Szent Családhoz

Uram, Jézus Krisztus, téged a Szent Család tagjaként Mária és József nevelt fel Názáretben. Az otthonod egyszerű és szent volt. Kérünk, engedd, hogy felfedezzük a szentéletűséget az egyszerűségben és az engedelmességben! Add, hogy a Szent Család példáját kövessük az erényességben, miközben pontosan és hűen végezzük mindennapos kötelességeinket! Kérlek, segíts, hogy elfoglalt életünk közepette módot találjunk a nyugalmas időszakok felkutatatására azért, hogy egyesíthessük szívünket a tiéddel, drága Jézus! Kérünk Titeket, áldott Szűzanya és jó Szent József, hogy imádkozzatok családunkért, és védjetek minket! Ámen.

A remény megvallása

Ó, drága Istenem, bízva mindenható és végtelen irgalmadban, remélem, hogy elnyerem bűneim bocsánatát. Áldásodért imádkozom, és azt Jézus Krisztuson, Uramon és Megváltómon keresztül kérem. Reményem az Úrban van. Ámen.

Az anya napi imája gyermekeiért

Ó Mária, te Szeplőtelen Szűz, Urunknak, Jézus Krisztusnak anyja, minden édesanya védőszentje, szeretett gyermekeimet rábízom fiadnak, Jézusnak Szentséges Szívére és a Te Szeplőtelen Szívedre. Kérlek, segítsd és óvd családunkat! Kérlek, védj meg minket a pokol csapdáitól, és őrizz meg minket az Életre vezető úton! Segíts, hogy anyaként megvalósítsam csodálatos küldetésemet, és hogy családom, és a keresztény közösség javára megbízhatóan teljesítsem feladataimat!

Jézus Szentséges Szíve, könyörülj rajtunk!

Szűz Mária Szeplőtelen Szíve, imádkozz érettünk!

Őrangyalom, imádkozz értem!

Szent Őrangyala a családunknak, imádkozz értünk!

Szent Mihály, imádkozz értünk!

Szent József, Mária férje, imádkozz értünk!

Szent Anna, Mária anyja, imádkozz értünk!

Szent Erzsébet, imádkozz értünk!

Szent Elizabeth Ann Seton, imádkozz értünk!

Szent Mónika, imádkozz értünk!

Szent Ágoston, imádkozz értünk!

Szent Gerard Majella, imádkozz értünk!

Boldog Calcuttai Teréz anya, imádkozz értünk! Ámen.

Fenséges küldetés

Fulton Sheen érsek, aki nagyhatású igehirdető volt, arról beszélt, hogy a házasságnak, amely a Szentháromsághoz hasonló szeretetközösség, fenséges küldetése van: létrehoz valamit önmagán kívül. A házaspároknak, gyermekeik vannak, hiszen nagyon szeretik egymást, és mivel a szeretet Isten, a szeretet korlátlan. Az esküvői kehely túlcsordul, hiszen túl kicsi a benne lévő szeretethez képest. Az érsek azt hirdette, ha egy pár életében nincs jelen Isten, akkor elképzelhető, hogy ebben az önző világban, amelyben élünk, nem akarnak gyermeket vállalni. Megpróbálta átadni az eszmét, miszerint valójában hárman házasodnak össze: a menyasszony, a vőlegény és a mi Urunk.

†

El kell mélyednünk a szeretetben, imádságban és önfeláldozásban, mert az együttérzés, a szeretet és a megértés belülről fakad, és a Krisztussal való kapcsolatunk által kell növekedjen. (Boldog Calcuttai Teréz anya)

Van egy hatalmas erő, amely növekszik a világban azáltal, hogy megosztjuk a javakat, együtt imádkozunk, együtt szenvedünk és együtt dolgozunk. (Boldog Calcuttai Teréz anya)

A keresztény életre szóló hivatásuk (a keresztény házasoknak) a keresztségből fakad, s a házasság szentségével megerősödik, és egészen kibontakozik. E szentség „megerősíti s mintegy fölszenteli” őket, hogy feladataikat hűségesen tudják teljesíteni, tökéletesen megvalósíthassák hivatásukat, s a világ előtt keresztény tanúságot tehessenek. Az Úr ugyanis azt a feladatot bízta rájuk, hogy mutassák meg az embereknek annak a törvénynek szentségét és édességét, amely kölcsönös szeretetüket szorosan összefűzi az emberi élet Szerzőjének, Istennek szeretetével. (VI. Pál pápa, Humanae Vitae)

Kilenced Szent Annához – 5.

Joachim és Anna egyre idősebbek lettek. Már bőven középkorúak voltak, amikor még mindig reménykedtek abban, hogy gyermekük születik. Mikor már kezdtek beletörődni abba, hogy a gyermekáldás elmarad, Anna rádöbbent, hogy várandós. Anna és Joachim mélységes örömmel kezdték készíteni otthonukat a gyermek fogadására. Telve voltak békével, örökké növekvő szeretettel és hálás szívvel. Anna bizonyára elkezdte előkészíteni a babaruhákat és takarókat, miközben az Atyához imádkozott, hogy magzata áldásokban bővelkedjen, és szívét az Atya szolgálatára szentelje. Aztán Annának és Joachimnak édes kis gyermeke született. A szülők ragyogtak a boldogságtól, és szívük hálás volt az ajándékért, Máriáért, a mi Szűzanyánkért.

Ima Szent Annához

Drága Szent Anna, édesanyák patrónusa, kérlek, hallgasd meg szerény imámat! Kérlek, továbbra is mutasd az utat, végig ebben a hónapban, miközben a gyermekem növekszik bennem! Imádkozz a Mennyei Atyához, kérve őt, hogy áldjon meg engem azon malasztokkal, melyekre leginkább szükségem van ahhoz, hogy gyermekemet igaz szeretettel, szívem minden odaadásával neveljem! Segíts, hogy hozzád hasonlóan, mindig kapaszkodjak a reménybe!

Vezess engem, és add, hogy észrevegyem azokat a csendes pillanatokat, melyekben az Úr felé fordulhatok, és ily módon képes legyek arra, hogy a várandósság idejét bölcsen felhasználva, én és gyermekem megnyíljunk az Úr szeretete előtt! Segíts nekem, hogy miközben végig, a várandósság alatt imádkozom, közelebb kerüljek Máriához! Ámen.

A rózsafüzér örömteli titkai

I. Az angyali üdvözlet

Gábriel arkangyal így köszöntött téged: „Üdvözlégy Mária”. Ó Mária, angyalok királynéja te képviselted az emberiséget, Gábriel arkangyal pedig isten hírvivője volt azon az örömteli napon, amely örökre megváltoztatta és megújította a föld arculatát. Megkérdeztek arról, elfogadod-e Jézus fogantatását úgy, hogy a Szentlélek árnyékol be Téged. Megértetted, hogy ez milyen csodálatos isteni kegy, és így válaszoltál: „Legyen nekem a Te Igéd szerint”. Kérlek Szűzanya, járj közben értem és magzatomért, miközben a Te dicsőségedre ismétlem a szent rózsafüzér sorait!

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál az alázatosság kegyéért, melynek segítségével a rózsafüzér sorait odaadással imádkozhatom! Kérlek, tekints le rám, és magzatomra!

II. A látogatás

Drága Mária, az a bátor és odaadó viselkedés, amit akkor tanúsítottál, mikor hallottál koros unokatestvéred, Erzsébet várandósságáról, szent önzetlenségre tanít, mely erényre szükségem van az anyai hivatás gyakorlása során. Nagy örömöt vittél Erzsébethez, és férjéhez Zakariáshoz, mikor meglátogattad őket judeai otthonukban. Keresztelő Szent János örömében megmozdult anyja méhében, mikor meghallotta köszöntésed szavát, hiszen Te szíved alatt hordoztad a szent gyermeket, Jézust. Isten anyjaként gyakoroltad hivatásodat, mikor Erzsébet üdvözlésére a Magnificat szavaival válaszoltál: „Magasztalja lelkem az Urat, és szívem ujjong üdvözítő Istenemben”. Drága Szűzanya, kérlek, segíts meglátni saját, csodálatos hivatásomat abban, hogy Isten gyermekét hordom méhemben.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál a felebaráti szeretet kegyéért, hogy odaadhassam magam a szükségben levőknek, szeretve őket Isten kegye által! Kérlek, tekints le rám és magzatomra!

III. Krisztus születése

Jézus, a mi Urunk és királyunk szegénységben, szentséges fejét jászolban pihentetve született. Édesanyja, Mária és nevelőapja, József a fogadókat elkerülve, erőfeszítések árán találták meg a helyet, ahol az Üdvözítő megszülethetett. A szent család javakban szegény, de szeretetben és áldásban gazdag volt. Jézus, Te, aki hatalmas és erős vagy, nem akartad, hogy félelemmel közelítsünk hozzád, így az egyszerű életet választottad, kezdve azzal, hogy istállóban születtél. Gazdagok és szegények is jöttek hozzád – királyok és pásztorok. Mindannyiukat örömmel fogadtad. Segíts nekem, hogy rendíthetetlenül szaladjak karjaidba!

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek! Ámen.

Rózsafüzér Asszonya, kérlek, járj közben számomra fiadnál a lelki szegénység kegyéért! Kérlek, tekints le rám és magzatomra!

IV. A gyermek bemutatása – Jézus a templomban

Drága Szűzanya, bár neked és Jézusnak nem volt szüksége megtisztulásra vagy megváltásra, Te mégis engedelmeskedtél a törvény szavának. Mózes törvénye megkívánja az édesanyától, hogy fia születése után maradjon otthon hét napig, ezt követően pedig még további 33 napig. Minden elsőszülött fiút fel kellett ajánlani az Úrnak, és helyette egy pár gerlicét vagy két galambfiókát kellett bemutatni. Te, és a férjed József egy gerlepárt ajánlottatok fel, ami az Anya és a Gyermek makulátlan tisztaságát és ártatlanságát jelképezte. Jézus volt a Makulátlan Tisztaság, te pedig a Szeplőtelen Fogantatás.

Édesanyád, Anna megáldott, miközben Simeon megjósolta, hogy lelkedet tőr járja át fiad, Jézus miatt.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek! Ámen.

Rózsafüzér Asszonya, kérlek, járj közben számomra fiadnál az erkölcsös gondolkodás, beszéd és cselekvés kegyéért, így elkerülhetem az emberi test bűneit! Kérlek, tekints le rám és magzatomra!

V. Jézus megtalálása a templomban

„Nem tudtátok, hogy nekem Atyám dolgaiban kell lennem?” Ezekkel a szavakkal válaszolt neked a fiad, drága Szűzanya, mikor megkérdezted tőle, hogy miért hagyott ott téged és Józsefet anélkül, hogy szólt volna. Anyai szíved telve volt aggodalommal elveszett, tizenkét éves fiad, Jézus miatt. A tudtod nélkül Jeruzsálemben maradt, miközben Te és József hazaindultatok Názáretbe. A templomban, az írástudók társaságában találtátok meg, akikkel beszélgetett. A templomban megtalálva őt, bizonyára kitárt karokkal üdvözöltétek, büszkék voltatok arra, hogy Atyja dolgaiban járt el, és megkönnyebbültetek, mert biztonságban volt.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek! Ámen.

Rózsafüzér Asszonya, kérlek, járj közben számomra fiadnál a buzgalom kegyéért, így buzgólkodhatom Isten dolgaiban! Kérlek, tekints le rám és magzatomra!

Rózsafüzér Királynője, imádkozz értünk!

Ó Mária, te, aki bűn nélkül fogantál, imádkozz azokért, akik hozzád fordulnak!

Fényesen világító fáklya

Semmiképpen nem akarjuk elhallgatni a keresztény házastársak életében előadódó, olykor súlyos nehézségeket. Hiszen, mint mindannyiunknak, a házastársaknak is „szűk a kapu és keskeny az út, amely az életre visz” (Mt 7,14; vö. Zsid 12,11). De ennek az életnek reménye, mint fényes világosság ragyogja be útjukat, miközben erős lélekkel arra törekszenek, hogy „józanul, igazul és jámboran éljenek ebben a világban,” (vö. Tit 2,12) tudván, hogy „e világ elmúlik” (vö. 1Kor 7,31). (VI. Pál pápa, Humanae Vitae)

A nők méltósága, mind emberként, mind pedig anyaként Istentől, és az ő bölcs rendelkezéseiből fakad. Így tehát méltóságukat maga az isteni törvény teszi elidegeníthetetlenné és sérthetetlenné, a nőknek pedig kötelességük ezt megőrizni, védeni és növelni. (XII. Pius pápa, 1956. október 14.)

Kilenced Szent Gerard Majellához – 5.

Drága Szent Gerard, te nagyon hű voltál az Oltáriszentséghez. Kérlek, imádkozz az áldásért, hogy megértsem az Oltáriszentség mélységét, és a hitem élő legyen csodálatos misztériumában! Kérlek, emlékeztess, hogy Istenhez tartozom, Jézussal, az én Urammal vagyok, aki a maga teljességében van jelen – test, vér, lélek és istenség! Segíts, hogy megbecsüljem az Oltáriszentség nagyszerű ajándékát, ösztönözz arra, hogy Jézus közelében legyek, amikor csak tudok, és a gyermekeimet is hozzá vezessem! Kérlek, emlékeztess, hogy akkor, mikor nem tudom magamhoz venni az Oltáriszentséget, kérjem Őt, hogy töltse be szívemet, táplálja a lelkemet, és árasszon el jelenlétével, így lehetőségem legyen a jelenlétét közvetíteni a családomnak és másoknak! Ámen.

„Miatyánk”, „Üdvözlégy Mária”, „Dicsőség”. Szent Gerard, kérlek, imádkozz értünk!

Lelki áldozás

Drága Jézus, teljes szívemmel hiszem, hogy valóban és teljesen jelen vagy az Oltáriszentségben. Szeretnék most közel lenni hozzád. Kérlek, bocsásd meg minden hibámat! Mivel ebben a pillanatban nem tudlak befogadni szentségként, imádkozom, hogy eljöjj a lelkembe. A szívem átölel majd Uram, amint elárasztasz jelenléteddel. Köszönöm a felém irányuló nagyszerű szeretetedet. Ámen.

†

Egy gondolat, egy ima, egy elmélkedés …

Ima a Szűzanyához

Drága Szűzanya, köszönöm, hogy átvezettél a várandósság újabb hónapján. Segíts, hogy még ájtatosabb legyek! Segíts, hogy gyakran tekintsek fiadra, Jézusra! Imádkozz azért, hogy megkapjam azokat az áldásokat, amelyekre leginkább szükségem van! Kérlek, segíts, hogy hozzád hasonlóvá váljak a szentéletűségben, erkölcsösségben, alázatosságban, szeretetben és jóságban! Imádkozom, hogy jó anya legyek, kérlek, segíts elérni a célomat! Köszönöm a szeretetet, amit én és a magzatom kapunk. Üdvözlégy, Mária, malaszttal teljes! Az Úr van teveled. Áldott vagy Te az asszonyok között, és áldott a Te méhednek gyümölcse, Jézus. Asszonyunk, Szűz Mária, Istennek szent anyja, imádkozzál érettünk, bűnösökért, most és halálunk óráján. Ámen.

Ima a családért

Ó, drága Jézus, bizakodóan kérlek, add meg a családomnak mindazokat a malasztokat, melyek ahhoz szükségesek, hogy jól szolgáljunk Téged! Kérlek, drága Uram, védj meg mindannyiunkat, azokat, akik jelen vannak, és azokat, akik távol, azokat, akik élnek, és azokat, akik már meghaltak! Segíts nekünk, hogy szilárdan tartsunk ki egymás mellett, és legyünk tudatában annak, hogy az ima egyesíti szíveinket és lelkeinket, és együtt tart minket! Ámen.

Egy kegyelemben töltött hónap

Az ötödik hónap vége – remek! A félúton túl vagy már! Remélhetőleg ebben a hónapban is, miközben érezted, hogy a kicsikéd mocorog benned, tudtál időt szakítani a pihenésre, az elmélkedésre. Figyelj rá, hogy legyen időd arra is, hogy lejegyezd gondolataidat, imáidat és elmélkedéseidet, miközben a várandósságod útját járod! Maradandó emlék lesz kicsikéd életének kezdeti időszakáról. Imádkozz gyakran Urunkhoz, és az ő áldott Édesanyjához, hiszen ők vezetnek végig a várandósságon! Tölts annyi időt a férjeddel, amennyit csak tudsz, mert amikor a gyermek megszületik, egy ideig nagyon elfoglalt leszel, hiszen új menetrendet kell kidolgoznod, próbálsz majd megfelelni az anyaság követelményeinek, és mindemellett megkísérelsz majd annyit pihenni, amennyit csak bírsz. Imádkozz a gyermeketekért a férjeddel minden reggel és minden este!

Szívből jövő ima

Szívemből imádkozom Uramhoz, hálát adva a legszebb ajándékért, a bennem fejlődő új életért:

Ó, drága Uram

Elmélkedések várandósságom ötödik hónapjáról

Hatodik hónapod

„Gyerekek és csecsemők ajkával hirdetted dicsőségedet?” (Mt 21,16b)

Önmagunk teljes feladása bekövetkezik ma azáltal, hogy bűneinket is feladjuk azért, hogy lelki szegényekké váljunk.

„Amíg nem váltok olyanná, mint a gyermek, nem juttok el hozzám”. Túl nagy és túl nehéz vagy, nem lehet felemelni téged. Bűneink belátásához alázatosságra van szükségünk. A belátás segít a feltámadásban. Feltámadok, és eljutok az Atyához. (Boldog Calcuttai Teréz anya)

Mi történik a magzatoddal?

Ebben a hónapban gyermeked további öt centimétert növekszik, így eléri a 35 centiméteres hosszt, súlya pedig 700-900 gramm közé nő. Szervezete elkezdi raktározni a zsírt a bőr alatti rétegekbe. A tejfogak mögött, a fogínyben megjelennek a maradandó fogak fogbimbói. Kicsikéd ki tudja nyitni a szemét, tud fel, le és oldalra nézni. A folyamatos izomfejlődés eredményeként képes az erős szorításra.

Ha koraszülöttként érkezik a világra, képes a légzését 24 órán keresztül szabályozni. Megfelelő koraszülött intenzív ellátás segítségével mostantól esélye van az életbemaradásra.

Magzatod bőre vörös, ráncos, és magzatmáznak nevezett kenőcsszerű, ragadós védőréteg borítja.

A hatodik hónap végére gyermeked a méhben töltött idő kétharmadán túl van.

Ima a Szent Családhoz

Uram, Jézus Krisztus, téged a Szent Család tagjaként Mária és József nevelt fel Názáretben. Az otthonod egyszerű és szent volt. Kérünk, engedd, hogy életünkben felfedezzük a szentséget az egyszerűségben és az engedelmességben! Add, hogy a Szent Család példáját kövessük az erényességben, miközben pontosan és hűen végezzük mindennapos kötelességeinket! Kérünk Jézus, segíts minket abban, hogy a mindennapi élet forgatagában alkalmat találjunk az elcsendesülésre, hogy szívünket a Tiéddel egyesíthessük! Kérünk Titeket, áldott Szűzanya és jó Szent József, hogy imádkozzatok értünk, és védjetek meg minket! Ámen.

A hit megvallása

Teljes szívemből, szilárdan hiszek benned Uram, és abban, hogy Te vagy az egy, élő Isten, akiben három személy, az Atya, a Fiú és a Szentlélek lakozik. Hiszek a te fiadban, Jézusban, aki meghalt értünk emberekért, szenvedett a bűneinkért, és hiszem, hogy ismét visszajön ítélni élőket és holtakat. Hiszem a katolikus anyaszentegyház által tanított igazságokat. Köszönöm a hit ajándékát, és arra kérlek, hogy növeld azt szívemben. Ámen.

Az anya napi imája gyermekeiért

Ó Mária, te Szeplőtelen Szűz, Urunknak, Jézus Krisztusnak anyja, minden édesanya védőszentje, szeretett gyermekeimet rábízom fiadnak, Jézusnak Szentséges Szívére és a te Szeplőtelen Szívedre. Kérlek, segítsd és óvd családunkat! Kérlek, védj meg minket a pokol csapdáitól, és őrizz meg minket az Életre vezető úton! Segíts, hogy anyaként megvalósítsam csodálatos küldetésemet, és hogy családom, és a keresztény közösség javára megbízhatóan teljesítsem feladataimat!

Jézus Szentséges Szíve, könyörülj rajtunk!

Szűz Mária Szeplőtelen Szíve, imádkozz érettünk!

Őrangyalom, imádkozz értem!

Szent Őrangyala a családunknak, imádkozz értünk!

Szent Mihály, imádkozz értünk!

Szent József, Mária férje, imádkozz értünk!

Szent Anna, Mária anyja, imádkozz értünk!

Szent Erzsébet, imádkozz értünk!

Szent Elizabeth Ann Seton, imádkozz értünk!

Szent Mónika, imádkozz értünk!

Szent Ágoston, imádkozz értünk!

Szent Gerard Majella, imádkozz értünk!

Boldog Calcuttai Teréz anya, imádkozz értünk! Ámen.

Szent Ágostontól, – aki az emberi szív kérdéseiben az egyik legjáratosabb – megtanultuk azt, hogy „szabadságunk lényege az, hogy alárendeljük magunkat az igazságnak”. Egyházunk arra tanít, hogy örökké kutassuk és tiszteljük az igazságot, és engedelmeskedjünk neki. Nem fogunk rossz útra tévedni, ha őszintén, tiszta szívvel, és teljes engedelmességgel kutatjuk Isten igazságát. Ahogy Boldog Calcuttai Teréz anya mondja „az Igazság szerinti élet szabaddá tesz”.

†

Egy gondolat, egy ima, egy elmélkedés …

Tanuljunk meg alázatosan imádkozni

Hol tudok megtanulni imádkozni? Jézus ezt tanította: „így imádkozzatok: Miatyánk, legyen meg a Te akaratod. Bocsáss meg, ahogy mi is megbocsátunk.” Olyan egyszerű, és mégis olyan szép. Ha a „Miatyánkat” imádkozzuk, és a szerint élünk, szentté válunk. Minden benne van: Isten, én és a felebarátom. A megbocsátás által szentté válhatunk, képesek leszünk az imát alázatos szívvel imádkozni, és ha ezt elértük, akkor tudni fogjuk, hogyan szeressük Istent, magunkat és felebarátunkat. Ez olyan egyszerű, és mi mégis annyi fölösleges dologgal túlbonyolítjuk az életünket. Csak egy dolog számít: hogy alázatosan imádkozzunk. Minél többet imádkozol, annál jobban fogsz imádkozni. Hogyan imádkozz? Úgy kell Isten elé járulnod, mint egy gyermek. A gyermeknek nem esik nehezére, hogy egyszerű, mégis oly sokat mondó szavakkal kifejezze azt, amire gondol. Jézus azt mondta a tanítványoknak: „Legyetek olyanok, mint a gyermekek!” Ha az evangélium szerint imádkozunk, lehetővé tesszük Jézusnak, hogy növekedjen bennünk.

Egy dologra van szükségünk – gyónásra. A gyónás nem más, mint alázatosság a gyakorlatban. Bár bűnbocsánatnak hívjuk, valójában a szeretet és a megbocsátás szentségéről van szó, mely során nincs helye annak, hogy hosszú órákon keresztül a nehézségeinkről beszéljünk. Gyónás során teszem ugyanis lehetővé Jézusnak, hogy megszabadítson mindentől, ami elválaszt tőle, és ami rombol. Ha szakadék van Jézus és köztem, ha a szeretetem bizonytalan, akkor van valami, ami betöltheti az űrt. A gyónásban legyünk egyszerűek és gyermekiesek. „Úgy vagyok itt, mint egy gyermek, aki az Atyjához tart”. Egy gyermek, aki még nem romlott, és nem tanult meg még hazudni, elmond mindent. Ezt értem a gyermekiességen. A gyónás a végtelen szeretet szép megvallása. A gyónás az egyetlen, ahova bűnösként megyünk bűnökkel, és bűnösként jövünk el bűnök nélkül. (Boldog Calcuttai Teréz anya)

Kilenced Szent Annához – 6.

Szűz Mária születésekor leírhatatlan boldogság köszöntött szüleire, Annára és Joachimra. Szerény otthonuk megtelt szeretettel és békével. Anna és Joachim a drága ajándékban, akit Isten nekik adományozott a dicsőséges beteljesülést érezték.

Napjaik a megszokott mederben folytak, de mindent átitatott a rendkívüli kegyelem. Mária tanult szüleitől, akik nagyon buzgón oktatták őt az élettel kapcsolatos igazságra, Isten törvényeire, és az Úr emberek iránt érzett nagyszerű szeretetére. Tanult a Megváltóról, akit az emberek várnak. Édesanyját figyelve sok mindent elsajátított az anya és feleség szerepének méltóságáról.

Anna és Joachim hálásak voltak, hogy a Gondviselésbe vetett bizalmuk és reményük a gyermekáldással kapcsolatban meghallgatást nyert.

Ima Szent Annához

Drága Szent Anna, édesanyák patrónusa, kérlek, hallgasd meg szerény imámat! Kérlek, továbbra is mutasd az utat, végig ebben a hónapban, miközben a gyermekem növekszik bennem! Imádkozz a Mennyei Atyához, kérve őt, hogy áldjon meg engem azon kegyeivel, melyekre leginkább szükségem van ahhoz, hogy gyermekemet igaz szeretettel, szívem minden odaadásával neveljem! Segíts, hogy hozzád hasonlóan én is mindig megőrizzem a reményt! Vezess engem, és add, hogy észrevegyem azokat a csendes pillanatokat, melyekben az Úr felé fordulhatok, és ily módon képes legyek arra, hogy a várandósság idejét bölcsen felhasználva, én és gyermekem megnyíljunk az Úr szeretete előtt! Segíts nekem, hogy miközben végig, a várandósság alatt imádkozom, közelebb kerüljek Máriához! Ámen.

†

A genetikusok szerint a gyermek fogamzásának pillanatától kezdve sajátos tulajdonságokkal van megáldva, és nem kevésbé önálló, annak ellenére, hogy függvénye a kiváltságos környezetnek, amelyben fejlődik. (J. Villot bíboros, vatikáni államtitkár 1970. október 3., a Szentatya nevében)

A rózsafüzér fájdalmas titkai

I. Gyötrődés a kertben

Oh, drága Mária, Fájdalmas Szűzanya éber vagy, mint fiad, Jézus, apostolaitól és barátaitól elhagyatva. Követői – Péter, Jakab és János – nem tudtak ébren maradni, és virrasztani Jézussal még egy órát sem a getszemáni kertben, egyedül hagyták gyötrődni a halálfélelemtől. Vért izzadva és imádkozva, Jézus azt kérte a Mennyei Atyától, hogy ha lehet, kerülje el őt a szenvedés kelyhe, de úgy legyen, ahogy az Atya akarja, és ne úgy, ahogy Ő. Kérlek, Mária, imádkozz értem, hogy ne aludjam el akkor, mikor fiad, Jézus számít rám! És ha mégis megteszem, emlékeztess, hogy nincs szükségem az újrakezdéshez másra, csak bocsánatkérésre!

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál a bűnbánat kegyelméért és a tiszta szívért, így bocsánatot nyerhetek bűneimért, melyek Jézusnak szenvedést okoznak! Kérlek, tekints le rám és magzatomra!

II. Jézus megkorbácsolása az oszlopnál

Oh, drága Mária, Fájdalmas Szűzanya, szíved kis híján megszakadhatott, mikor láttad fiadat, Jézust, miközben a római katonák kínozzák. A korbácsaik végén lévő ólomdaraboktól megsebezve vérzett Jézus. Embertelenül, szinte az eszméletlenségig verték, közben pedig gúnyolódtak vele és leköpték őt.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál a nehézségek és szenvedések türelmes elviselésének kegyéért. Kérlek, tekints le rám és magzatomra!

III. Megkoronázás a töviskoronával

Oh, drága Mária, Fájdalmas Szűzanya, fiadat kigúnyolták és kicsúfolták, miközben szentséges fejére töviskoronát tettek. Ez volt az ár, amit a szeretetéért fizetett. Bíborvörös palástot terítettek rá, és egy náddarabot adtak a kezébe, amely a jogart helyettesítette. Az arcába nevettek, káromolták őt, és tiszteletlenségből hajoltak meg előtte. Jézus nem ütött és nem beszélt vissza, hanem imádkozott a Mennyei Atyához. Drága Mária, kérlek, emlékeztess, hogy keresztény anyaként el kell viselnem némi gúnyolódást és csúfolódást másoktól! Kérlek, juttasd eszembe, hogy ne üssek vissza, hanem imádkozzam, és a Mennyei Atyának ajánljam az ilyen helyzeteket!

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál a kegyelemért, hogy a szenvedést adományként elviseljem, valamint azért, hogy a megpróbáltatást az Úrnak felajánlva ajándéknak, és a minket megtérítő alkalomnak lássam. Kérlek, tekints le rám és magzatomra!

IV. A kereszt cipelése

Oh, drága Mária, Fájdalmas Szűzanya, fiadat már sebek borították, mikor nehéz fakeresztet tettek a hátára és a vállára. Miközben keresztjét cipelve küszködött, cirenei Simont kényszerítették arra, hogy segítsen neki a keresztet vinni, így Jézus feljutott a Golgotára. Te ott voltál, Mária, és tekinteted találkozott fiad szenvedéssel teli tekintetével. Veronika könyörülettel megtörölte Jézus arcát, és Jézus megvigasztalta a szent asszonyt. Drága Mária, segíts, hogy önszántamból, türelemmel és szeretettel hordozzam keresztjeimet! Kérlek, könyörögj Urunkhoz a kegyért, amelyre szükségem van ahhoz, hogy Veronikához hasonlóan viselkedjem családtagjaimmal és másokkal, így én is az egyik forrása lehessek a szent vigasznak!

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál a kegyelemért, hogy megértsem a szenvedés értelmét, és az erőért, hogy szeretettel viseljem keresztjeimet! Kérlek, tekints le rám és magzatomra!

V. A keresztrefeszítés

Oh, drága Mária, Fájdalmas Szűzanya, a szíved meghasadt, mikor tehetetlenül álltál a kereszt lábánál. A kereszten függve, fiad a Mennyei Atya bocsánatát kérte ellenségeire, akik ezt tették vele. A mennyországot ígérte a jó latornak, és egymásra bízott titeket Jánossal. Fiad felkiáltott a szomjúságtól, és felajánlotta lelkét a Mennyei Atyának. Mennyei segítség nélkül te is meghaltál volna ott, a fiaddal együtt. Kérlek, drága Mária, imádkozz értem és családomért, hogy egész életünkben megkapjuk az állhatatosság kegyét az imában, így egyszer majd szemtől szemben találkozhassunk veled a mennyországban!

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál, hogy elnyerjem az engedelmesség kegyelmét hivatásomban, és mindabban, ami Isten szent akarata szerint lesz! Kérlek, tekints le rám és magzatomra!

Az asszony, mint az erő forrása

E megbízatás tudatából lesz erős az asszony; és abból, hogy Isten mindig és mindenütt rábízza a férfit, még akkor is, ha társadalmilag hátrányos helyzetben van. Ez a tudat és ez az elsődleges hivatás ismerteti meg az asszonyt Istentől kapott méltóságával; s ez teszi őt erőssé és szilárdítja meg hivatását. Így válik az „erős asszony” pótolhatatlan támasszá és szellemi erővé azok számára, akik az ő nagy lelki energiáiból merítenek. Családok és gyakran egész nemzetek köszönhetnek sokat ezeknek a „tökéletes asszonyoknak”. (Szent II. János Pál pápa, Mulieris Dignitatem)

Ima Jézushoz

Drága Jézus, teljes áhítatot érzek, mikor letekintek domborodó pocakomra. Érzem az életet a szívem alatt, és valóban látom benne a csodát. Szívem legmélyéből köszönöm Uram az élet eme nagyszerű ajándékát, amivel megáldottál. Köszönöm, hogy arra a csodálatos dologra hívsz, hogy felneveljem ezt a gyermeket. Segíts rávezetnem gyermekemet emberi méltóságának felismerésére! Imádkozom, hogy kincsként tudjam őrizni ezt az új életet, és nevelni fogom őt élete minden napján egészen addig, míg egy napon majd találkozunk veled a mennyországban. Ámen.

Önmagunk kölcsönös ajándékozása

Férfi és nő között örökké vita tárgya volt, vagy legalábbis az idők folyamán örökös félreértést okozott, hogy a feleségnek alá kell‑e vetnie magát a férje akaratának, vagy sem. Még a jó szándékú emberek közt is nézeteltérés van ebben a tekintetben. A férfiak úgy érezhetik, hogy megengedett és szükséges „uralkodniuk”, és kiszolgáltatni magukat feleségük által, a nők pedig úgy érezhetik, hogy tényleg alá kell rendelődniük férjüknek, illetve megbántódhatnak, amiért csak úgy gondolnak rájuk, mint a férjük szolgálójára.

Ha az efezusiaknak írt levelet olvassuk (5,21–23), láthatjuk, hogy a szerző sorait a férjeknek és feleségeknek szánja, és arra tanítja őket, hogy egymás alárendeltjei legyenek Krisztus iránti tiszteletből. Az efezusiaknak írt levél szavai szövegkörnyezetükből kiemelve nagy pusztítást okozhatnak.

Szent II. János Pál pápa A házasság és a cölibátus teológiájában így szólalt fel a kérdéssel kapcsolatban:

„Az efezusiaknak írt levél általunk távoli összefüggésében és közvetlen kontextusában is megvizsgálni kívánt szakaszának kezdő sorai elég sajátos szövegezésűek. A szerző a házastársak, férj és feleség kölcsönös önalávetéséről beszél, és ezzel megmagyarázza azokat a szavakat, amelyeket később, a házastársak, férj és feleség kölcsönös önalávetése kapcsán használ. Tényleg azt olvassuk: „Az asszony engedelmeskedjék férjének, akárcsak az Úrnak” (Ef 5,22) Ezt leírva a szerző nem azt szándékszik mondani, hogy a férj „ura” feleségének, és az a személyek közti egyezség, ami maga a házasság, megállapodás arról, hogy a férj a feleséget uralja. Ehelyett más elképzelést vázol, mely szerint a feleség Krisztussal való kapcsolatában – aki a házaspár mindkét tagjának az Ura – meg kell és meg tudja találni a férjével való kapcsolatának mozgatóerejét, amiből a család és a házasság lényege fakad. Az ilyen kapcsolat nem az egyoldalú dominanciáról szól. A házasság az efezusiakhoz írt levél szerint kizárja az egyezség azon részét, amely a házasság intézményében teher volt és időnként nem szűnik meg tehernek lenni.

A férj és a feleség tényleg kölcsönösen alárendeltjei egymásnak. Az ilyen kölcsönös önalávetés a szeretet kifejezése, eredete pedig a keresztény kegyesség.

„A szeretet kizárja az egyoldalú dominanciát, minden olyan alárendelődést, melyben a feleség férjének szolgája vagy rabszolgája lesz. A szeretet ezzel egyidejűleg a férjet is alárendeli feleségének, és ezáltal az Úrnak magának, ugyanúgy ahogy a feleséget a férjnek. Annak a közösségnek vagy egységnek, mely a házasságban létrejön, az alapja a kölcsönös önajándékozás, ami szintén kölcsönös önalávetés. Az ilyen önalávetés, melynek forrása és mintája Krisztus, és amely a „Krisztus iránti tiszteletből” kölcsönös, a házastársi egységet mély és kiforrott jellemvonásokkal ruházza föl.” (Szent II. János Pál pápa, általános audiencia, 1982. augusztus 11.

Kilenced Szent Gerard Majellához – 6.

Drága Szent Gerard, úgy ismerünk, mint aki a „Miatyánk” szellemében élt, és mindig megbocsátott másoknak, még akkor is, mikor hamis vádakkal szembesült. Imádkozz, hogy én is a béke eszköze legyek az Úr kezében! Kérlek, imádkozz, hogy megkapjam azokat az áldásokat, amelyekre leginkább szükségem van! Vezess a várandósságom idején! Ámen.

„Miatyánk”, „Üdvözlégy Mária”, „Dicsőség”. Szent Gerard, imádkozz értünk!

Lelki áldozás

Drága Jézus, teljes szívemmel hiszem, hogy valóban és teljesen jelen vagy az Oltáriszentségben. Szeretnék most közel lenni hozzád. Kérlek, bocsásd meg minden hibámat! Mivel ebben a pillanatban nem tudlak befogadni szentségként, imádkozom, hogy eljöjj a lelkembe. A szívem átölel majd, amint elárasztasz jelenléteddel, Uram. Köszönöm a felém irányuló nagyszerű szeretetedet. Ámen.

Ima a Szűzanyához

Drága Szűzanya, átvezettél a várandósság, életem egyik legkiváltságosabb időszakának újabb hónapján. Segíts, hogy közelebb kerüljek fiadhoz, Jézushoz! Imádkozz értem, és ösztönözz, hogy növekedjek a hitben! Segíts felismernem, hogy sok elfoglaltságom ellenére is vannak életemnek olyan időszakai, ahova be tudom illeszteni az imádságot, még ha részletekben is, és a lelki olvasmányokat, beleértve a Bibliát. Segíts, hogy megtaláljam az egyensúlyt családi elfoglaltságaim, a háztartásvezetés, illetve lelki életem között! Segíts, hogy elégedett legyek az anyaság gyönyörű hivatásával, mellyel Isten megajándékozott! Üdvözlégy, Mária, malaszttal teljes! Az Úr van teveled. Áldott vagy Te az asszonyok között, és áldott a Te méhednek gyümölcse, Jézus. Asszonyunk, Szűz Mária, Istennek szent anyja, imádkozzál érettünk, bűnösökért, most és halálunk óráján. Ámen.

Ima a családért

Ó, drága Jézus, bizakodóan kérlek, add meg a családomnak mindazokat a kegyeket, melyek ahhoz szükségesek, hogy jól szolgáljunk Téged! Kérlek, drága Uram, védj meg mindannyiunkat, azokat, akik jelen vannak, és azokat, akik távol, azokat, akik élnek, és azokat, akik már meghaltak! Segíts nekünk, hogy szilárdan tartsunk ki egymás mellett, és legyünk tudatában annak, hogy az ima egyesíti szíveinket és lelkeinket, és szeretetben őriz meg minket! Ámen.

Egy áldott hónap

Várandósságod hatodik hónapja lezárult. Hagyj egy kis időt magadnak az elmúlt hónapokon való elmélkedésre. Alakod és pocakod mérete folyamatosan változik. Kicsikéd mozgásait sokkal jobban érzed. Biztos élvezed az enyhe rúgásokat és ütéseket, miközben gyermeked forog és mozgolódik a méhedben, az Isten által neki rendelt otthonában. Ezek a csodálatos pillanatok, a benned lévő élet felismerése az idő múlásával dédelgetett emlékként fognak élni benned. Bátorítsd férjed, hogy kezét pocakodra helyezve, a mozgást érzékelve vegyen részt ebben az örömben! Beszélj a picikédhez! Mikor majd szemtől szembe találkoztok, fel fogja ismerni a hangod. Imádkozz kicsikédért minden nap, már most, még mielőtt meglátná a napvilágot!

Szívből jövő ima

Szívemből imádkozom Uramhoz, hálát adva a legszebb ajándékért, a bennem fejlődő új életért:

Ó, drága Uram

Elmélkedések várandósságom hatodik hónapjáról

Hetedik hónapod

„Te alkottad veséimet, anyám méhében te szőtted a testem. Áldalak, amiért csodálatosan megalkottál, és amiért csodálatos minden műved. Lelkem ismered a legmélyéig.” (Zsolt 139,13-14)

Minden gyermek alapvető szükséglete az olyan család, melyben mindkét szülő egymással harmonikusan együttműködve nevelik őt. Mindkét szülőnek joga és kötelessége, hogy önmagát a gyermekek nevelésének és tanításának szentelje, hiszen felelősséggel tartoznak azért, akiket a világra hoztak. Ha valamelyik szülő elhanyagolja ezt a kötelességét, akkor ezzel nagyon rosszat okoz a másik szülőnek és a gyermeknek. (Kenya püspökeinek közös pásztori levele, 1979)

Tudjuk, hogy ez nem minden esetben lehetséges, mint például az egy szülős háztartásokban sem, de ha a szülők együtt vannak, akkor az édesanyának és az édesapának bátorítania kell egymást, önmagukat teljesen odaadva, együtt munkálkodva azon, hogy gyermekeiket a lehető legjobban neveljék. Ez a törekvés megfizethetetlen.

Mi történik a magzatoddal?

A hetedik hónapban a méhedben lévő magzatod újabb majdnem fél kilóval gyarapodik. Zsírraktárai kialakulnak, és a haja megnőhet. Lehet, hogy szopja a hüvelykujját, csuklik, és reagál az ingerekre, beleértve a fájdalmat, a fényt és a hangot. Ez alatt a hónap alatt is tovább „gyakorlatozik”. A magzatvíz mennyisége csökken, ahogy egyre nagyobb helyet foglal el a méhedben. Ha gyermeked ennek a hónapnak a második felében megszületik, akkor intenzív ápolás mellett jó esélye van az életben maradásra.

Ima a Szent Családhoz

Uram, Jézus Krisztus, téged a Szent Család tagjaként Mária és József nevelt fel Názáretben. Az otthonod egyszerű és szent volt. Kérünk, engedd, hogy életünkben felfedezzük a szentséget az egyszerűségben és az engedelmességben! Add, hogy a Szent Család példáját kövessük az erényességben. Kérlek, segíts, hogy elfoglalt életünk közepette módot találjunk a nyugalmas időszakok felkutatatására azért, hogy egyesíthessük szívünket a tiéddel, drága Jézus! Kérünk Titeket, áldott Szűzanya és jó Szent József, hogy imádkozzatok családunkért, és védjetek meg minket! Ámen.

A hit megvallása

Teljes szívemből, szilárdan hiszek benned Uram, és abban, hogy Te vagy az egy, élő Isten, akiben három személy, az Atya, a Fiú és a Szentlélek lakozik. Hiszek a te fiadban, Jézusban, aki meghalt értünk emberekért, szenvedett a bűneinkért, és hiszem, hogy ismét visszajön ítélni élőket és holtakat. Hiszem a katolikus anyaszentegyház által tanított igazságokat. Köszönöm a hit ajándékát, és arra kérlek, hogy növeld azt szívemben! Ámen.

Az anya napi imája gyermekeiért

Ó Mária, te Szeplőtelen Szűz, Urunknak, Jézus Krisztusnak anyja, minden édesanya védőszentje, szeretett gyermekeimet rábízom fiadnak, Jézusnak Szentséges Szívére és a Te Szeplőtelen Szívedre. Kérlek, segítsd és óvd családunkat! Kérlek, védj meg minket a pokol csapdáitól, és őrizz meg minket az Életre vezető úton! Segíts, hogy anyaként megvalósítsam csodálatos küldetésemet, és hogy családom, és a keresztény közösség javára megbízhatóan teljesítsem feladataimat!

Jézus Szentséges Szíve, könyörülj rajtunk!

Szűz Mária Szeplőtelen Szíve, imádkozz érettünk!

Őrangyalom, imádkozz értem!

Szent Őrangyala a családunknak, imádkozz értünk!

Szent Mihály, imádkozz értünk!

Szent József, Mária férje, imádkozz értünk!

Szent Anna, Mária anyja, imádkozz értünk!

Szent Erzsébet, imádkozz értünk!

Szent Elizabeth Ann Seton, imádkozz értünk!

Szent Mónika, imádkozz értünk!

Szent Ágoston, imádkozz értünk!

Szent Gerard Majella, imádkozz értünk!

Boldog Calcuttai Teréz anya, imádkozz értünk! Ámen.

Szívedből imádkozz

„Imádkozzatok szüntelenül.” (1Tessz 5,17) Amikor csak tudsz, szakíts időt az imádkozásra! Ne csak szavakkal, hanem szívből jövő érzésekkel is imádkozz – a szívből való odaadás erőteljes jelzése annak, hogy közelebb akarunk kerülni az Úrhoz. Miközben telnek napjaid, emeld fel szívedet az Úrhoz, és a Szűzanyához, kérve őket, hogy segítsenek és áldjanak meg anyai hivatásodban, és köszönd meg irántad érzett nagyszerű szeretetüket! Ha alkalmanként van némi szabadidőt, szorítsd háttérbe mindennapi teendőidet, és emeld fel szívedet az imádságban, az Úr hallani fog, és szólni fog szívedhez. Gyakorolnod kell azt, hogy meghalld a szavát.

Boldog Calcuttai Teréz anya mondta, „A lelki ima fejlődést eredményez szavak használata nélkül is, csak azáltal, hogy megtanulunk hallgatni, jelen lenni Krisztusban, és figyelni Rá.” A szentségben való előrehaladás, amiről Boldog Calcuttai Teréz anya beszélt, nem csak neked, hanem családodnak és felebarátaidnak is gyümölcsöző.

Bátorítást nyerhetsz Szent Krizosztom Jánostól is, aki azt mondta. „Lehetőség van a buzgó imára nyilvános sétakor, magányos kóborláskor, a boltodban ülve, mialatt vásárolsz, eladsz, vagy éppen főzöl.” („Ecloga de oratione” 2: PG 63, 585)

Liguori Szent Alfonz mondja „Azok, akik imádkoznak, biztos üdvözülnek, azok, akik nem, biztosan elkárhoznak.” (Del gran mezzo della preghiera)

„Aki az imát egyesíti a munkával, és a jó munkát az imával, az imádkozik szakadatlanul. Csak ezen a módon tekinthetjük megvalósíthatónak a szüntelen imádkozás alapelvét.” (Origenes, De orat. 12: PG 11, 452C)

Amennyire csak tudod, hagyd figyelmen kívül a zajongást, és fordulj önmagadba olyan gyakran, amilyen gyakran csak tudsz! Ha pedig nem tudsz elvonulni, mert szükség van arra, hogy a munkába temetkezz, akkor mindvégig ajánld szívedet az Úrnak! Ha minden reggel, mikor kinyílnak szemeid, napodat Istennek ajánlod, akkor kapcsolatban maradsz Urunkkal. Imádkozzunk, hogy életünk maga is szakadatlan imádsággá váljon!

Felajánló ima

Drága Szűzanya, még mielőtt gyermekem meglátja a napvilágot, Neked ajánlom őt. Igazán áldott vagyok, hiszen méhemben vigyázhatok erre a magzatra. Ő az én gyermekem, de igazából az Úrhoz tartozik. A kegyelmedért imádkozom Mária, hogy gyermekemet az Úr szolgálatába ajánljam! Segíts, hogy az igazság felé vezessem, hogy mélyen higgyen Őbenne, aki maga az Igazság, hogy higgyen a tisztaságban, hiszen teste Isten temploma, és a bűnbánatban, mert Jézus Krisztus meghalt a bűneiért! Te, a világ megváltásáért bemutattad gyermekedet, Jézust a templomban. Neked ajánlom gyermekemet, drága Mária, hogy anyaként teljesíthessem küldetésem vigyázva arra a kis lélekre, akit rám bíztak. Ámen.

†

Ha az asszony méltóságát a szeretet tanúsítja, amelyet azért kapott, hogy ő maga viszont tudjon szeretni, akkor úgy tűnik, az „asszony” bibliai ősmintája föltárja a szeretet helyes rendjét is, mely tulajdonképpen meghatározza az asszony hivatását. Itt a hivatás elsődleges és egyetemes jelentéséről van szó, mely sokféle alakban testesül meg a nő sokféle konkrét hivatásában az Egyházban és a világban. (Szent II. János Pál pápa, Mulieris Dignitatem)

Kilenced Szent Annához – 7.

Nem tudjuk, hogy Jézus születésekor Szent Anna élt-e még. Abból, hogy a Szentírás hallgat róla, arra következtethetünk, hogy akkorra már megtért Istenhez. Anna odaadásának, szerető jóságának és erényes türelmének szelleme kétségtelenül tovább élt Máriában. Az áldott Szűz Mária az anyaság művészetét édesanyjától, Annától tanulta. Mária pedig továbbadta fiának, Jézusnak a tanításokat, a zsidó hitet, a próféták szavait, melyeket anyja ölében tanult. Jézus bölcsességben és kegyelemben növekedett Mária és József szerény házában.

Ima Szent Annához

Drága Szent Anna, édesanyák patrónusa, kérlek, hallgasd meg szerény imámat! Kérlek, továbbra is mutasd az utat, végig ebben a hónapban, miközben a gyermekem növekszik bennem! Imádkozz a Mennyei Atyához, kérve őt, hogy áldjon meg engem azon kegyeivel, melyekre leginkább szükségem van ahhoz, hogy gyermekemet igaz szeretettel, szívem minden odaadásával neveljem! Segíts, hogy hozzád hasonlóan én is mindig megőrizzem a reményt! Vezess engem, és add, hogy észrevegyem azokat a csendes pillanatokat, melyekben az Úr felé fordulhatok, és ily módon képes legyek arra, hogy a várandósság idejét bölcsen felhasználva, én és gyermekem megnyíljunk az Úr szeretete előtt! Segíts nekem, hogy miközben végig, a várandósság alatt imádkozom, közelebb kerüljek Máriához! Ámen.

†

A nő méltósága szorosan összefügg a szeretettel, amelyet nőiessége következtében kap, s ugyanakkor azzal a szeretettel is, amellyel ő maga viszontszeret. Így nyer megerősítést az emberi személyre és a szeretetre vonatkozó igazság. Ami a személy igazságát illeti, még egyszer vissza kell térnünk a II. Vatikáni Zsinat tanításához: „Az ember az egyetlen teremtmény a földön, akit Isten önmagáért akart, s teljesen csak akkor találhat önmagára, ha őszintén elajándékozza magát.” Ez minden emberre érvényes, mint Isten képére teremtett személyre, a férfira ugyanúgy, mint a nőre. Ez az ontológiai tétel utal a személy hivatásának erkölcsi dimenziójára. A nő csak akkor találhatja meg önmagát, ha másnak ajándékozza a szeretetet. (Szent II. János Pál pápa, Mulieris Dignitatem)

A rózsafüzér dicsőséges titkai

I. A feltámadás

Drága Szűzanya, szavakkal nem írható le az a mélységes öröm, melyet Húsvét vasárnap érezhettél, mikor fiad, Jézus feltámadt a sírból.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál az imában való buzgalom kegyéért, és az Isten dolgai iránt való mélységes vágyakozásért! Kérlek, tekints le rám és magzatomra! Ámen.

II. A mennybemenetel

Drága Szűzanya, a fiad feltámadását követő negyven nap csodálatos volt. Jézus megtette Pétert földi helytartójává, és rábízta az egyházat. Az apostolokat felruházta erejével, és megparancsolta nekik: „Menjetek el az egész világra, és hirdessétek az evangéliumot minden teremtménynek. Aki hisz és megkeresztelkedik, üdvözül, aki nem hisz, az elkárhozik.” (Mk 16,15–16). Mivel Jézus feladatát a földön befejezte, elvezette tanítványait az Olajfák hegyére, és megáldotta őket mennybemenetele előtt.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál, azért, hogy ahogyan az apostolok hirdették az evangéliumot minden teremtmény számára a világ végezetéig, úgy én is prédikáljam, és megéljem az evangéliumot családommal együtt! Így családtagjaim is közelebb fognak kerülni Jézushoz és hozzád, és mivel ők maguk is hirdetik az örömhírt, egy napon mindannyian eljuthatunk a mennyek országába. Kérlek, tekints le rám és magzatomra! Ámen.

III. A Szentlélek leszállása

Drága Mária, Jézus beteljesítette ígéretét azzal, hogy elküldte a Szentlelket tanítani és vigasztalni, mikor tíz nappal a mennybemenetel után, mialatt te és az apostolok egybegyűltetek imádkozni a cenaculumban, hatalmas szél támadt, és lángnyelvek jelentek meg minden apostol feje felett. A kegyelem és a szentség szimbóluma a szél volt, a tűz pedig azt jelképezte, hogy az egyház elkezdte látható misszióját. Az apostolok ezután, a Szentlélek áldásával elindulhattak minden nemzethez, hogy hirdessék az evangéliumot.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál a kegyért, melyre szükségem van ahhoz, hogy életem során nyitott legyek a Szentlélekre! Kérlek, imádkozz értem, hogy törekedjem megtanítani gyermekemnek az ájtatosságot, és a Szentlélekre való nyitottságot! Kérlek, tekints le rám és magzatomra! Ámen.

IV. Szűz Mária mennybemenetele

Drága Szűzanya, a világegyetem királynője vagy. Bizonyára akartad, hogy fiad, Jézus belépjen a mennyországba, és tudtad, hogy rád szükség van a fiatal egyház fenntartásához. Még sok évig éltél Szent János apostollal Efezusban, egészen addig, amíg a mi Urunk testedet és lelkedet felvitte arra a helyre, amelyet a mennyországban, jobbján tartott fenn neked. Dicsőítünk téged Mária, mennybe ment királynő.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál a kegyért, melyre szükségem van ahhoz, hogy ne keveredjek bele a földi dolgokba, és a mennyországra vágyakozzam mindenek felett! Kérlek, imádkozz értem, hogy mindig ezt a példát mutathassam a családomnak! Kérlek, tekints le rám és magzatomra! Ámen.

V. A koronázás

Drága Szűzanya, királynőm, és a föld királynője, malaszttal teljes vagy. A mennyország és a Föld királynőjévé koronáztak, miután a mennybemeneteled után megérkeztél a mennyországba. Fiad, Jézus megtett téged minden kegy közvetítőjének, engedélyezve, hogy a mennyei áldásokat megadd számunkra. Add, hogy gyakran folyamadjunk Hozzád. Ámen.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál az állhatatosság kegyéért, így talán életem során nem fogom elszalasztani a kegyelem lehetőségeit, és egy napon majd helyet foglalhatok a Szentháromság templomában, a mennyországban! Kérlek, emlékeztess, a fatimai fohász hathatósságára, amelynek elmondására minden nap törekednem kell. Kérlek, tekints le rám és magzatomra! Ámen.

Apróságok

Anyának lenni azt jelenti, hogy napjaid elvégzendő apróságokkal telnek – a szeretet apró megnyilvánulásaival, családtagjaid és mások szolgálatával. Néhány ember úgy tekint az anyai szerepre, illetve az anya feladataira családjában és háztartásában, mint evilági, kevésbé fontos dolgokra.

Lisieux-i Szent Teréz „a Szeretet kis útjáról” volt ismert. Hitt abban, hogy bármi, amit egyszerűséggel és szeretettel teszünk, kedves az Úrnak. Rendíthetetlen, gyermeki hittel bírt.

Szent Ágostontól is sokat tanulhatunk, aki így írt: „Az apróságok valóban apróságok, de nagy dolog hűségesnek lenni az apróságokban.”

Boldog Calcuttai Teréz anya is ismerte a kis dolgok nagy értékét. Azt mondta: „Legyetek hűségesek a kis dolgokban, mert azokban rejlik az erőtök! A jó Istennek semmi sem kicsi, mert Ő nagy, mi pedig olyan kicsik vagyunk!”

Tehát miközben édesanyaként telnek napjaid, elvégzed „apró-cseprő” feladataid, ne érezd, hogy amit teszel, az csekély vagy jelentéktelen, ehelyett a szíved mélyén érezd meg, hogy Isten minden átlagos, apró dologra, amit megteszel, rendkívüli szeretettel tekint, és megáld érte.

Kilenced Szent Gerard Majellához – 7.

Drága Szent Gerard Majella, bízom benne, hogy közbenjársz értem a  Szentháromságnál. Most, miközben gyermekemet várom, hozzád fordulok kérésemmel! Kérlek, imádkozz azért is, hogy megkapjam mindazokat az áldásokat, amelyek kellenek ahhoz, hogy olyan anya legyek, amilyennek lennem kell! Kérlek, imádkozz, hogy Isten ugyanazzal a szeretettel töltse be szívemet, amilyen szeretet benned élt Isten akarata iránt! Kérlek, vezess, és vigyázz gyermekemre és rám! Ámen.

Lelki áldozás

Drága Jézus, teljes szívemmel hiszem, hogy valóban és teljesen jelen vagy az Oltáriszentségben. Szeretnék most közel lenni hozzád. Kérlek, bocsásd meg minden hibámat! Mivel ebben a pillanatban nem tudlak befogadni szentségként, imádkozom, hogy eljöjj a lelkembe. A szívem átölel majd, amint elárasztasz jelenléteddel, Uram. Köszönöm a felém irányuló nagyszerű szeretetedet. Ámen.

†

Egy gondolat, egy ima, egy elmélkedés …

„Az egyén, az ember és a keresztény társadalom jóléte szorosan összefügg a házaspárok és családok alkotta közösségek egészséges állapotával. Mindannyian ismerjük azokat a jelenlegi irányzatokat, amelyek úgy tűnik, a család intézményének egyensúlyát fenyegetik, de az is lehet, hogy a létét: a hangsúly a családnak, mint a társadalom alapvető építőkövének jólétéről az egyén kényelmére tolódott, nő a válások aránya, a szexuális magatartási formák liberalizálódnak, és terjed az a tévhit, miszerint a családot és a házasságot más jellegű kapcsolati formák helyettesíthetik.

Egyszerűen nem fogadhatjuk el azt a napjainkra jellemző törekvést, melynek célja a túlzott kényelem és jólét elérése, hanem keresztényként figyelnünk kell Szent Pál erőteljes intésére: „Ne hasonuljatok a világhoz….” (Róm 12,2) Be kell látnunk, hogy a modern társadalom negatív hatásainak legyőzése érdekében tett erőfeszítéseinkben azonosulunk Krisztus Urunkkal, aki szenvedésével és halálával megváltotta a világot.” (Szent II. János Pál pápa, 1983. szeptember 24.)

Ima a Szűzanyához

Oh, drága Szűzanya, még egyszer köszönöm, hogy biztonsággal átvezettél várandósságom újabb hónapján. Gondolataim néha a Jézussal való terhességed körül forognak, és megpróbálom mélységében megérteni, mit érezhettél, miközben fiadat hordtad a méhedben. Biztos átélted az örömöt, azt az örömöt, melyet én tapasztalok most, mikor a magzatom rugdalózik, és tudva azt, hogy egy drága élet van bennem. Kérlek, imádkozz értem most, és várandósságom hátralévő részében! Imádkozz, hogy a férjem és én közel maradjunk egymáshoz, és megértsük egymást! Tarts meg minket imádságban és szeretetben, így jó szülők leszünk, és gyermekünket szeretetben és igazságban neveljük! Segíts nekünk Mária, hogy felkészüljünk gyermekünk érkezésére! Üdvözlégy, Mária, kegyelemmel teljes! Az Úr van teveled. Áldott vagy Te az asszonyok között, és áldott a Te méhednek gyümölcse, Jézus. Asszonyunk, Szűz Mária, Istennek szent anyja, imádkozzál érettünk, bűnösökért, most és halálunk óráján. Ámen.

Ima a családért

Ó, drága Jézus, bizakodóan kérlek, add meg a családomnak mindazokat a kegyeket, melyek ahhoz szükségesek, hogy jól szolgáljunk Téged! Kérlek, drága Uram, védj meg mindannyiunkat, azokat, akik jelen vannak, és azokat, akik távol, azokat, akik élnek, és azokat, akik már meghaltak! Segíts nekünk, hogy szilárdan tartsunk ki egymás mellett, és legyünk tudatában annak, hogy az ima egyesíti szíveinket és lelkeinket, és szeretetben őriz meg minket! Ámen.

Egy áldott hónap

Két hónappal a cél előtt bizonyára egyre izgatottabb vagy, és a tennivalód is nagyon sok, miközben készülsz gyermeked érkezésére. Lehet, hogy már kicsikéd ágya vagy bölcsője és ruhái készen állnak. Ez az örömteli várakozás egyik csodálatos időszaka. Az anyák kiváltsága, hogy részt vehetnek Isten új életet teremtő munkájában. Valószínű, hogy bizonyos kényelmetlenségekkel is szembesülsz, ahogy a pocakod egyre nagyobb és nagyobb lesz. Már nem tudsz olyan könnyen jönni-menni, ahogy korábban. Nyugodj le kicsit, így élvezheted ezt az időszakot! Ne izgulj az alakod miatti kényelmetlenségek miatt! Pihenj, amikor csak tudsz, és készülj a kis szeretetgombóccal való találkozásra, amely rád vár! Köszönd Istennek a nagyszerű ajándékot!

Szívből jövő ima

Szívemből imádkozom Uramhoz, hálát adva a legszebb ajándékért, a bennem fejlődő új életért:

Ó, drága Uram

Elmélkedések várandósságom hetedik hónapjáról

Nyolcadik hónapod

„Mert Te vagy, Istenem, bizodalmam, Uram, Te vagy reményem ifjúságom óta. Anyám méhétől fogva veled tartottam, anyám ölétől kezdve te voltál osztályrészem, mindig tebenned bizakodtam. Csodálat tárgya lettem sokak szemében, hisz hatalmas gyámolom Te vagy. Szám tele volt dicséreteddel, egész nap tele dicsőítéseddel.” (Zsolt 51,5-8)

Ki szeretném fejezni az örömöt, melyet mi mindannyian a gyermekek kapcsán érzünk, akik az élet tavaszai, jelenlegi földi hazánk történetének jövőbeli reménységei. Nincs a földön olyan ország, nincs olyan politikai rendszer, amely a saját jövőjére máshogy tekinthet, mint a jövő generációjának arcán keresztül, akik szüleiktől átveszik az értékek sokféleségének örökségét, azokat a kötelességeket és vágyakat, melyek sajátjai azon nemzetnek, amelyhez tartoznak, és a teljes emberiségnek.

Figyeljünk a gyermekekre, már születésük előtt, az első pillanattól, ahogy megfogantak, aztán végig a csecsemőkor és fiatalkor évein, mert ez a figyelem az első és alapvető kapcsolati ismérv az emberek között. (Szent II. János Pál pápa, Egyesült Nemzetek Szervezete, 1979. október 2.)

Mi történik a magzatoddal?

A nyolcadik hónap alatt gyermeked legalább 900 grammot hízik. Ennek a gyarapodásnak nagy része olyan védő jellegű zsírréteg kialakulásából származik, amely a gyermek hőháztartását segíti a születés után. A hónap végére már annyira kitölti a méhedet, hogy nem tud többet bukfencezni, csak egyik oldalról a másikra fordulni. Erre az időszakra a gyermekek általában felveszik a fejjel lefele pozíciót, mert a fejük nehezebb, és jól illeszkedik a méh kijáratához. Magzatod körülbelül 45 centiméter, és legalább 2200 gramm. A tüdeje már érett.

Ima a Szent Családhoz

Uram, Jézus Krisztus, téged a Szent Család tagjaként Mária és József nevelt fel Názáretben. Az otthonod egyszerű és szent volt. Kérünk, engedd, hogy életünkben felfedezzük a szentséget az egyszerűségben és az engedelmességben! Add, hogy a Szent Család példáját kövessük az erényességben! Kérlek, segíts, hogy elfoglalt életünk közepette módot találjunk a nyugalmas időszakok felkutatatására azért, hogy egyesíthessük szívünket a tiéddel, drága Jézus! Kérünk Titeket, áldott Szűzanya és jó Szent József, hogy imádkozzatok családunkért, és védjetek minket! Ámen.

A remény megvallása

Ó, drága Istenem, bízva mindenható és végtelen irgalmadban, remélem, hogy elnyerem bűneim bocsánatát. Áldásodért imádkozom, melyet Jézus Krisztuson, Uramon és megváltómon keresztül kérek. Reményem az Úrban van. Ámen.

Az anya napi imája gyermekeiért

Ó Mária, te Szeplőtelen Szűz, Urunknak, Jézus Krisztusnak anyja, minden édesanya védőszentje, szeretett gyermekeimet rábízom fiadnak, Jézusnak Szentséges Szívére és a Te Szeplőtelen Szívedre. Kérlek, segítsd és óvd családunkat! Kérlek, védj meg minket a pokol csapdáitól, és őrizz meg minket az Életre vezető úton! Segíts, hogy anyaként megvalósítsam csodálatos küldetésemet, és hogy családom, és a keresztény közösség javára megbízhatóan teljesítsem feladataimat!

Jézus Szentséges Szíve, könyörülj rajtunk!

Szűz Mária Szeplőtelen Szíve, imádkozz érettünk!

Őrangyalom, imádkozz értem!

Szent Őrangyala a családunknak, imádkozz értünk!

Szent Mihály, imádkozz értünk!

Szent József, Mária férje, imádkozz értünk!

Szent Anna, Mária anyja, imádkozz értünk!

Szent Erzsébet, imádkozz értünk!

Szent Elizabeth Ann Seton, imádkozz értünk!

Szent Mónika, imádkozz értünk!

Szent Ágoston, imádkozz értünk!

Szent Gerard Majella, imádkozz értünk!

Boldog Calcuttai Teréz anya, imádkozz értünk! Ámen.

Ima gyermekem helyes fegyelmezéséért

Drága Uram, Jézus, kérlek, ajándékozz meg a kegyekkel, melyek ahhoz szükségesek, hogy szeretettel neveljem gyermekem! Szent Pál szavai szerint: „Ti, akik apák vagytok, ne gerjesszétek haragra gyermekeiteket, az Úrtól kell jönnie a büntetésnek és a fegyelmezésnek, melyek segítségével nevelitek őket.” Segíts emlékeznem, hogy a fegyelmezés és a tekintély nem azt jelenti, hogy felbőszítem vagy provokálom gyermekeimet! Segíts, hogy mindig figyelembe vegyem személyiségük egyedi voltát! Imádkozom, hogy soha ne dühvel utasítsam rendre őket, és soha ne éljek vissza szülői hatalmammal, hanem helyette az Úr szellemében neveljem gyermekeimet. Tudom Uram azt is, hogyha nem terelem őket a Te utadra, akkor a gonosz előtérbe kerülve a pusztulás ösvényére vezetheti őket. Kérlek, áldj meg a tisztánlátás képességével, és add meg nekem a békét a szeretet hivatásában, amellyel hozzád vezetem gyermekeimet Uram! Ámen.

Kilenced Szent Annához – 8.

Az elmúlt korokban a Mária és Anna neveket tartották egy asszony vagy egy lány számára a legtisztességesebbnek. Az anyai erényt juttatják ugyanis eszünkbe, amelyek erősen összekapcsolódtak ezzel a két szép névvel.

Mária és Anna neve megmaradt a kitartás és erő szimbólumának. Amikor Annához fordulunk, tudjuk, hogy Jézus bizonyára meghallgatja odaadó nagymamájának közbenjáró imáit.

Ima Szent Annához

Drága Szent Anna, édesanyák patrónusa, kérlek, hallgasd meg szerény imámat! Kérlek, továbbra is mutasd az utat, végig ebben a hónapban, miközben a gyermekem növekszik bennem! Imádkozz a Mennyei Atyához, kérve őt, hogy áldjon meg azon kegyeivel, melyekre leginkább szükségem van ahhoz, hogy gyermekemet igaz szeretettel, szívem minden odaadásával neveljem! Segíts, hogy hozzád hasonlóan én is mindig megőrizzem a reményt! Vezess engem, és add, hogy észrevegyem azokat a csendes pillanatokat, melyekben az Úr felé fordulhatok, és ily módon képes legyek arra, hogy a várandósság idejét bölcsen felhasználva, én és gyermekem megnyíljunk az Úr szeretete előtt! Segíts nekem, hogy miközben a várandósság alatt végig imádkozom, közelebb kerüljek Máriához! Ámen.

Ima a mi drága Urunkhoz

Köszönöm drága Uram Istenem, hogy megteremtetted családunkat, és felruháztál minket egyedi személyiségünkkel. Kérlek drága Jézusunk és Mária, ajándékozzatok meg a keggyel, hogy fontos szerepünket elfogadjuk, hogy ráébredjünk kiemelkedő felelősségünkre, és hogy soha ne feledkezzünk meg arról, hogy Királyságod erősítésére hívtál minket. Segíts, hogy mindig nyitottak legyünk egymás iránt nagy szeretettel, megértéssel, béketűréssel és megbocsátással! Tarts meg minket egyesülve a Te szeretetedben, hogy azzá legyünk, akivé teremtettél! Ámen.

Identitásunk egyedülállósága

Ami a nőt illeti, elsősorban azt kell hangsúlyozni, hogy ugyanolyan méltósága van és ugyanolyan kötelességek terhelik, mint a férfit. Ez az egyenlőség különleges módon valósul meg az önátadásban, amellyel egymásnak, és abban az ajándékozásban, amellyel férjével együtt a gyermekeknek adják magukat. Mindkét ajándékozási forma a házasság és a család sajátja. Amit az emberi értelem is átlát és felismer, azt Isten Igéje nyilatkoztatja ki teljesen, az üdvösség története ugyanis állandó és világos tanúságot tesz a nő méltósága mellett.

Isten, aki az embert „férfinak és nőnek” teremtette, az egyenlő személyi méltóság ajándékával, elidegeníthetetlen jogokkal, valamint az emberi személyt sajátosan jellemző felelősséggel ruházta fel a férfit és a nőt. Isten ezen felül leginkább abban ragyogtatta föl a női méltóságot, hogy Szűz Máriától vett magára emberi testet, akit az Egyház Isten Anyjaként tisztel, s mint új Évát, a megváltott nő elé példaképként állít. Jézus tisztelettel van a nők iránt, akiket meghívott a követésére, és engedte, hogy barátságát élvezzék. A föltámadás reggelén pedig, mielőtt még többi tanítványai előtt megmutatkozott volna, Jézus az asszonyoknak jelent meg és rájuk bízta, hogy a Feltámadás örömhírét a tanítványoknak elvigyék. Mindez annak a jele, hogy az Úr Jézus megbecsüléssel volt az asszonyok iránt. Pál apostol ezt mondja: „Mindnyájan Isten fiai vagytok a Jézus Krisztusba vetett hit által..., nincs sem zsidó, sem görög, sem rabszolga, sem szabad, sem férfi és nő: ti ugyanis mind egy vagytok Krisztus Jézusban”. (Szent II. János Pál pápa, Familiaris Consortio)

A rózsafüzér fájdalmas titkai

I. Gyötrődés a kertben

Oh, drága Mária, Fájdalmas Szűzanya éber vagy, mint fiad, Jézus, apostolaitól és barátaitól elhagyatva. Követői – Péter, Jakab és János – nem tudtak ébren maradni, és virrasztani Jézussal még egy órát sem a getszemáni kertben, egyedül hagyták gyötrődni a halálfélelemtől. Vért izzadva és imádkozva, Jézus azt kérte a Mennyei Atyától, hogy ha lehet, kerülje el őt a szenvedés kelyhe, de úgy legyen, ahogy az Atya akarja, és ne úgy, ahogy Ő. Kérlek, Mária, imádkozz értem, hogy ne aludjam el akkor, mikor fiad, Jézus számít rám! És ha mégis megteszem, emlékeztess, hogy nincs szükségem az újrakezdéshez másra, csak bocsánatkérésre!

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál a bűnbánat kegyelméért és a tiszta szívért, így bocsánatot nyerhetek bűneimért, melyek Jézusnak szenvedést okoznak! Kérlek, tekints le rám és magzatomra!

II. Jézus megkorbácsolása az oszlopnál

Oh, drága Mária, Fájdalmas Szűzanya, szíved kis híján megszakadhatott, mikor láttad fiadat, Jézust, miközben a római katonák kínozzák. A korbácsaik végén lévő ólomdaraboktól megsebezve vérzett Jézus. Embertelenül, szinte az eszméletlenségig verték, közben pedig gúnyolódtak vele és leköpték őt.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál a nehézségek és szenvedések türelmes elviselésének kegyéért. Kérlek, tekints le rám és magzatomra!

III. Megkoronázás a töviskoronával

Oh, drága Mária, Fájdalmas Szűzanya, fiadat kigúnyolták és kicsúfolták, miközben szentséges fejére töviskoronát tettek. Ez volt az ár, amit a szeretetéért fizetett. Bíborvörös palástot terítettek rá, és egy náddarabot adtak a kezébe, amely a jogart helyettesítette. Az arcába nevettek, káromolták őt, és tiszteletlenségből hajoltak meg előtte. Jézus nem ütött és nem beszélt vissza, hanem imádkozott a Mennyei Atyához. Drága Mária, kérlek, emlékeztess, hogy keresztény anyaként el kell viselnem némi gúnyolódást és csúfolódást másoktól! Kérlek, juttasd eszembe, hogy ne üssek vissza, hanem imádkozzam, és a Mennyei Atyának ajánljam az ilyen helyzeteket!

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál a kegyelemért, hogy a szenvedést adományként elviseljem, valamint azért, hogy a megpróbáltatást az Úrnak felajánlva ajándéknak, és a minket megtérítő alkalomnak lássam. Kérlek, tekints le rám és magzatomra!

IV. A kereszt cipelése

Oh, drága Mária, Fájdalmas Szűzanya, fiadat már sebek borították, mikor nehéz fakeresztet tettek a hátára és a vállára. Miközben keresztjét cipelve küszködött, cirenei Simont kényszerítették arra, hogy segítsen neki a keresztet vinni, így Jézus feljutott a Golgotára. Te ott voltál, Mária, és tekinteted találkozott fiad szenvedéssel teli tekintetével. Veronika könyörülettel megtörölte Jézus arcát, és Jézus megvigasztalta a szent asszonyt. Drága Mária, segíts, hogy önszántamból, türelemmel és szeretettel hordozzam keresztjeimet! Kérlek, könyörögj Urunkhoz a kegyért, amelyre szükségem van ahhoz, hogy Veronikához hasonlóan viselkedjem családtagjaimmal és másokkal, így én is az egyik forrása lehessek a szent vigasznak!

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál a kegyelemért, hogy megértsem a szenvedés értelmét, és az erőért, hogy szeretettel viseljem keresztjeimet! Kérlek, tekints le rám és magzatomra!

†

Amennyire szükséges annak elismerése, hogy a férfiaknak és nőknek egyenlő joguk van a közhivatalok viseléséhez, annyira szükséges olyan társadalom megszervezése, melyben a feleségek és anyák nem kényszerülnek a családon kívüli munkára, s a családok méltó módon élhetnek és gyarapodhatnak akkor is, ha az anyák minden idejüket a családdal kapcsolatos tevékenységben töltik.

Le kell győzni azt a fölfogást, mely szerint nagyobb megbecsülés illeti a nőt a házon kívüli, mint az otthoni munka miatt. Ez azonban megköveteli, hogy a férfiak valóban tiszteljék és szeressék az asszonyt, hogy személyi méltóságát valóban tiszteletben tartsák; a társadalom pedig támogassa a házi munkát végző nőt, és teremtse meg munkájának feltételeit. (Szent II. János Pál pápa, Familiaris Consortio)

Legdrágább Uram, taníts meg nagylelkűnek lenni: taníts meg úgy szolgálnom téged, ahogy azt megérdemled: adni, nem számítgatva, mibe kerül; harcolni, nem félve a sebesüléstől; fáradozni, nem keresve pihenést; dolgozni, nem kérve semmilyen jutalmat, csupán annak tudatát, hogy a Te akaratod szerint teszünk. (Loyolai Szent Ignác)

†

Egy gondolat, egy ima, egy elmélkedés …

Kilenced Szent Gerard Majellához – 8.

Drága Szent Gerard, Máriában, Jézus anyjában, a mi édesanyánkban biztonságos menedéket, életed bármely körülményében biztos vezetőt találtál. Vezess, kérlek, bizakodó, igaz odaadással Máriához, és emlékeztess gyakran, hogy a Jézussal való egyesülés legkönnyebb módja, ha Márián keresztül fordulok hozzá!

Szent Gerard, taníts meg a rózsafüzér szépségére, és óriási értékére, arra, hogy a szentírási idézetekkel elmélkedjek Jézus és Mária életének fő eseményein. Ámen.

Lelki áldozás

Drága Jézus, teljes szívemmel hiszem, hogy valóban és teljesen jelen vagy az Oltáriszentségben. Szeretnék most közel lenni hozzád. Kérlek, bocsásd meg minden hibámat! Mivel ebben a pillanatban nem tudlak befogadni szentségként, imádkozom, hogy eljöjj a lelkembe. A szívem átölel majd, amint elárasztasz jelenléteddel, Uram. Köszönöm a felém irányuló nagyszerű szeretetedet. Ámen.

Ima a Szűzanyához

Drága Szűzanya, Királynőm és Édesanyám, továbbra is vigyázz rám, és állj mellettem a várandósság hátralévő hetei során! Annyira közel éreztelek magamhoz az elmúlt hónapokban! Kérlek, továbbra is segíts, és ösztönözz engem! Kérlek, tarts olyan közel a fiadhoz, amilyen közel csak Te tudsz! Köszönöm a gyermekem és felém irányuló gondoskodó szeretetedet. Kérlek, imádkozz értem Jézushoz, hogy megkapjam azokat az áldásokat, amelyekre leginkább szükségem van ahhoz, hogy jó és szerető anya legyek! Üdvözlégy, Mária, malaszttal teljes! Az Úr van teveled. Áldott vagy Te az asszonyok között, és áldott a Te méhednek gyümölcse, Jézus. Asszonyunk, Szűz Mária, Istennek szent anyja, imádkozzál érettünk, bűnösökért, most és halálunk óráján. Ámen.

Ima a családért

Ó, drága Jézus, bizakodóan kérlek, add meg a családomnak mindazokat a kegyeket, melyek ahhoz szükségesek, hogy jól szolgáljunk Téged! Kérlek, drága Uram, védj meg mindannyiunkat, azokat, akik jelen vannak, és azokat, akik távol, azokat, akik élnek, és azokat, akik már meghaltak! Segíts nekünk, hogy szilárdan tartsunk ki egymás mellett, és legyünk tudatában annak, hogy az ima egyesíti szíveinket és lelkeinket, és szeretetben őriz meg minket! Ámen.

Egy kegyelemben töltött hónap

Most már nem tart sokáig, már szinte számolhatod a napokat drága kicsikéd születéséig. A várandósság bensőséges utazás volt mostanáig, és bizonyára lelkileg is ugyanannyit nőttél, mint testileg. Az anyaság fenséges kiváltság. Szavakkal nem kifejezhető az élmény, amit átélsz, miközben a kicsikéd minden nap növekszik benned. Ezt igazából csak az anyukák tudják. Szereteted gyermeked iránt minden nap nő. Kincsként őrizd kicsikéd életének kezdetét magadban, azt, mikor benned növekedett, mikor életeddel és szereteteddel tápláltad. Különleges és szent időszak ez, mikor magzatod méhedben rúgkapál és kapálódzik. Még azelőtt ismeritek egymást, mielőtt megpillantanátok egymást. Légy békességben és imádságban most, a várandósság ezen utolsó heteiben!

Élvezd ezeket az utolsó heteket! Vicces és izgalmas ez az időszak, mikor építgeted a fészked, és készülsz a gyermeked érkezésére.

Lehet, hogy nagy pocakod miatt már kényelmetlenül érzed magad, lehet, hogy hasi panaszokkal is küzdesz, és keveset alszol, de ne feledd, hogy már közel van az a nap, mikor kicsikédet végre magadhoz ölelheted, dédelgetheted és szeretheted. Pihenj, amikor csak tudsz! Szükséges, hogy erőt tartalékolj a szülés napjára. Olyan pillanat lesz az életedben, amit sosem felejtesz. Felvidító, szent és nagyszerű időszak.

Szívből jövő ima

Szívemből imádkozom Uramhoz, hálát adva a legszebb ajándékért, a bennem fejlődő új életért:

Ó, drága Uram

Elmélkedések várandósságom nyolcadik hónapjáról

Kilencedik hónapod

„…Én és házam, mi az Úrnak szolgálunk!” (Józs 24,15)

A szeretet határtalanul és örökké gyümölcsöző. Mindenki megkaphatja ezt a szeretetet. (Boldog Calcuttai Teréz anya)

A II. vatikáni zsinat kimondja: „A szülőket, mivel életet adtak gyermekeiknek, a nevelés súlyos kötelessége terheli. Ezért tehát el kell ismerni, hogy ők az első és legfontosabb nevelői gyermekeiknek. E nevelői feladat annyira jelentős, hogy ha hiányzik, alig pótolható. A szülőknek ugyanis az Isten és az emberek iránti szeretet és jóság olyan családi légkörét kell megteremteniük, mely a gyermekek egész, személyes és közösségi nevelésének kedvez. Ezért a család az első iskolája azoknak a közösségi erényeknek, melyekre minden közösségnek szüksége van.” (Gravissimum Educationis)

Mi történik a magzatoddal?

A kilenc hónap alatt kicsikéd lakhelye egyre szűkösebbé vált. Ebben a hónapban újabb egy kilót hízik és öt centit nő. Mivel a rossz táplálkozás, egészségügyi problémák és a kemény munka a fő okozói az idő előtti születésnek, ezért feltétlenül szükséges, hogy jó állapotban tarts magad a várandósság alatt, különösen a kilencedik hónapban.

Hasznos lehet, ha ebben az időszakban nem távolodsz el a kelleténél jobban otthonodtól, ugyanis ha orvosi segítségre van szükséged, az a legkényelmesebb, ha a saját orvosodhoz és az ismert kórházba mész.

Az utolsó trimeszterben gyermeked gamma-globulint vesz fel a véredből, a placentából és a magzatvízből. A feltételezések szerint a gamma-globulin az anyát a várandósság utolsó három hónapjában a betegségekkel szemben ellenállóvá teszi. Gyermeked tehát olyan anyagot kap tőled, amely a betegségek széles skálájával szemben immunitást biztosít számára. A kilencedik hónapra magzatod a tőled kapott ellenanyagnak köszönhetően, elég szívóssá válik. Betegségekkel szembeni védelme mostanra megfelelő, de az anyatej újabb antitesteket biztosít számára, különösen a colostrum, vagyis az előtej, amely a tényleges anyatej előtt termelődik. Még akkor is, ha úgy döntesz, hogy nem szoptatod sokáig kicsikédet, azzal, hogy a colostrumot megkapja, nagy előnyre tesz szert, és jó kezdetet adsz neki az élethez. Hát nem csodálatos Isten tervezése? Az anya teste képes előállítani a gyermek számára a tökéletes ételt, az anyatejet, mellyel a szükséges tápanyagokat biztosítja a megfelelő hőmérsékleten. Nincsen szükség melegítésre, vagy arra, hogy cumisüvegekkel bíbelődj. Nem kell, hogy a gyermek sírjon, mert enni akar, mialatt te azzal foglalkozol, hogy az ételt a megfelelő hőmérsékletre melegíted. Ha lehetséges, próbáld szoptatni gyermekedet – így kicsikéd tényleg boldog és egészséges lesz!

Gyermeked növekedése a kétszázhatvanadik napon, egy héttel a születése előtt leáll. Isten látja, hogy kicsikéd felkészült a születésre, abból, hogy nem nő, és beilleszkedik a medencecsontba. A legtöbb esetben a magzat a születéséig ott marad.

Ima a Szent Családhoz

Uram, Jézus Krisztus, téged a Szent Család tagjaként Mária és József nevelt fel Názáretben. Az otthonod egyszerű és szent volt. Kérünk, engedd, hogy életünkben felfedezzük a szentséget az egyszerűségben és az engedelmességben! Add, hogy a Szent Család példáját kövessük az erényességben, miközben napi teendőinket hűségesen végezzük! Kérlek, segíts, hogy elfoglalt életünk közepette módot találjunk a nyugalmas időszakok felkutatatására azért, hogy egyesíthessük szívünket a tiéddel, drága Jézus! Kérünk Titeket, áldott Szűzanya és jó Szent József, hogy imádkozzatok családunkért, és védjetek minket! Ámen.

A szeretet megvallása

Ó, Uram, a Te jóságod teljes, és minden szeretetemet megérdemled, ezért mindenekfelett szeretlek Uram. Imádkozom, hogy úgy szeressem felebarátomat, mint önmagamat, a Te szeretetedért. Bocsánatot kérek minden bűnömért, és kérem a kegyelmet, hogy mindig meg tudjak bocsátani másoknak. Ámen.

†

Egy gondolat, egy ima, egy elmélkedés …

Az anya napi imája gyermekeiért

Ó Mária, te Szeplőtelen Szűz, Urunknak, Jézus Krisztusnak anyja, minden édesanya védőszentje, szeretett gyermekeimet rábízom fiadnak, Jézusnak Szentséges Szívére és a Te Szeplőtelen Szívedre. Kérlek, segítsd és óvd családunkat! Kérlek, védj meg minket a pokol csapdáitól, és őrizz meg minket az Életre vezető úton! Segíts, hogy anyaként megvalósítsam csodálatos küldetésemet, és hogy családom, és a keresztény közösség javára megbízhatóan teljesítsem feladataimat!

Jézus Szentséges Szíve, könyörülj rajtunk!

Szűz Mária Szeplőtelen Szíve, imádkozz érettünk!

Őrangyalom, imádkozz értem!

Szent Őrangyala a családunknak, imádkozz értünk!

Szent Mihály, imádkozz értünk!

Szent József, Mária férje, imádkozz értünk!

Szent Anna, Mária anyja, imádkozz értünk!

Szent Erzsébet, imádkozz értünk!

Szent Elizabeth Ann Seton, imádkozz értünk!

Szent Mónika, imádkozz értünk!

Szent Ágoston, imádkozz értünk!

Szent Gerard Majella, imádkozz értünk!

Boldog Calcuttai Teréz anya, imádkozz értünk! Ámen.

†

A keresztények számára a házasság – mint kegyelemközlő szentség – olyan nagy méltóságra jutott, hogy Krisztus és az Egyház kapcsolatát jelzi.

Ebben a megvilágításban láthatóvá válnak a házastársi szeretet sajátos vonásai és követelményei, melyeknek megfelelő értékelése nagyon fontos.

Ez a szeretet mindenekelőtt egészen emberi, azaz érzékelhető és lelki. Nem merő ösztönről vagy érzelmi indulatról van szó tehát, hanem elsősorban szabad akarati tettről, amely nemcsak arra törekszik, hogy megmaradjon, hanem hogy növekedjék is a mindennapok örömei és fájdalmai között, úgy, hogy a házasok egy szív és egy lélek legyenek, s emberi tökéletességüket együtt érjék el.

A házastársi szeretet hűséges és kizárólagos egész az élet végéig. Ilyennek látják szeretetüket a jegyesek azon a napon, amelyen szabadon és tudatosan megkötik házasságukat. Jóllehet a házastársak hűsége néha nehézségekkel jár, senki nem állíthatja, hogy ez a hűség megtarthatatlan, hisz épp ellenkezőleg, minden időben nemes és érdemszerző. Századokon keresztül oly sok házaspár példája nemcsak azt bizonyítja, hogy a hűség megfelel a házasság természetének, hanem azt is, hogy bensőséges és hosszantartó boldogság forrása.

„A házasságnak és a házastársi szeretetnek a természet szerint az a rendeltetése, hogy utódoknak adjon életet és fölnevelje őket. A gyermek a házasság legszebb ajándéka, s éppen a szülők számára lesz a legnagyobb kincs.”

Ezen okok miatt a házastársi szeretet azt igényli a házastársaktól, hogy feladatukat valóban ismerjék, s legyenek tudatában szülői felelősségüknek, melyet ma – joggal – annyira sürgetnek. Éppen ezért helyesen kell érteni. A szülői felelősséget több egymással összefüggő törvényes szempont szerint kell szemlélni. (VI. Pál pápa, Humanae Vitae)

Kilenced Szent Annához – 9.

Szent Anna egész életét egy eldugott kis városban, Názáretben töltötte. Napjait pici házában, átlagos emberként élte. Lehet, hogy ősei Dávid királynak és leszármazottainak királyi palotájában éltek, de Anna, aki az átlagos életet ismerte, elégedett volt egy házikóban, melyet széppé tett az azt betöltő szeretet. Hajdanán ismeretlen ember volt, mostanra templomok, iskolák, kórházak és kegyhelyek ezrei épültek Szent Anna nevét viselve. Most lenézve mennybéli palotádból vigyázol a hívekre, és fohászaiddal közbenjársz értük.

Ima Szent Annához

Drága Szent Anna, édesanyák patrónusa, kérlek, hallgasd meg szerény imámat! Kérlek, továbbra is mutasd az utat, végig ebben a hónapban, miközben a gyermekem növekszik bennem! Imádkozz a Mennyei Atyához, kérve őt, hogy áldjon meg engem azon kegyeivel, melyekre leginkább szükségem van ahhoz, hogy gyermekemet igaz szeretettel, szívem minden odaadásával neveljem! Segíts, hogy hozzád hasonlóan én is mindig megőrizzem a reményt! Vezess engem, és add, hogy észrevegyem azokat a csendes pillanatokat, melyekben az Úr felé fordulhatok, és ily módon képes legyek arra, hogy a várandósság idejét bölcsen felhasználva, én és gyermekem megnyíljunk az Úr szeretete előtt! Segíts nekem, hogy miközben a várandósság alatt végig imádkozom, közelebb kerüljek Máriához! Ámen.

Az anya imája Jézus Szent Szívéhez

Oh, Jézus Szent Szíve, a mai napon neked ajándékozom a legdrágább kincset, akim van, aki a bensőmben lakozik – magzatomat. Köszönöm az anyaság nagyszerű ajándékát. Kérlek, áldd meg ártatlan gyermekemet, most és mindörökké! Kérlek, add meg neki a józanság, a bölcsesség, a tudás, a jámborság, és az irányodban érzett szent szeretet kegyét, így szent parancsolataid kegyelmében fog felnőni. Kérlek, védd meg őt a lelki és testi veszélyektől! Végtelen oltalmaddal védelmezd gyermekemet! Kérlek, vedd őt gondos és szentséges szíved oltalmába, hogy életének minden napján biztonság és áldás kísérje, és egy napon veled lehessen az örökkévalóságban! Ámen

†

Mivel nem látjuk Krisztust, ezért neki személyesen nem tudjuk kifejezni szeretetünket. Felebarátunkat viszont látjuk, és megtehetjük neki, amit Jézusnak meg szeretnénk tenni, ha látnánk. Nyíljunk meg Isten számára, hogy használhasson minket! Szeretettel cselekedjünk, első lépésben a családunkban, a szomszédságunkban, az utcánkban. Nehéz, de a munkát valahol el kell kezdeni. Krisztus munkatársai vagyunk, a szőlő gyümölcsöt termő ága. (Boldog Calcuttai Teréz anya)

Ima Jézushoz

Drága Jézusom, köszönöm a csodálatos ajándékot, magzatomat, aki velem együtt várja születését. Segíts, hogy szívemmel és eszemmel belássam, hogy gyermekem szemében a Te helyedet foglalom el. Óriási a felelősségem abban, hogy gyermekeimet a hit igazságára neveljem. Ajándékozz meg a keggyel, hogy hűséges legyek hívásodhoz, melyben egy ártatlan gyermek édesanyjául szólítottál, akit saját képedre teremtettél, és akinek életét irányítanom kell! Segíts, hogy mindig nyitott legyek a Te akaratodra, akkor is, ha nehézségekkel találkozom, hiszen tudom, hogy erőt és áldást fogsz adni nekem, ahhoz, hogy kérjek Tőled! Segíts, hogy családommal kapcsolatos minden tettemet a szeretet vezérelje, tudva azt, hogy a családomat szolgálva Téged szolgállak! Ámen.

†

A szeretet kiemelkedő módja az is, ha korunk keresztény családjainak – melyeket gyakran megkísért a kislelkűség és a félelem a növekvő nehézségek miatt – újra visszaadjuk az önbizalmat, amely a természet és a kegyelem segítségére és arra a küldetésre támaszkodik, amelyet Isten bízott a családra. „Korunk családjainak vissza kell térniük az eszményhez! Krisztust kell követniük!” (Szent II. János Pál pápa, Familiaris Consortio)

Az anyák jelentik az otthon melegét, ők azok, akik a családi életet alakítják azzal, hogy vállalják, szeretik, vigyáznak  a gyermekekre. Az anyák az otthont a szeretet központjává teszik. A szerepük sokszor nehéz, de látjuk az Áldott Szűz példáját, aki megtanított jónak lenni a gyermekekkel. (Boldog Calcuttai Teréz anya)

Anyja lenni a testnek és a léleknek

Az Angyali üdvözletben elhangzó beleegyezés minden alkalommal megismétlődik, mikor egy nő elfogadja a szerelem megtestesülését. Minden anya, aki az Úrnak nagylelkű „igennel” válaszol az új életre, elfogadja, hogy egy új ember testének és lelkének anyja lesz. A Teremtő magasztossága áthatja a házasságot, amikor örzőjévé válik az új, drága életnek. Az anyaság fantasztikus kiváltság marad.

†

Egy gondolat, egy ima, egy elmélkedés …

A rózsafüzér dicsőséges titkai

I. A feltámadás

Drága Szűzanya, szavakkal nem írható le az a mélységes öröm, melyet Húsvét vasárnap érezhettél, mikor fiad, Jézus feltámadt a sírból.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál az imában való buzgalom kegyéért, és az Isten dolgai iránt való mélységes vágyakozásért! Kérlek, tekints le rám és magzatomra! Ámen.

II. A mennybemenetel

Drága Szűzanya, a fiad feltámadását követő negyven nap csodálatos volt. Jézus megtette Pétert földi helytartójává, és rábízta az egyházat. Az apostolokat felruházta erejével, és megparancsolta nekik: „Menjetek el az egész világra, és hirdessétek az evangéliumot minden teremtménynek. Aki hisz és megkeresztelkedik, üdvözül, aki nem hisz, az elkárhozik.” (Mk 16,15–16). Mivel Jézus feladatát a földön befejezte, elvezette tanítványait az Olajfák hegyére, és megáldotta őket mennybemenetele előtt.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál, azért, hogy ahogyan az apostolok hirdették az evangéliumot minden teremtmény számára a világ végezetéig, úgy én is prédikáljam, és megéljem az evangéliumot családommal együtt! Így családtagjaim is közelebb fognak kerülni Jézushoz és hozzád, és mivel ők maguk is hirdetik az örömhírt, egy napon mindannyian eljuthatunk a mennyek országába. Kérlek, tekints le rám és magzatomra! Ámen.

III. A Szentlélek leszállása

Drága Mária, Jézus beteljesítette ígéretét azzal, hogy elküldte a Szentlelket tanítani és vigasztalni, mikor tíz nappal a mennybemenetel után, mialatt te és az apostolok egybegyűltetek imádkozni a cenaculumban, hatalmas szél támadt, és lángnyelvek jelentek meg minden apostol feje felett. A kegyelem és a szentség szimbóluma a szél volt, a tűz pedig azt jelképezte, hogy az egyház elkezdte látható misszióját. Az apostolok ezután, a Szentlélek áldásával elindulhattak minden nemzethez, hogy hirdessék az evangéliumot.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál a kegyért, melyre szükségem van ahhoz, hogy életem során nyitott legyek a Szentlélekre! Kérlek, imádkozz értem, hogy törekedjem megtanítani gyermekemnek az ájtatosságot, és a Szentlélekre való nyitottságot! Kérlek, tekints le rám és magzatomra! Ámen.

IV. Szűz Mária mennybemenetele

Drága Szűzanya, a világegyetem királynője vagy. Bizonyára akartad, hogy fiad, Jézus belépjen a mennyországba, és tudtad, hogy rád szükség van a fiatal egyház fenntartásához. Még sok évig éltél Szent János apostollal Efezusban, egészen addig, amíg a mi Urunk testedet és lelkedet felvitte arra a helyre, amelyet a mennyországban, jobbján tartott fenn neked. Dicsőítünk téged Mária, mennybe ment királynő.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál a kegyért, melyre szükségem van ahhoz, hogy ne keveredjek bele a földi dolgokba, és a mennyországra vágyakozzam mindenek felett! Kérlek, imádkozz értem, hogy mindig ezt a példát mutathassam a családomnak! Kérlek, tekints le rám és magzatomra! Ámen.

V. A koronázás

Drága Szűzanya, királynőm, és a föld királynője, malaszttal teljes vagy. A mennyország és a Föld királynőjévé koronáztak, miután a mennybemeneteled után megérkeztél a mennyországba. Fiad, Jézus megtett téged minden kegy közvetítőjének, engedélyezve, hogy a mennyei áldásokat megadd számunkra. Add, hogy gyakran folyamadjunk Hozzád. Ámen.

„Miatyánk”, tíz „Üdvözlégy Mária”, „Dicsőség”, „Fatimai fohász” – Ó Jézusom, bocsásd meg a bűneinket, ments meg minket a pokol tüzétől, vezess minden lelket a mennyországba, főleg azokat, akik szűkölködnek. Ámen.

Rózsafüzér Asszonya, kérlek, járj közben számomra fiadnál az állhatatosság kegyéért, így talán életem során nem fogom elszalasztani a kegyelem lehetőségeit, és egy napon majd helyet foglalhatok a Szentháromság templomában, a mennyországban! Kérlek, emlékeztess, a fatimai fohász hathatósságára, amelynek elmondására minden nap törekednem kell. Kérlek, tekints le rám és magzatomra! Ámen.

Ima Szent Józsefhez

Ó, drága Szent József, Avilai Szent Teréz mindig zengte dicséretedet. Megtanított minket arra, hogy minden szükségben hozzád forduljunk, és Te segíteni fogsz. A Szent Család fejeként, bizonyára tisztában vagy vele, mit jelent a felelősség. Átélted a szegénység, az üldözöttség és a száműzetés megpróbáltatásait, és dicsőítetted az Urat, miközben védted és oltalmaztad Jézust és a Szűzanyát, mindig biztonságot teremtve számukra. Kérlek, imádkozz az Úrhoz, hogy jóindulattal tekintsen rám, a várandós anyukára! Szeretném gyermekemet szent otthonban felnevelni. Kérlek, imádkozz, hogy megkapjam azokat az áldásokat, amelyekre leginkább szükségem van ahhoz, hogy végrehajtsam ezt az óriási feladatot! Kérlek, imádkozz a férjemért is, hogy ösztönözve legyen arra, hogy nagyszerű erényeidben kövessen Téged! Ámen.

†

A keresztény család fontos feladatai közé tartozik egyházi feladata is: arra rendeltetett ugyanis, hogy a történelem folyamán épülő Istenország szolgálója legyen azáltal, hogy részesedik az Egyház életében és küldetésében. (Szent II. János Pál pápa, Familiaris Consortio)

A legmélyebb igazság szíve

Szent II. János Pál pápa „A keresztény család szerepe a modern világban” (Familiaris Consortio) című írásában az mondja: „Az Egyház ismeri az utat, melyen a család behatolhat a maga igazsága mélységeibe. Ezt az utat azonban – amelyet az Egyház Krisztus iskolájában és a történelemben ismert meg, a Szentlélek ragyogó világosságától megvilágosítottan – nem kényszer hatása alatt, hanem szüntelenül a Lélek indítását tapasztalva, félelem nélkül mutatja meg mindenkinek. Sőt ezt az utat nagy reménységgel tanítja, mert tudja, hogy a „jó hír” magában foglalja a kereszt szavát is. De a család épp a kereszt által juthat el létének beteljesülésére és szeretete tökéletességére.”

Drága Uram, segíts a családoknak a világ összes táján, hogy a gyermekeket szeretetben neveljék, az igazságot mindenekfelett Krisztus követésében kutassák! Áldj meg minket a keggyel, hogy imádságos család maradjunk, hogy otthonunkat családi templommá alakítsuk, hogy hűen végezzük mindennapi feladatainkat, megtartsuk egymást és elviseljük az élet megpróbáltatásait! Segíts emlékeznünk arra, hogy figyeljünk egymás igényeire, hiszen az otthon a szeretet egyik forrása! Imádkozzunk, hogy mindig nyitottak és nagylelkűek legyünk felebarátunk szükségleteivel szemben, és örömmel adjuk oda önmagunkat, beteljesítve Isten akaratát, miközben az evangélium szerint élünk.

Segíts, hogy elsősorban Isten királyságát keressük, szívünk mélyén tudva, hogy ez nem mindig egyszerű, de jutalmunk a mennyben, de még itt a földön is nagyszerű lesz, ha törekszünk Isten tökéletes és teljes szeretetének az elérésére családunk boldogságáért.

†

Jézus azt mondta, hogy Atyjának szemében sokkal fontosabbak vagyunk, mint a fű, mint a Föld madarai és virágai. Ha róluk gondoskodik, akkor mennyivel inkább figyel a saját életére bennünk. Nem tud becsapni minket. Az élet az ember számára az Istentől kapott legnagyobb ajándék, és az ember Isten képére teremtetett. Az élet Istenhez tartozik, és nincs jogunk elpusztítani. (Boldog Calcuttai Teréz anya)

Kilenced Szent Gerard Majellához – 9.

Drága Szent Gerard Majella, bízom a Szentháromság előtti erőteljes közbenjárásodban. Hozzád fordulok kérésemmel most, miközben gyermekemet hordom. Kérlek, imádkozz az áldásokért, melyekre szükségem van ahhoz, hogy olyan anya legyek, amilyennek lennem kell! Kérlek, imádkozz, hogy Isten ugyanolyan szeretettel töltse be szívemet, amilyennel te viseltettél Isten szent akaratával szemben! Kérlek, vezess, és figyelj rám és magzatomra! Ámen.

Lelki áldozás

Drága Jézus, teljes szívemmel hiszem, hogy valóban és teljesen jelen vagy az Oltáriszentségben. Szeretnék most közel lenni hozzád. Kérlek, bocsásd meg minden hibámat! Mivel ebben a pillanatban nem tudlak befogadni szentségként, imádkozom, hogy eljöjj a lelkembe. A szívem átölel majd, amint elárasztasz jelenléteddel, Uram. Köszönöm a felém irányuló nagyszerű szeretetedet. Ámen.

Ima a Szűzanyához

Drága áldott Szűzanya, édesanyám a mennyben, köszönöm, hogy mellettem maradtál a várandósságom alatt. Köszönöm a kegyeket, amelyeket azért kaptam, mert Te imádkoztál értem fiadhoz. A segítségedet kérem, különösen most, hogy készülök életet adni! Imádkozz, értem, kérlek, hogy meglegyen a szükséges erőm, és magzatom biztonságban születhessen meg! Kérlek, továbbra is mutasd azt, hogyan tudok erényes édesanya lenni! Segíts békében lennem, mialatt nevelem és szeretem Isten eme kicsi gyermekét! Védd meg a családunkat, és kérlek, folyamatosan ösztönözz férjemet és engem, hogy együtt munkálkodjunk családunk jólétéért és Isten dicsőségéért! Bármilyen nehézségek közepette is tarts minket együtt Krisztus szeretetében! Kérlek, emlékeztess minket, hogy együtt és külön-külön is időt találjuk az imádkozásra, melyből erőt és irányítást meríthetünk, így Istennek tetsző módon fejlődhet családunk. Üdvözlégy, Mária, malaszttal teljes! Az Úr van teveled. Áldott vagy Te az asszonyok között, és áldott a Te méhednek gyümölcse, Jézus. Asszonyunk, Szűz Mária, Istennek szent anyja, imádkozzál érettünk, bűnösökért, most és halálunk óráján. Ámen.

Egy kegyelemben töltött hónap

A végéhez érkeztél ennek az Isten-adta utazásnak, mely alatt életeddel és szereteteddel tápláltad magzatod. Gyermeked születésére való reményteljes várakozás csodálatos időszaka volt ez. Őrizd az emlékeket kicsikéd életének kezdeti időszakáról! Köszönd meg Istennek az ajándékba kapott gyermeket, és az elmúlt kilenc hónapot, melyben imádkoztál és készülődtél arra az új utazásra, amelyre hamarosan elindulsz: a legnemesebb hivatásra, az anyaságra. Nagy öröm az, ami rád vár, mikor megismered azt a kicsi embert, aki vér a véredből, aki a méhedben bokszolt téged, aki már ismeri a hangodat, akit minden mozdulatoddal ringattál. Hamarosan öledbe veheted édes kicsikéd, és végre a karodban ringathatod, elárasztva őt anyai szereteteddel. Te és férjed megtapasztalhatjátok az igaz örömöt és boldogságot. Pihenj, amennyit csak tudsz, hogy erős légy a szülésre, és aztán a lehető leghamarabb visszanyerd az energiád! Isten áldjon meg téged, gyermekedet, férjedet és családodat most és mindörökké!

†

Ne keresd Jézust távoli tájakon, mert nincs ott, benned van! Hagyjátok izzani a fáklyát, és mindig látni fogjátok Őt! Jézus mindegyikünket kiválasztott, hogy a szeretetében éljünk, ő a világ világossága. (Boldog Calcuttai Teréz anya)

Szívből jövő ima

Szívemből imádkozom Uramhoz, hálát adva a legszebb ajándékért, a bennem fejlődő új életért:

Ó, drága Uram

Elmélkedések várandósságom kilencedik hónapjáról

Minden hívő számára, és különösen a keresztény családoknak, a názáreti egyszerű otthon jelenti az evangélium hiteles iskoláját. Ezen keresztül ugyanis megcsodálhatjuk, és a gyakorlatba átvihetjük azt az isteni tervet, mely szerint a család az élet és a szeretet meghitt közössége; a példán keresztül megtanulhatjuk, hogy minden keresztény család arra hivatott, hogy kis családi egyházzá váljon, amely az evangélium erejével ragyog.

Az emlékezés és az ima, a kölcsönös megértés és a tisztelet, a személyes és a közösségi nevelés, az aszkézis és az áldozathozatal szelleme, a munka és az összetartás olyan tipikus jellemvonások, amelyek a názáreti családot minden család modelljéül állítják. (Szent II. János Pál pápa, 2001. december 30.)

†

Elmélkedések a várandósságomról …

Gyermekem lehetséges nevei

Légy azzá, amire teremtve vagy

A Teremtő és Megváltó Isten tervében a család nem csupán a maga „identitását” fogja fel – tudniillik azt, hogy „micsoda” – hanem a maga „küldetését” is, azaz hogy mit képes és mit kell „cselekednie”. A feladatok, melyeket a családnak Isten akaratából kell végrehajtani az emberi történelem folyamán, a család belső természetéből fakadnak, s megmutatják dinamikus és egzisztenciális fejlődését. Minden egyes család megtalálja és fölfedezi önmagában a hivatást, amelyet soha nem lehet elvenni tőle, s amely egyúttal méltóságát és kötelességét is meghatározza: család, „légy” azzá, ami „vagy”! (Szent II. János Pál pápa, Familiaris Consortio)

†

A gyermekemmel kapcsolatos reményeim …

Ima újszülött gyermekre szálló áldásáért

Ó, drága Uram

Függelék

Néhány szó a szerzőtől

A könyvet abban az időszakban írtam, mikor ötödik gyermekemmel, Mary-Catherine-nel való várandósságom alatt súlyos komplikációk miatt ágyban feküdtem. Négy másik örökmozgó gyermeket neveltem, és úgy gondolom, hogy jóságos Urunk a szó szoros értelmében nyugalomra kényszerített annak érdekében, hogy megadja nekem a lehetőséget arra, hogy ezeket a szavakat papírra vessem, hogy aztán megoszthassam más anyákkal. Ösztönzést éreztem arra, hogy leírjam azt, ami a szívemben van, hogy megosszam várandósságaim és anyaságom kegyeit és áldásait más várandós anyukákkal.

Öt gyermeket nevelő anyaként nagyon járatos vagyok abban, hogy az anya ezekben a napokban min megy keresztül. Úgy gondolom, fontos, hogy bátorítsam a többi édesanyát, ahogy csak tudom. Napjaink asszonyai vegyes üzenetek kereszttüzében élnek, amelyek zavarodottság érzését okozhatják családjukban és a világban betöltött szerepükkel kapcsolatban. Olyan világban élünk, melyben a társadalom arra ösztönzi a nőket, hogy otthonukon kívül építsenek karriert, és ne elégedjenek meg az anyaság fenséges hivatásával. Azt sugallják nekünk, hogy értékünk mércéje a pénztárcánk vastagsága, és az anyaság „csupán” azt jelenti, hogy pelenkát cserélünk, mosunk, és más effajta evilági, értelmetlen és jelentéktelen dologgal foglalkozunk. Mi mégis tisztában vagyunk vele, hogy azok a dolgok, melyeket anyaként elvégzünk, szeretet által vezérelt cselekedetek, melyek a családunkat meghitt közösségként, békében összetartják. Isten ezeket a szeretet-vezérelte cselekedeteket arra használja, hogy megszentelje családjainkat.

Rendületlenül hiszem, hogy gyermekeink legértékesebb kincseink, akiknek szükségük van, és akik megérdemlik feltétlen szeretetünket, irányításunkat és jelenlétünket. Bár tudom, hogy a számlák könyörtelenül felhalmozódnak, és ezzel időnként nagyon nehéz szembesülni, mégis jelen lenni kicsikénk mellett az egyik legfontosabb anyai kötelességünk, és a fejünkben ez kell, hogy legyen az első és legfontosabb érv akkor, mikor eldöntjük, visszamegyünk‑e munkahelyünkre, és ha igen, akkor mikor lenne a legmegfelelőbb. Az anyai szeretet, odaadás és jelenlét elengedhetetlen velejárói a csecsemő életének. Ha lehetséges, késleltetnünk kell a munkahelyre való visszatérést, azért, hogy meglegyen az időnk és az energiánk, hogy megfelelően gondoskodjunk kicsi gyermekünkről. Ezen a kérdésen már a várandósság alatt érdemes elgondolkodni azért, hogy lehetőségünk legyen az életünkkel kapcsolatos tervet eszerint alakítani.

Néhány anyuka számára könnyebbnek és kielégítőbbnek tűnik a munka világába menni egy-egy a munkatársaktól vagy munkaadótól kapott dicsérő szóért, mint otthon jól végezni a munkát – dicséret nélkül. Szükséges, hogy emlékeztessük magunkat, hogy az anyaságban, a sok meghozott áldozat, az odaadás összefonódik gyermekeink felnevelésének csodájával. Olykor az áldozathozatal azt jelenti, hogy feladunk, vagy háttérbe szorítunk más fontosnak tűnő elfoglaltságot, hogy teljes figyelmünket gyermekeinknek és családunknak szentelhessük.

Valószínűtlen, hogy az anya otthoni munkavégzéséből valaha is nagybetűs újsághír lesz, de az a rendkívüli szeretet, amellyel mindennapi teendőit végzi, szerepét érdemlegessé és csodálatra méltóvá teszi. Imádkozzunk, hogy elismerjék eme csodálatos szerep benső, pótolhatatlan értékét, és benne Isten teremtő kezét!

Köszönetnyilvánítás

Minden anyának az életemben

Édesanyámnak, Alexandra Mary Uzwiak Cooper-nek, szeretettel és hálával, mert az orvosok ajánlása ellenére világra hozott, és felnevelt a mi nagy családunkban gyengéd szeretettel, és kegyelemmel. Ő tanított meg az ima szükségességére, és arra, hogy hogyan adjunk anélkül, hogy számolgatnánk a költségeket.

Szeretettel és hálával nagymamámnak Alexandra Theresa Karasiewicz Uzwiak-nak kimeríthetetlen szeretetéért, útmutatásáért és ösztönzéséért. Mosolya, nevetése, leckéi a szeretetről és az imádságról tovább élnek az életemben.

Másik nagymamámnak Bertha Uzwiak Barosky néninek, hálával szerető imáiért, és az útmutatásért, amellyel a maga optimista módján ellátott engem egészen mostanáig.

Szeretettel és hálával Boldog Calcuttai Teréz anyának a szeretetről és a szent életről szóló leckéiért, melyek mélységesen ösztönöztek. Az az állhatatos bátorítás, amellyel bíztatott, hogy folytassam az írást azért, hogy segítsek másoknak, nagyon sok erőt és késztetést adott. Köszönöm átható és gyengéd szavait, melyek a könyv előszavává váltak, és azokat is, amelyekre mindvégig hivatkoztam. A bennem való hite és az irántam való szeretete örökre a szívembe vésődött.

A drága Szűzanyának, a mi áldott anyánknak, aki egész életemben vigyázott rám, akinek hálás vagyok anyai befolyásáért, szeretetéért, és védelméért, amelyek örökké üdvözítő kegyelmek voltak számomra.

Mindenki másnak, akit kedvesnek tartok

Nagy szeretettel köszönöm lányomnak, Chaldeanak azokat a szép illusztrációkat, amelyeket kisbabáimról és rólam rajzolt, és amelyek segítettek abban, hogy kiemeljem a könyv üzenetét.

Szeretettel édesapámnak, Eugene Joseph Cooper-nek, aki édesanyámmal együtt életet adott nekem, akinek hálás vagyok a szeretetéért és a támogatásáért, és azért, hogy keményen dolgozott családunk ellátásáért.

Fivéreimnek és nővéreimnek – Alice Jean-nek, Gene-nek, Gary-nek, Barbara-nak, Tim-nek, Michael-nek és David-nak. Köszönöm az évek során együtt töltött boldog órákat. Köszönöm, hogy szerettek engem.

Köszönöm drága barátomnak és lelki vezetőmnek Bill C. Smith atyának gondoskodó barátságát, szeretetét és tanácsait. Csodás útmutatásának bizonyára része volt abban, hogy azzá formálódtam, ami vagyok. Örökké hálás leszek neki.

Férjemnek, Davidnak, társamnak és legjobb barátomnak köszönöm, hogy hisz bennem és szeret engem. Te vagy a szél a vitorlámban!

Szeretettel emlékezem korunk csodás és szent emberére, a drága II. János Pál pápára, hálás vagyok kimeríthetetlen bölcsességéért és a pásztorkodása alatti mély és önzetlen szeretet-áldásaiért, melyet életem jó részében hasznosíthattam.

Továbbá köszönöm neked drága Jézus, hogy teljes ágynyugalomra kényszerítettél veszélyeztetett terhességem miatt, ösztönözve és képessé téve engem arra, hogy leírjam gondolataimat, imáimat és elmélkedéseimet a várandósságról és az anyaságról, így ezek a szavak megoszthatóak más anyákkal, akik az anyaság zarándokútját járják. Köszönet drága Uram szeretetedért!

Szeretném kinyilvánítani köszönetemet Roy M. Carlisle-nak, John Jones-nak, Michael Egon-nak és Gwendolin Herder-nek a The Crossroad Publishing Company dolgozóinak, hogy hittek bennem és könyvemben. A gondviselésnek köszönhetően találkoztam Roy-jal és John-nal Mária Szeplőtelen Szívének Ünnepén a New York-i Könyv Kiállításon, és abban a megtiszteltetésben részesültem, hogy lehetőségem volt beszélgetni velük munkámról. Köszönöm nekik, hiszen nagyon nagy szerepük volt ennek a könyvnek a megvalósulásában. Megköszönöm Nancy Neal és Linabel Herrera, a The Crossroad Publishing Company dolgozóinak segítségét, különösen azokat a tanácsaikat, melyek a könyv dekorációs részleteivel kapcsolatosak. Nagy öröm és kiváltság volt a közös munka mindannyiukkal.

A szerzőről

Donna-Marie Cooper O’Boyle anyai szívéből ír az áldásokról, a kegyekről, a leckékről, melyeket megtanult, mialatt az anyaság spirituális útját járta. Díjat kapott munkájáért, és ezen kívül még két másik könyv szerzője is.

A családi életet választva öt gyermek édesanyja lett. Segített megalapítani a Third Order of Saint Dominic[8] -ot, ahol főnökasszonyként és a novíciák tanárnőjeként szolgált. Megalapította a Szeretet Világi Misszionáriusainak egy ágát, amely a húsz év felettiek vallásos neveléséről gondoskodik, és a betegek eukarisztikus szolgálója volt. Megalapította az Angels of Mercy[9] -t, a Marian Mothers[10] -t, az Apostles of the Blessed Sacrament-et, és a Friends of Veronica[11] -t, és elindított egy „outreach” programot, melyben felkarolja a nyugdíjasokat és az egyedülállókat. A Szeretet Világi Misszionáriusainak tagja.

Isten csodálatos gondviselésének köszönhetően Donna-Marie megismerte Boldog Calcuttai Teréz anyát, és egy évtizeden keresztül kapcsolatban maradtak, találkoztak és leveleztek. Donna-Marie szenvedélyesen osztja meg lelkesítő gondolatait, és a közte és szeretett barátja Boldog Calcuttai Teréz anya közt lévő őszinte beszélgetéseit a többi anyával azért, hogy bátorítsa őket, és segítsen nekik meglátni hivatásuk fenségességét. Donna-Marie előad a katolikus nők témájában, és felkereshető weboldalán a www.donnacooperoboyle.com‑on. Blogján, a www.donnamariecooperoboyle.com–on napi aktualitásokat ad közre.

A fordításhoz felhasznált irodalom

1. II. János Pál: Evangelium vitae kezdetű enciklika, Szent István Társulat, Budapest (1995). Internetes elérési lehetőség: http://uj.katolikus.hu/konyvtar.php?h=78 (2013. 10. 10.)

2. II. János Pál: Redemtoris mater, Szent István Társulat, Budapest (1987). Internetes elérési lehetőség: http://uj.katolikus.hu/konyvtar.php?h=94 (2013. 10. 10.)

3. II. János Pál: Mulieris dignitatem kezdetű apostoli levele, Szent István Társulat, Budapest (1989). Internetes elérési lehetőség: http://uj.katolikus.hu/konyvtar.php?h=91 (2013. 10. 10.)

4. II. János Pál pápa: Familiaris Consortio. A családi közösség. Szent István Társulat, Budapest (2002). Internetes elérési lehetőség: http://uj.katolikus.hu/konyvtar.php?h=202 (2013. 10. 10.)

5. Gravissimum educationis kezdetű deklaráció a keresztény nevelésről. In: A II. Vatikáni Zsinat Dokumentumai (szerk. Diós István). Szent István Társulat, Budapest (2000) Internetes elérési lehetőség: http://www.katolikus.hu/zsinat/zs_10.html (2013. 10. 10.)

6. VI. Pál pápa: Humanae Vitae kezdetű enciklika a helyes születésszabályozásról. http://uj.katolikus.hu/konyvtar.php?h=120 (2013. 10. 10.)

7. Szent István Társulati Biblia (katolikus). http://szentiras.hu/SZIT (2013. 10. 10.)

8. Imádkozzunk Teréz anyával. (szerk. Komáromi Borbála) AGAPÉ Ferences Nyomda és Könyvkiadó Kft. (2002)

A rózsafüzér titkai

Az örvendetes olvasó titkai (hétfőn és szombaton, illetve adventben):

1. Akit te, Szent Szűz a Szentlélektől fogantál. (Alázat)

2. Akit te, Szent Szűz Erzsébetet látogatván hordoztál. (Szeretet)

3. Akit te, Szent Szűz a világra szültél. (Szegénység)

4. Akit te, Szent Szűz a templomban bemutattál. (Engedelmesség)

5. Akit te, Szent Szűz a templomban megtaláltál. (Jámborság)

A fájdalmas olvasó titkai (kedden és pénteken, illetve nagyböjtben):

1. Aki érettünk vérrel verítékezett. (Bűnbánat)

2. Akit érettünk megostoroztak. (Tisztaság)

3. Akit érettünk tövissel koronáztak. (Bátorság)

4. Aki érettünk a keresztet hordozta. (Türelem)

5. Akit érettünk keresztre feszítettek. (Önmegtagadás)

A dicsőséges olvasó titkai (szerdán és vasárnap, illetve húsvéti időben):

1. Aki a halálból feltámadt. (Hit)

2. Aki a mennybe felment. (Remény)

3. Aki nekünk a Szentlelket elküldte. (Szeretet)

4. Aki téged, Szent Szűz a mennybe fölvett. (Örök boldogság)

5. Aki téged, Szent Szűz a mennyben megkoronázott. (Mária tisztelete)

A világosság titkai (csütörtökön):

1. Aki a Jordánban megkeresztelkedett.

2. Aki Kánában megmutatta isteni erejét.

3. Aki meghirdette Isten országát.

4. Aki a Tábor hegyén megmutatta isteni dicsőségét.

5. Aki az eucharisztiában nekünk adta magát.

1. Elizabeth Ann Seton (New York, NY, 1774. 08. 28. – Emmitsburg, MD., 1821.01.04): az Amerikai Egyesült Államok első „bennszülött” szentje. Leánynevelő kollégiumot hozott létre, majd 1817-ben megalapította a Szent József Szeretetéről nevezett Nővérek Kongregációját.

2. Szent Mónika (Tagaste, Észak-Afrika, 331 – Ostia, Itália, 387): az anyák, a családok és bűnbánók védőszentje. Szent Ágoston édesanyja volt. Az anyai és házastársi felelősségvállalás mintaképe, aki kemény lelki harcot vívott családtagjainak megtéréséért.

3. Gerard Majella (1726. 04. 06. – 1755. 10. 16.): a redemptoristák rendjének laikus tagja. A gyermekek, a meg nem született gyermekek, a várandós anyák, a szülő nők, az anyák és az anyaság védőszentje.

4. A négy rózsafüzér (örvendetes, világosság titkai, fájdalmas, dicsőséges) imádkozásának módja megtalálható a Magyar Katolikus Püspöki Konferencia weboldalán. (http://uj.katolikus.hu/lelkiseg.php?h=14)

5. Miatyánk (az Úr imádsága): Mi Atyánk, aki a mennyekben vagy, szenteltessék meg a Te neved; jöjjön el a Te országod; legyen meg a Te akaratod, amint a mennyben, úgy a földön is. Mindennapi kenyerünket add meg nekünk ma; és bocsásd meg vétkeinket, miképpen mi is megbocsátunk az ellenünk vétkezőknek; és ne vígy minket kísértésbe, de szabadíts meg a gonosztól! (Mert tiéd az ország, a hatalom és a dicsőség mindörökké.) Ámen.

6. Üdvözlégy Mária (az angyali üdvözlet): Üdvözlégy Mária, kegyelemmel teljes, az Úr van teveled, áldott vagy te az asszonyok között, és áldott a te méhednek gyümölcse, Jézus. Asszonyunk, Szűz Mária, Istennek szent Anyja, imádkozzál érettünk, bűnösökért, most és halálunk óráján. Ámen.

7. Dicsôség az Atyának, a Fiúnak és a Szentléleknek, miképpen kezdetben, most és mindörökké. Ámen.

8. A Szent Domonkos harmadrendiek olyan világi hívők, akik a rend harmadik szabályzata szerint élnek, és apostoli tökéletességre törekszenek.

9. Az Angels of Mercy egy olyan közösség, melynek tagjai az otthoni hospice ellátásban nyújtanak segítséget a rászorulóknak.

10. A Marian Mothers egy édesanyákból álló közösség, akik együtt imádkoznak, és együtt keresik az utat ahhoz, hogy keresztény anyaként Istenhez hűen végezzék feladataikat.

11. A Friends of Veronica egy olyan közösség, amelynek tagjai a beteg és magányos emberek ápolásában segítenek a kórházakban, illetve a rászorultak otthonaiban.

Table of Contents

Impresszum

Tartalomjegyzék

Ajánlás

Apostoli áldás Szent II. János Pál pápától

Előszó Boldog Calcuttai Teréz Anyától

Áldás Boldog Calcuttai Teréz Anyától

Előszó

Bevezetés

Fordítói megvallás

Első hónapod

Mi történik a magzatoddal?

Kilenced Szent Annához – 1.

A rózsafüzér örömteli titkai

Kilenced Szent Gerard Majellához – 1.

Egy kegyelemben töltött hónap

Második hónapod

Kilenced Szent Annához – 2.

A rózsafüzér fájdalmas titkai

Kilenced Szent Gerard Majellához – 2.

Harmadik hónapod

Kilenced Szent Annához – 3.

A rózsafüzér dicsőséges titkai

Kilenced Szent Gerard Majellához – 3.

Negyedik hónapod

Kilenced Szent Annához – 4.

A rózsafüzér világosság titkai

Kilenced Szent Gerard Majellához – 4.

Egy áldott hónap

Ötödik hónapod

Kilenced Szent Annához – 5.

Kilenced Szent Gerard Majellához – 5.

Hatodik hónapod

Kilenced Szent Annához – 6.

Kilenced Szent Gerard Majellához – 6.

Hetedik hónapod

Kilenced Szent Annához – 7.

Kilenced Szent Gerard Majellához – 7.

Nyolcadik hónapod

Kilenced Szent Annához – 8.

Kilenced Szent Gerard Majellához – 8.

Kilencedik hónapod

Kilenced Szent Annához – 9.

Kilenced Szent Gerard Majellához – 9.

Függelék

Néhány szó a szerzőtől

Köszönetnyilvánítás

A szerzőről

A fordításhoz felhasznált irodalom

A rózsafüzér titkai

1